ישיבת מליאה, כנסת 23, פרוטוקול מספר 88, 2020-10-19 00:00

יריב לוין: חברות וחברי הכנסת, היום יום שני, א' בחשוון התשפ"א, 19 באוקטובר 2020.

יריב לוין: אני פותח את הישיבה.

יריב לוין: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק התוכנית לסיוע כלכלי (נגיף הקורונה החדש) (הוראת שעה) (תיקון מס' 3), התשפ"א–2020.

ירדנה מלר-הורוביץ: לדיון מוקדם – החל מהצעת חוק פ/2178/23 וכלה בהצעת חוק פ/2225/23:

ירדנה מלר-הורוביץ: הצעת חוק דחיית תשלומי מס לעסק חדש (תיקוני חקיקה), התשפ"א–2020, מאת חברי הכנסת עידן רול ויעקב מרגי; הצעת חוק לתיקון פקודת מס הכנסה (הכרה בהוצאות אש"ל לעצמאים), התשפ"א–2020, מאת חבר הכנסת עודד פורר; הצעת חוק החקלאות, התשפ"א–2020, מאת חברי הכנסת רם בן ברק, אופיר סופר, עוזי דיין, רם שפע ומרב מיכאלי; הצעת חוק לתיקון פקודת מס הכנסה (ניכוי הוצאות בשל ארוחה עסקית לעצמאים), התשפ"א–2020, מאת חברי הכנסת עודד פורר ויוליה מלינובסקי קונין; הצעת חוק לפיקוח על הפעלת צהרונים (תיקון – אמות המידה לקביעת מחיר חודשי מרבי ושיעור השתתפות המדינה), התשפ"א–2020, מאת חברי הכנסת יעקב מרגי והילה שי וזאן; הצעת חוק הקמת המוסד העליון לשפת הסימנים הישראלית, התשפ"א–2020, מאת חברי הכנסת עופר כסיף, איימן עודה, אנטאנס שחאדה, אחמד טיבי, עאידה תומא סלימאן, ווליד טאהא, היבה יזבק, אוסאמה סעדי, יוסף ג'בארין, סעיד אלחרומי, ג'אבר עסאקלה, סמי אבו שחאדה, סונדוס סאלח, אימאן ח'טיב יאסין ומנסור עבאס; הצעת חוק לתיקון פקודת מס הכנסה (נקודת זיכוי לסטודנטים ומממני שכר לימוד), התשפ"א–2020, מאת חברי הכנסת אימאן ח'טיב יאסין, סונדוס סאלח, עופר כסיף, אנטאנס שחאדה, עאידה תומא סלימאן, מנסור עבאס, יוסף ג'בארין, ג'אבר עסאקלה, איימן עודה, אוסאמה סעדי, אחמד טיבי, סעיד אלחרומי ווליד טאהא; הצעת חוק הגנה על ישראלים מפני מוסדות בין-לאומיים עוינים, התשפ"א–2020, מאת חברי הכנסת אבי דיכטר, שרן מרים השכל, ינון אזולאי, דוד ביטן, משה ארבל, אורנה ברביבאי, מאיר כהן, מכלוף מיקי זוהר, ניר ברקת, טלי פלוסקוב, איתן גינזבורג, קרן ברק, עודד פורר, אלכס קושניר, יוליה מלינובסקי קונין, יבגני סובה, אלי אבידר, אלעזר שטרן, חיים כץ, יואב סגלוביץ', רם בן ברק ומיכל וונש; הצעת חוק התקשורת (בזק ושידורים) (תיקון – התראת חיוב בהתקשרות לחוץ לארץ), התשפ"א–2020, מאת חברי הכנסת ישראל אייכלר, מיכאל מלכיאלי ועופר כסיף; הצעת חוק לתיקון פקודת התעבורה (פיצוי כספי בגין איחור אוטובוס), התשפ"א–2020, מאת חברי הכנסת ישראל אייכלר,

ירדנה מלר-הורוביץ: מיכאל מלכיאלי ועופר כסיף; הצעת חוק להסדרת הפיקוח על כלבים (תיקון – חובת עיקור של כלבות), התשפ"א–2020, מאת חבר הכנסת עוזי דיין; הצעת חוק לתיקון פקודת התעבורה (ריבית פיגורים בגין אי-תשלום קנס על עבירת חניה), התשפ"א–2020, מאת חברי הכנסת ישראל אייכלר, מיכאל מלכיאלי, עופר כסיף ואנטאנס שחאדה; הצעת חוק הגנת הצרכן (תיקון – פריסת תשלומים בעסקה מתמשכת), התשפ"א–2020, מאת חברי הכנסת ישראל אייכלר, מיכאל מלכיאלי ועופר כסיף; הצעת חוק להסדרת הפיקוח על כלבים (תיקון – חובת עיקור של כלבות), התשפ"א–2020, מאת חברת הכנסת מיקי חיימוביץ'; הצעת חוק זכויות לעובד עצמאי, התשפ"א–2020, מאת חבר הכנסת עפר שלח; הצעת חוק הגנת הצרכן (תיקון – סימון תוצרת חקלאית שיוצרה במדינת ישראל), התשפ"א–2020, מאת חבר הכנסת מכלוף מיקי זוהר; הצעת חוק תאגידי מים וביוב (תיקון – ועדת חריגים), התשפ"א–2020, מאת חברי הכנסת ישראל אייכלר, מיכאל מלכיאלי, משה אבוטבול, אנטאנס שחאדה, הילה שי וזאן ועופר כסיף; הצעת חוק קליטת חיילים משוחררים (תיקון – הטבות לחיילים משוחררים בודדים), התשפ"א–2020, מאת חבר הכנסת מכלוף מיקי זוהר; הצעת חוק הביטוח הלאומי (תיקון – הגדלת התוספת לקצבת אזרח ותיק בעד ילדים), התשפ"א–2020, מאת חבר הכנסת איימן עודה; הצעת חוק ביטוח בריאות ממלכתי (תיקון – פטור מתשלום לקשיש מעל גיל 80 שמשתלמת לו גמלה להבטחת הכנסה), התשפ"א–2020, מאת חבר הכנסת איימן עודה; הצעת חוק התכנון והבנייה (תיקון – הגבלת תקופת ההפקעה לייעוד ציבורי), התשפ"א–2020, מאת חבר הכנסת איימן עודה; הצעת חוק התכנון והבנייה (תיקון – אישור על הגבלת הספקת חשמל, מים וטלפון), התשפ"א–2020, מאת חבר הכנסת איימן עודה; הצעת חוק תרומת זרע, התשפ"א–2020, מאת חברי הכנסת טלי פלוסקוב, מיכאל מלכיאלי, איתן גינזבורג, קטי קטרין שטרית, משה אבוטבול, יואב סגלוביץ' ומאי גולן; הצעת חוק הטבות לניצולי שואה (תיקון – תשלום קצבה חודשית במקום מענק שנתי), התשפ"א–2020, מאת חברי הכנסת אנדרי קוז'ינוב, מיקי לוי, ינון אזולאי ואלעזר שטרן; הצעת חוק הטבות לניצולי שואה (תיקון – הטבות לניצולים שעלו לאחר שנת 1953),

ירדנה מלר-הורוביץ: התשפ"א–2020, מאת חברת הכנסת טלי פלוסקוב; הצעת חוק התכנון והבנייה (תיקון – פטור מהיטל השבחה על בניית דירת מגורים חדשה), התשפ"א–2020, מאת חבר הכנסת איימן עודה; הצעת חוק התכנון והבנייה (תיקון – ייצוג הולם לאוכלוסייה הערבית במוסדות התכנון), התשפ"א–2020, מאת חבר הכנסת איימן עודה; הצעת חוק שיפוט בתי דין רבניים (נישואין וגירושין) (תיקון – נישואין בנציגויות זרות בשטח ישראל) (הוראת שעה), התשפ"א–2020, מאת חברי הכנסת אנדרי קוז'ינוב, יואל רזבוזוב, אורלי פרומן, יואב סגלוביץ', עפר שלח, ע'דיר כמאל מריח, אלעזר שטרן, בועז טופורובסקי, יאיר גולן ואורנה ברביבאי; הצעת חוק יחסי ממון בין בני זוג (תיקון – הפקעת זכות האיזון מבן זוג שהורשע ברצח בן הזוג השני), התשפ"א–2020, מאת חברי הכנסת תהלה פרידמן, עינב קאבלה, יואב סגלוביץ', אימאן ח'טיב יאסין, מיכל וונש, אוסנת הילה מארק, קארין אלהרר, אלי אבידר, סונדוס סאלח, גדעון סער, מרב מיכאלי, אריאל קלנר, ניצן הורוביץ ועופר כסיף; הצעת חוק החזר הוצאות כספיות בגין עריכת נישואין אזרחיים בחוץ לארץ למי שאינם רשאים להינשא בישראל על פי דיני המדינה, התשפ"א–2020, מאת חברי הכנסת יבגני סובה, עודד פורר, אלי אבידר, יוליה מלינובסקי קונין, חמד עמאר ואלכס קושניר; הצעת חוק שיפוט בתי דין רבניים (נישואין וגירושין) (תיקון – נישואין אזרחיים בשטח שגרירות בישראל עקב נגיף הקורונה החדש), התשפ"א–2020, מאת חברי הכנסת יבגני סובה, עודד פורר, חמד עמאר, יוליה מלינובסקי קונין ואלי אבידר; הצעת חוק יישובים ושכונות בהליכי הסדרה, התשפ"א–2020, מאת חברי הכנסת בצלאל סמוטריץ', חיים כץ, מכלוף מיקי זוהר, אופיר סופר, איילת שקד, מיכאל מלכיאלי, יצחק פינדרוס, מתן כהנא, עמית הלוי, אריאל קלנר, משה אבוטבול, עוזי דיין, שרן מרים השכל, אוסנת הילה מארק, חוה אתי עטייה, מיכל שיר סגמן וקטי קטרין שטרית; הצעת חוק לחלוקה צודקת של הנטל הכלכלי עקב נגיף הקורונה החדש (תיקוני חקיקה), התשפ"א–2020, מאת חבר הכנסת עוזי דיין; הצעת חוק נציבות תלונות הציבור על מייצגי המדינה בערכאות (תיקון – הסדרת מעמד הנציבות כגוף ביקורת עצמאי),

ירדנה מלר-הורוביץ: התשפ"א–2020, מאת חברי הכנסת עמית הלוי, עוזי דיין, מאי גולן, שלמה קרעי, אריאל קלנר, קטי קטרין שטרית, אוסנת הילה מארק, טלי פלוסקוב ומכלוף מיקי זוהר; הצעת חוק דמי מחלה (היעדרות בשל מחלת קרוב משפחה בודד), התשפ"א–2020, מאת חבר הכנסת איימן עודה; הצעת חוק יסוד: משאל עם (תיקון – זכות הצבעה לתושבי קבע בשטח שלגביו מתקיים משאל העם), מאת חברת הכנסת תמר זנדברג; הצעת חוק-יסוד: משאל עם (תיקון – ביטול החוק), מאת חברת הכנסת תמר זנדברג; הצעת חוק-יסוד: כבוד האדם וחירותו (תיקון – הוספת סעיף שוויון), מאת חברי הכנסת אנטאנס שחאדה, סמי אבו שחאדה והיבה יזבק; הצעת חוק-יסוד: נשיא המדינה (תיקון – כשירות מועמדים לכהונה כנשיא המדינה), מאת חברי הכנסת יואב סגלוביץ', יאיר לפיד, משה יעלון, אורנה ברביבאי, רם בן ברק, אלעזר שטרן, מיקי לוי, בועז טופורובסקי, אורלי פרומן, יואל רזבוזוב, אנדרי קוז'ינוב, עידן רול, ע'דיר כמאל מריח, עפר שלח ומאיר כהן; הצעת חוק פיזור הכנסת העשרים-ושלוש, התשפ"א–2020, מאת חברי הכנסת עודד פורר, אביגדור ליברמן, יבגני סובה, אלי אבידר, יוליה מלינובסקי קונין, חמד עמאר ואלכס קושניר; הצעת חוק הבחירות לכנסת (תיקון – הפחתת אחוז החסימה), התשפ"א–2020, מאת חברי הכנסת שלמה קרעי ואוסנת הילה מארק; הצעת חוק העונשין (תיקון – השחתת מודעות על רקע מגדר), התשפ"א–2020, מאת חברי הכנסת יוליה מלינובסקי קונין, עודד פורר, יבגני סובה, אלי אבידר ואלכס קושניר; הצעת חוק-יסוד: הכנסת (תיקון – ביטול מניעת ההשתתפות בבחירות), מאת חבר הכנסת אריאל קלנר; הצעת חוק-יסוד: הממשלה (תיקון – הגבלת כהונת ראש הממשלה לשתי תקופות כהונה רצופות), מאת חבר הכנסת עודד פורר; הצעת חוק שירות הקבע בצבא הגנה לישראל (גמלאות) (תיקון – ביטול ניכוי מקצבה), התשפ"א–2020, מאת חבר הכנסת עוזי דיין; הצעת חוק-יסוד: משק המדינה (תיקון – תקציב דו-שנתי בשנת כספים שהתקיימו בה בחירות), מאת חבר הכנסת שלמה קרעי; הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון – אזור תיירות ירוק),

ירדנה מלר-הורוביץ: התשפ"א–2020, מאת חברי הכנסת איתן גינזבורג, מכלוף מיקי זוהר, מיקי חיימוביץ', משה ארבל, מתן כהנא, אלי אבידר, מאיר כהן וניצן הורוביץ; הצעת חוק הסכמים לנשיאת עוברים (אישור הסכם ומעמד היילוד) (תיקון – ביצוע הסכם מחוץ לישראל), התשפ"א–2020, מאת חבר הכנסת איתן גינזבורג.

ירדנה מלר-הורוביץ: עוד אבקש להודיעכם כי על פי סעיף 96(ד) לתקנון הכנסת, משחדל חבר הכנסת אליהו ברוכי לכהן בכנסת ביום כ"ו באלול התשפ"א, 15 בספטמבר 2020, נמחק שמו מהצעות חוק שהיה שותף להן עם מציעים אחרים.

ירדנה מלר-הורוביץ: כמו כן, הצעת חוק שמספרה פ/1930/23, שהוגשה מטעמו כמציע יחיד, הוסרה מסדר-היום.

ירדנה מלר-הורוביץ: ביום כ"ו בתשרי התשפ"א, 14 באוקטובר 2020, עם התפטרותו מהכנסת של חבר סיעתו אליהו חסיד, חזר חבר הכנסת ברוכי לכהן בכנסת, אולם אין באמור כדי לשנות הודעה זו.

ירדנה מלר-הורוביץ: נוסף על כך, הינני מתכבדת להודיעכם, כי הונח על שולחן הכנסת דוח שנתי 71א של מבקר המדינה.

ירדנה מלר-הורוביץ: כמו כן הונחו הודעות שר החינוך יואב גלנט על מסקנות הוועדה המיוחדת לזכויות הילד בעקבות דיון מהיר בהצעתה של חברת הכנסת סונדוס סאלח בנושא: פדופיליה, הסדרי טיעון, היעדר חקיקה וענישה, היעדר מודעות ומניעה, הסברה והכשרות ייעודיות; בעקבות דיון מהיר בהצעתם של חברי הכנסת בועז טופורובסקי ואחמד טיבי בנושא: שבעה ילדים ו-117 אזרחים מצאו את מותם מתחילת השנה כתוצאה מתאונות דרכים.

ירדנה מלר-הורוביץ: נוסף על כך הונחו הודעות שר החינוך יואב גלנט על מסקנות ועדת החינוך, התרבות והספורט בעקבות דיון מהיר בהצעתם של חברי הכנסת מיכאל מלכיאלי, סמי אבו שחאדה, ישראל אייכלר, מיכל שיר סגמן ותהלה פרידמן בנושא: סכנת סגירה המרחפת על תוכנית "רעים" בפריפריה, לנוער ובוגרים על הספקטרום; בעקבות דיון מהיר בהצעתה של חברת הכנסת מאי גולן בנושא: בדיקת התמודדות בתי הספר עם חרם חברתי.

ירדנה מלר-הורוביץ: עוד הונחה הודעת שר החינוך חבר הכנסת יואב גלנט על מסקנות ועדת הכספים בעקבות דיון מהיר בהצעתם של חברי הכנסת מאיר כהן, ג'אבר עסאקלה וינון אזולאי בנושא: פתיחת שנת הלימודים ב-1 בספטמבר בסכנה בשל בעיות תקציביות ברשויות המקומיות.

ירדנה מלר-הורוביץ: עוד הונחו על שולחן הכנסת מסקנות ועדת הכלכלה בעקבות דיון בהצעתם של חברי הכנסת שלמה קרעי וישראל אייכלר בנושא:

ירדנה מלר-הורוביץ: החוק לצמצום תאגידי המים לא מיושם ונתקל בקשיים רבים.

ירדנה מלר-הורוביץ: כמו כן הונחו ההסכמים האלה: אמנה בין ממשלת מדינת ישראל לבין הרפובליקה של פולין בדבר שיתוף פעולה בתחום הביטחון הסוציאלי; אמנה בין מדינת ישראל לבין הרפובליקה הפדרטיבית של ברזיל בדבר שיתוף פעולה בתחום הביטחון הסוציאלי; אמנה בין ממשלת מדינת ישראל לבין הרפובליקה של ארגנטינה בדבר שיתוף פעולה בתחום הביטחון הסוציאלי.

ירדנה מלר-הורוביץ: כמו כן הונח פרוטוקול לתיקון האמנה בדבר ביטחון סוציאלי בין מדינת ישראל לבין ממלכת הולנד.

ירדנה מלר-הורוביץ: תודה.

יריב לוין: תודה רבה.

יריב לוין: אם כן, אנחנו עוברים לנאומים בני דקה.

יריב לוין: ראשון הדוברים – חבר הכנסת בועז טופורובסקי, בבקשה.

בועז טופורובסקי: תודה, כבוד יושב-ראש הכנסת.

בועז טופורובסקי: חבריי חברי וחברות הכנסת, כמו בכל שבוע, גם השבוע אקריא את שמות ההרוגים בתאונות הדרכים ואת פרטי התאונות.

בועז טופורובסקי: ביום רביעי 14 באוקטובר נהרג נהג משאית, גבר בן 62, בתאונה בין שלוש משאיות בכביש 6 סמוך למחלף אייל.

בועז טופורובסקי: ביום שישי 16 באוקטובר נהרג רוכב אופניים חשמליים, גבר בן 40, לאחר שרכב פרטי פגע בו בדרך יצחק רבין בפתח תקווה.

בועז טופורובסקי: זהו השבוע השני ברציפות שבו נהרג רוכב אופניים חשמליים, וזה הרוכב ה-17 שנהרג מתחילת השנה.

בועז טופורובסקי: עוד באותו היום נהרג גבר בן 35 לאחר שטרקטורון שעליו נהג התנגש בטרקטורון נוסף בדרך עפר סמוך לדימונה.

בועז טופורובסקי: למרות הקורונה, למרות הסגר, בחודשים יולי עד ספטמבר 2020 נהרגו 97 אנשים בדרכים – יותר מ-2019, אז נהרגו 88 באותה תקופה, ויותר מ-2018, אז נהרגו 60 באותה תקופה.

בועז טופורובסקי: אנא, סעו בזהירות.

בועז טופורובסקי: תודה.

יריב לוין: תודה רבה.

יריב לוין: חבר הכנסת מיקי לוי – איננו; חבר הכנסת מתן כהנא – איננו; חבר הכנסת אוסאמה סעדי – איננו.

יריב לוין: חברת הכנסת אימאן ח'טיב יאסין, בבקשה.

אימאן ח'טיב יאסין: צוהריים טובים, כבוד היו"ר.

אימאן ח'טיב יאסין: כנסת נכבדה, אני רוצה לפנות לנשות העולם וגם לנשים בישראל ולהגיד שהחודש, חודש אוקטובר, הוא החודש להעלאת המודעות לבדיקה לסרטן השד, ולציין שבישראל בממוצע יש בכל שנה 4,000 נשים שהן חולות סרטן שד.

אימאן ח'טיב יאסין: אחת מכל שמונה נשים עלולה לחלות במחלה.

אימאן ח'טיב יאסין: הממוצע של הגיל בכלל הוא גיל 40, אבל יותר משליש החולות הן נשים ערביות ואחוז המחלה – פחות עשר שנים מהממוצע הכללי בארץ.

אימאן ח'טיב יאסין: חשוב מאוד שכולן יצאו להיבדק.

אימאן ח'טיב יאסין: (אומרת דברים בשפה הערבית, להלן תרגומם: לכל הנשים במדינה, לאחיותיי הנשים הערביות, החודש הזה הוא חודש המודעות לסרטן השד.

אימאן ח'טיב יאסין: כל הנשים, כל אחת צריכה לקחת אחריות על עצמה: קומי, לכי והיבדקי.

אימאן ח'טיב יאסין: בדיקה מקדימה מצילה חיים.

אימאן ח'טיב יאסין: ) תודה.

יריב לוין: תודה, ואני בהחלט מצטרף לקריאה החשובה הזאת.

יריב לוין: חברת הכנסת אוסנת מארק – איננה; חבר הכנסת יעקב מרגי – איננו; חבר הכנסת אלי אבידר – גם הוא לא כאן; חבר הכנסת ווליד טאהא – איננו; חבר הכנסת אלכס קושניר – איננו; חבר הכנסת אלעזר שטרן – איננו; חבר הכנסת אנטאנס שחאדה – איננו.

יריב לוין: חברת הכנסת טלי פלוסקוב, בבקשה.

טלי פלוסקוב: תודה, אדוני היושב-ראש, חבריי חברי הכנסת, אני רוצה לשתף אתכם בכך שהיום השקנו את שדולת הגמלאים בכנסת.

טלי פלוסקוב: אנחנו דיברנו על כל כך הרבה נושאים שקשורים לאזרחים הוותיקים, שנראה לי שיש לנו עבודה לארבע שנים, בתקווה שהכנסת תחזיק מעמד ארבע שנים.

טלי פלוסקוב: יש שני נושאים שאני רוצה לשתף אתכם ולהגיד לכם מה חשוב לנו.

טלי פלוסקוב: קודם כול, דבר ראשון, לא לתת לפגוע באזרחים הוותיקים שזכאים לפנסיה מהקרנות הוותיקות.

טלי פלוסקוב: אסור שזה יקרה.

טלי פלוסקוב: אלה אנשים שעבדו, אלה אנשים שקיבלו.

טלי פלוסקוב: אנחנו צריכים רק להוסיף ולא לקזז, חס וחלילה.

טלי פלוסקוב: הדבר השני, אני רוצה לשתף אתכם בהצלחה הגדולה מאוד לניצולי השואה במדינת ישראל.

טלי פלוסקוב: יש הסכם עם גרמניה שוועידת התביעות, מרכז הארגונים והשרה מירב כהן השיגו, שניצולי שואה, שחיים היום במצב הכי קשה, יתחילו לקבל 1,200 יורו בשנה.

טלי פלוסקוב: ההסכם הוא לשנתיים.

טלי פלוסקוב: מאוד מבורך.

טלי פלוסקוב: ברכות לכל השותפים וגם לניצולי השואה.

טלי פלוסקוב: תודה רבה, אדוני.

יריב לוין: תודה רבה, ובאמת יישר כוח על הקמת השדולה, גם לך וגם לשתי השותפות הנוספות, חברות הכנסת קטי שטרית ואתי עטייה.

יריב לוין: חבר הכנסת סמי אבו שחאדה, בבקשה.

סמי אבו שחאדה: כבוד היושב-ראש, ב-17 בספטמבר הוציא צבא הכיבוש 63 צווים צבאיים לסגירת כ-3,000 דונם, בדיוק עם תחילת עונת המסיק, עונה שממנה חיים חלק גדול מהפלסטינים בשטחים הכבושים.

סמי אבו שחאדה: המטרה של הדבר הזה היא לעזור למתנחלים בגנבת זיתים, כריתת עצים, שרפת עצים ומניעת ההגעה של החקלאים הפלסטינים לאדמותיהם.

סמי אבו שחאדה: הפשעים האלה כולם נעשים בחסות הצבא ובהגנת הצבא.

סמי אבו שחאדה: אני רוצה להציע גם לעשות מזה עסק, כמו שישראל עשתה בעסקת השלום עם בחריין ועם האמירויות, שזה בעיקר עסקת נשק.

סמי אבו שחאדה: אפשר מהדבר הזה גם לעשות עסק בתיירות.

סמי אבו שחאדה: במדינות העולם הנאור, אדוני, מלמדים על קולוניאליזם בשיעורי ההיסטוריה; אפשר להביא את התלמידים ואת המרצים שלומדים על קולוניאליזם בעולם במאה ה-19 – לבוא ולראות איך זה קורה בשטחים הכבושים במדינת ישראל ביום-יום, עכשיו.

סמי אבו שחאדה: במקום שילמדו על זה בספרי ההיסטוריה, ישראל יכולה לתת להם דוגמאות מצוינות מה זה דיכוי, מה זה כיבוש, מה זה הרס, מה זו התנשאות ומה זו עליונות.

סמי אבו שחאדה: תודה.

יריב לוין: חבר הכנסת משה אבוטבול, בבקשה.

משה אבוטבול: אדוני היושב-ראש, כנסת נכבדה, כבוד השר היקר שנמצא כאן, כולנו נמצאים במאבק מתמיד ומתמשך בכל הנושא של הקורונה, עם כל הכלים ועם כל היכולות נגד הנגיף, ופועלים בלב שלם כדי למגר את התופעה הזו של המגפה.

משה אבוטבול: אנו גם ערים לכך שחז"ל אמרו שפיקוח נפש דוחה אפילו שבת.

משה אבוטבול: מאוד מכעיס ומקומם לראות שהפרויקטור הלאומי מר רוני גמזו חילל שבת על דבר שהוא בכלל לא פיקוח נפש.

משה אבוטבול: להזמין בשבת צוותי תקשורת, בעיצומה של השבת, זה חמור מאוד, וחייבים להפסיק את זה, כי זה דבר שהוא לא מקובל במדינה היהודית שלנו.

משה אבוטבול: ייאמר לשבחו שהבוקר, כאשר אמרתי לו את הכול בוועדת העבודה והרווחה, הוא התנצל והבטיח שזה יופסק.

משה אבוטבול: אבל זה חייב להיפסק בכל משרדי הממשלה, שנזכור כולנו תמיד, רבותיי, שאנו במדינת ישראל, מדינת היהודים, ושבת זה חלק מרכזי ממנה.

משה אבוטבול: תודה רבה.

יריב לוין: תודה רבה.

יריב לוין: חבר הכנסת מנסור עבאס – איננו.

יריב לוין: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: חבריי חברי הכנסת, היום התעוררנו ליום שבו נרצחות שתי נשים, אחת בצפון, אחת בדרום.

עודד פורר: אדוני היושב-ראש, זרעי חומר הנפץ האלה נזרעו ביום שסגרו את מדינת ישראל בבתים, וצריכה הייתה הממשלה להיערך גם בנושא הזה, אם בהסברה ומניעה ומלחמה באלימות הזו – וצריכה גם לעתיד לטפל באכיפה ובענישה.

עודד פורר: אבל לא ייתכן שבתקופה שבה ברור לחלוטין שאנחנו נמצא את עצמנו עם יותר מקרים של אלימות במשפחה, שבה סיר הלחץ הזה הולך ומתפוצץ לו לאיטו, דווקא אז, כשהמשרד לביטחון פנים מפרסם את שמונת היעדים שלו בתקופת הקורונה, הנושא של אלימות במשפחה נעדר משם.

עודד פורר: דווקא בתקופה הזאת, השר הזה, בניגוד לשר הקודם, בוחן שוב את ההקמה של יחידה שתפקח על עברייני אלימות במשפחה שהשתחררו.

עודד פורר: חברים, תתעוררו.

עודד פורר: אנחנו מצויים במציאות שבה בתוך הבתים הלחץ הולך וגובר, גם הכלכלי, גם הנפשי, ובסוף זה מתפוצץ לנו בפנים, כפי שזה התפוצץ היום.

עודד פורר: יהי זכרן של שתי הנשים הללו ברוך.

יריב לוין: חברת הכנסת עאידה תומא סלימאן, בבקשה.

עאידה תומא סלימאן: כבוד היושב-ראש, אכן זה יום שחור, זה יום מאוד קשה כאשר ידיעה אחרי ידיעה מגיעה, שעוד אישה נרצחה, עוד אישה נרצחה ובעוד אישה היה ניסיון לרצח היום, כלומר שתי נשים נרצחו ואחת נדקרה.

עאידה תומא סלימאן: היא במצב קשה, ואני מאוד מקווה שהיא תצליח לצאת מזה.

עאידה תומא סלימאן: במצב הנוכחי, אני לא יכולה להבין את המצב שבו שר – ואני פניתי אליו, ולצערי הרב עוד לא שמענו תשובה, גם בעניין שחרור אלמ"בים לפני סיום התקופה שלהם בלי בדיקה דקדקנית של אסירים אלמ"בים, אם הם מסוכנים או לא.

עאידה תומא סלימאן: משחררים אותם כי בתי הסוהר הגיעו למכסה שצריכה להיות, ולא בודקים ולא מודיעים לאישה לפני שמשחררים את בן הזוג האלים לרחובות.

עאידה תומא סלימאן: דבר שני, השר היה אמור להקים יחידה מיוחדת שתעקוב אחרי אסירי אלמ"ב משוחררים, שהם מסוכנים.

עאידה תומא סלימאן: היה צריך להקים אותה עד ספטמבר.

עאידה תומא סלימאן: עד היום הזה השר החדש עדיין בודק את האפשרות של היחידה הזאת.

עאידה תומא סלימאן: אני פונה גם ליושב-ראש הכנסת: אם אנחנו רוצים לעקור את התופעה הזאת ולתת לנשים הרגשת ביטחון, אני מבקשת מהנשיאות של הכנסת שתיתן קדימות גם לדיונים שמתבקשים בנושא של אלימות וגם לשאילתות.

עאידה תומא סלימאן: בשבוע שעבר ביקשתי שאילתה דחופה בנושא אי-הקמת היחידה הזאת – נדחתה.

עאידה תומא סלימאן: אם לא רואים את החירומיות שיש במאבק באלימות נגד נשים, אנחנו נמשיך לספור גופות, אנחנו נמשיך להרגיש לא טוב, אבל לא נשנה את המציאות.

יריב לוין: חבר הכנסת ינון אזולאי – איננו; חבר הכנסת אריאל קלנר, בבקשה.

אריאל קלנר: אדוני היושב-ראש, כנסת נכבדה, 700,000 ש"ח ממדינות זרות לעמותות שמארגנות את ההפגנות כנגד ראש הממשלה נתניהו.

אריאל קלנר: לרגל חזרת ההפגנות הספונטניות, אדוני היושב-ראש, פניתי לעיין – מי אלה אותם ארגונים שעומדים מאחורי המחאה, מי מממן אותם.

אריאל קלנר: הודות לחוק השקיפות הישראלי שהעברנו כאן, בבית הזה, מצאתי מידע ונתונים מעניינים ומדהימים באתר הרשמי של רשם העמותות.

אריאל קלנר: הארגון עומדים ביחד קיבל בשנת 2019 154,149 שקלים מקרן רוזה לוקסמבורג – מימון ממשל גרמני; 40,000 שקלים מקרן היינריך בל – שוב, ממשל גרמני; 44,475 שקלים מקרן ZFD – גם כן מימון ממשלתי גרמני; 49,627 שקלים – קרן רוזה לוקסמבורג – אל תיראו מופתעים – ממשל גרמני; הלאה, הקרן למגיני זכויות אדם – 240,485 ש"ח מממשלת שווייץ; 27,000 מממשלת נורבגיה; 144,627 ש"ח מממשלת דנמרק תחת הפרויקט "הגנה על מגיני זכויות אדם וסנגור".

סמי אבו שחאדה: זה לפני ההפגנות.

אריאל קלנר: זה לפני ההפגנות?

אריאל קלנר: הם מקבלים את זה גם עכשיו.

סמי אבו שחאדה: לא, כי קשרת בין השניים – –

אריאל קלנר: אלה ארגונים שמממנים – – –

סמי אבו שחאדה: – – וזה יכול להטעות.

אריאל קלנר: אני אחזור שוב, למי שלא הבין: אלה ארגונים שעומדים מאחורי ההפגנות.

אריאל קלנר: הם קיבלו ומקבלים מימון.

אריאל קלנר: מה הם עושים עם הכסף השנה ומה הם לא עושים?

אריאל קלנר: אני לא יודע.

אריאל קלנר: אני אומר שוב: העמותות האלה ממומנות ומומנו בעבר על ידי ממשלים זרים, ואני חושב שהגיע הזמן שמדינת – – –

סמי אבו שחאדה: זה טוב שאתה לא יודע.

אריאל קלנר: קודם כול, אולי אתה יודע.

אריאל קלנר: תספר לנו.

אריאל קלנר: אני לא שייך לעמותות האלה.

אריאל קלנר: אני רק רוצה לומר לך – – –

סמי אבו שחאדה: אני אומר שאם כבר עולים ומשמיצים עמותה, לפחות עושים בדיקה.

סמי אבו שחאדה: אם לא בודקים – תגיד מה שבא לך, הכול בסדר.

אריאל קלנר: בודקים, ולכן, הודות לחוק השקיפות, אנחנו יודעים שהעמותות האלה ממומנות – – –

סמי אבו שחאדה: ב-2019, לפני הקורונה, לפני ההפגנות.

סמי אבו שחאדה: ב-2020 עדיין אין דוחות.

אריאל קלנר: אנחנו מדברים על עמותות שמקבלות באופן עקבי במשך שנים כסף זר, מימון של מדינות זרות.

אריאל קלנר: והגיע הזמן שמדינת ישראל תחליט אם היא מדינה ריבונית התובעת דין וחשבון על התערבות זרה בענייניה או שמא היא אחת הקולוניות הנתונות למרותן של מדינות אירופה, השואפות להנדס את תודעת אזרחיה ולשעבד אותן למדיניות זרה.

אריאל קלנר: אולי גם תחשבו מה הייתה התגובה של ממשלות באירופה אילו מדינת ישראל הייתה מממנת שם ארגונים שמפגינים כנגד הקנצלרית או אני לא יודע מי.

אריאל קלנר: תודה.

יריב לוין: תודה.

יריב לוין: חבר הכנסת עוזי דיין, בבקשה.

עוזי דיין: אדוני היושב-ראש, כנסת נכבדה, אנחנו מציינים מחר יום הוקרה למילואימניקים פה, בכנסת ישראל.

עוזי דיין: מגיע להם, אבל המילואימניקים שלנו – יש להם מלוא הטנא מילים יפות והבטחות, והגיע הזמן לעשות להם הוקרה מעשית: דבר ראשון, ביטול קיצור השירות של הסדיר.

עוזי דיין: ביום שסדירניק, מקצרים לו שירות והוא יוצא – באותה שנה, תריסר מילואימניקים אורזים תרמיל והולכים למילואים; העברת חוק בתי הלוחם – חוב שלנו, ערכית ומוסרית, לחברים במועדון שהם בכלל לא היו רוצים להשתתף בו, ונושאים בגופם ובנפשם את מחיר הביטחון; איסור הקרנת הסרט ג'נין ג'נין – עלילת דם של אזרח ישראלי בזוי, שהרשות הפלסטינית מממנת, ושלטון החוק עומד מהצד כבר 19 שנה; ודבר אחרון, אימונים ולא תעסוקת קורונה.

עוזי דיין: אין הצדקה לזה.

עוזי דיין: יש מובטלים, יש אנשים בחל"ת שיכולים למלא את זה.

עוזי דיין: צריך לקרוא למילואימניקים רק בלית ברירה ורק במקצוע שלהם.

עוזי דיין: לטיפולך, שר הביטחון.

עוזי דיין: לטיפולך האישי, ותודה רבה לכל המילואימניקים, אחיי גיבורי התהילה.

יריב לוין: תודה רבה.

יריב לוין: חבר הכנסת יצחק פינדרוס – איננו.

יריב לוין: חברת הכנסת אורלי פרומן, בבקשה.

אורלי פרומן: אדוני היושב-ראש, חבריי חברי הכנסת, מה שקורה במוסדות החינוך החרדיים הוא רק עוד סימפטום של חולשתה, חוסר תפקודה וחוסר המשילות של הממשלה.

אורלי פרומן: גם במגזר החרדי, שהוא הרי חלק מהקואליציה, שהוא כנראה הדבק של הקואליציה ואבן הראשה שלה, גם שם בעצם מביעים אי-אמון בממשלה ולוקחים את החוק בידיים, ומה שחמור עוד יותר הוא הקלות שבה זה מתאפשר.

אורלי פרומן: רשויות החוק לא מעיזות לפעול, והרי מדובר בבריאות ילדינו כולנו, לא?

אורלי פרומן: מה זה אומר על המנהיגות, על הקואליציה, על הממשלה?

אורלי פרומן: פשיטת רגל שלטונית, כבר אמרנו?

אורלי פרומן: והמסקנה ברורה.

אורלי פרומן: תודה.

יריב לוין: תודה.

יריב לוין: חבר הכנסת עופר כסיף, בבקשה.

עופר כסיף: אדוני היושב-ראש, חברי הכנסת, מאהר אל-אח'רס, פלסטיני מאזור ג'נין, שובת רעב כבר למעלה מ-80 יום ונמצא במצב קשה מאוד.

עופר כסיף: הוא עצור מינהלית, מה שנקרא.

עופר כסיף: מעצרים מינהליים הם פשע נגד האנושות, הם פשע מלחמה, ואני לא אומר מה מנחם בגין אמר על התקנות לשעת חירום ועל מעצרים מינהליים; הוא התבטא אפילו בצורה יותר קשה ממני.

עופר כסיף: מאהר אל-אח'רס יכול להשתחרר.

עופר כסיף: למעשה הפרקליטות הצבאית כבר אישרה שעם תום צו המעצר המינהלי נגדו, ב-26 בנובמבר, הוא יוכל להשתחרר ולא יאריכו לו את המעצר, אבל לא מוכנים לשחרר אותו עכשיו, למרות שהוא כל רגע יכול למות.

עופר כסיף: הוא אמר שהוא מוכן להתפנות לבית חולים באזור שכם, כמדומני, ולהפסיק את השביתה.

עופר כסיף: הוא לא יוכל לצערנו להחלים בכל מקרה עד 26 בנובמבר, ולמרות זאת לא מוכנים לשחרר אותו.

עופר כסיף: אני רוצה להגיד פה שני דברים בקצרה: אחד – מאהר אל-אח'רס הוא קורבן הכיבוש האכזרי, ואם חס וחלילה הוא ימות, זה יהיה באחריות ממשלת ישראל ומי שעומד על כך שהוא ימשיך להיות עצור.

עופר כסיף: זה דבר אחד, ואני מזהיר מזה.

עופר כסיף: דבר שני – זאת קריאה בהמשך לדבר הראשון – אני קורא מפה לשחרר מייד את מאהר אל-אח'רס.

עופר כסיף: מדברים פה גבוהה-גבוהה כמה מחברי הכנסת על חפותו של אדם אחר.

עופר כסיף: גם האדם הזה הוא חף מפשע, הוא לא הובא למשפט, הוא לא הובא לפני שופט, הוא לא יודע במה מאשימים אותו, אין נגדו כתב אישום ולא מתכוננים להגיש נגדו כתב אישום, ולמרות זאת ממשיכים להחזיק אותו במעצר למעשה ולא מוכנים לשחרר אותו למרות הסכנה לחייו.

עופר כסיף: זה דבר מביש, כל הנושא של מעצרים מינהליים, ולא משנה נגד מי זה מופנה, דרך אגב.

עופר כסיף: הדבר הזה צריך להיפסק.

יריב לוין: חברת הכנסת סונדוס סאלח, בבקשה.

סונדוס סאלח: כבוד היושב-ראש, חברי וחברות הכנסת, היום נג'אח מנסור ועוד אישה מבאר שבע התווספו ל-18 נשים ששילמו את חייהן כקורבן לנגיף הכי קשה והכי מסוכן, אלימות מגדרית וגברים אלימים.

סונדוס סאלח: אם כבר ראש הממשלה דיבר על ניסיון רב בלטפל בנגיפים ובמשברים והתהלל והתגאה, בואו נקשיב ובואו נשמע אותו מדבר איך ברצונו לטפל בנגיף המסוכן הזה, אלימות מגדרית, פשיעה בנשים, רצח נשים, כשאנחנו כל יום נפגשים עם ניסיון רצח או עם רצח, שבסופו של דבר נשים משלמות על זה מחיר גדול מאוד.

סונדוס סאלח: רוצים לראות תוכנית, תוכנית ממשלתית, החלטה ממשלתית לטפל בנגיף המסוכן הזה.

סונדוס סאלח: תודה.

יריב לוין: תודה.

יריב לוין: חברת הכנסת היבה יזבק, בבקשה.

היבה יזבק: כבוד היושב-ראש, לצערי, אני נדרשת להקדיש עוד נאום שעוסק בעניין של רצח נשים ועוסק בעניין של אלימות נגד נשים.

היבה יזבק: שתי הנשים שנרצחו היום הן גם חלק מ-19 הנשים שנרצחו מתחילת השנה.

היבה יזבק: וכן, לצערנו, רצח זה מתבצע כי קיימת פשיעה, זה פשע, שהממשלה עצמה לא מקצה את התקציבים ולא מטפלת ומקיימת את התוכנית הנדרשת לטיפול באלימות נגד נשים.

היבה יזבק: נשים משלמות בחייהן כמחיר על הרשלנות המתמשכת של הממשלה, שלא מקיימת תוכניות שהן כבר קיימות ונמצאות.

היבה יזבק: אם אין תקציב, אז איך מטפלים?

היבה יזבק: איך אפשר לטפל אם לא מתקצבים, אם לא פועלים לפי התוכניות הקיימות?

היבה יזבק: לצערנו הרב, כ-63% מהנשים הנרצחות הן נשים ערביות.

היבה יזבק: זה גם חלק מהמדיניות המתמשכת נגד החברה הערבית בכל מה שקשור באלימות בכלל, בפשיעה בכלל, ואלימות ופשיעה נגד נשים.

היבה יזבק: אנחנו התרענו על האלימות נגד נשים בתקופת הקורונה ובתקופת הסגר, וראינו שלפי הדיווחים יש עלייה פי שלושה בדיווחים מקרב הנשים בעניין של אלימות משפחתית ואלימות נגד נשים ספציפית.

היבה יזבק: זה עניין שדורש טיפול מיידי, כי אני באופן אישי, לא בא לי ולא רוצה לעמוד שוב ולדבר על רצח נשים ועל אלימות נגד נשים.

היבה יזבק: תודה.

יריב לוין: תודה.

יריב לוין: חבר הכנסת אחמד טיבי – איננו.

יריב לוין: חבר הכנסת סעיד אלחרומי, בבקשה.

סעיד אלחרומי: חבריי חברי הכנסת, מעל 35 סטודנטיות בדואיות מהדרום שלמדו עבודה סוציאלית – חלק באוניברסיטת בית לחם, חלק בירדן – כבר שנה וחצי ושנתיים לא נרשמו בפנקס העובדים הסוציאליים, והתשובות שהן מקבלות כל הזמן, וגם הפניות החוזרות ונשנות לשר הרווחה – שהנושא בבדיקה.

סעיד אלחרומי: דווקא בתקופת הקורונה, בתקופה שאגפים לעבודה סוציאלית בנגב משוועים לעובדים סוציאליים, בכל יישוב בנגב יש מחסור של שישה, חמישה או שבעה עובדים סוציאליים.

סעיד אלחרומי: אנחנו עושים מאמצים, משכנעים את הסטודנטיות האלה ללמוד עבודה סוציאלית כדי לחזור לקהילה ולהירתם למאמץ הכולל, ושוב משרד הרווחה מעכב את רישום הצעירות האלה, הסטודנטיות, לאחר ארבע או חמש שנים לימודים, בפנקס העובדים הסוציאליים.

סעיד אלחרומי: אני קורא לשר לבחון את זה כמה שיותר מהר ולפטור אותנו ממאבק ממושך בנושא שהוא גרידא חשוב בימים אלה.

סעיד אלחרומי: תודה, אדוני היושב-ראש.

יריב לוין: תודה.

יריב לוין: חבר הכנסת יוסף ג'בארין, בבקשה.

יוסף ג'בארין: כבוד היושב-ראש, חבריי חברי הכנסת, אתמול נפתחה שנת הלימודים האקדמית החדשה במוסדות ההשכלה הגבוהה בישראל, ואני רוצה לאחל שנה טובה ומוצלחת לכל הסטודנטים והסטודנטיות.

יוסף ג'בארין: כל פתיחת שנה אקדמית היא מרגשת, אבל עבורי השנה היא מרגשת במיוחד, כי הבן הבכור שלי תייסיר מצטרף לסטודנטים ומתחיל את המסע האקדמי שלו.

יוסף ג'בארין: אז לו ולכל הסטודנטים והסטודנטיות אני מאחל הצלחה.

יריב לוין: חבר הכנסת ג'בארין, אתה רואה, לא רק אנחנו למדנו ביחד באוניברסיטה, גם הבן שלי התחיל עכשיו את השנה הראשונה.

יוסף ג'בארין: אה, יפה.

יריב לוין: אז אני רואה שזה כבר עובר לדור הבא.

יוסף ג'בארין: כנראה.

יוסף ג'בארין: גם בעברית?

יריב לוין: לא, לא.

יוסף ג'בארין: אז שיהיה להם בהחלט בהצלחה.

יריב לוין: בהחלט.

יריב לוין: לכולם.

יוסף ג'בארין: מדור לדור.

יוסף ג'בארין: (אומר בערבית: זו גם הזדמנות לאחל הצלחה לכל הסטודנטים במוסדות האקדמיים ובמכללות.

יוסף ג'בארין: ) השנה נפתחת בצל הקורונה, וצר לי לומר שעשרות אלפי סטודנטים פתחו או יפתחו את שנת הלימודים הזו בלי גב כלכלי, ללא הכנסה, לפעמים אולי גם ללא דמי אבטלה, שגם ככה נמוכים מדי, והם בספק – צר לי לומר זאת – אם בכלל ישרדו את שנת הלימודים הזו.

יוסף ג'בארין: כבוד היושב-ראש, ביום רביעי הנחתי על שולחן הכנסת הצעת חוק לחינוך אקדמי חינם לכל הסטודנטים והסטודנטיות, כפי שקיים בהרבה מדינות מתקדמות בעולם.

יוסף ג'בארין: לצערי, באותו יום הכנסת דחתה את הצעת החוק של האופוזיציה לתוכנית סיוע כלכלי לסטודנטים.

יוסף ג'בארין: הסטודנטים כיום קורסים תחת המשבר, והממשלה הזו לא עושה שום דבר רציני כדי להציל אותם.

יוסף ג'בארין: דווקא עכשיו, דווקא בימים אלו, אני מבקש להעלות דרישה שמעלים סטודנטים ערבים ויהודים רבים: חינוך חינם לכולם.

יוסף ג'בארין: תודה.

יריב לוין: תודה.

יריב לוין: חבר הכנסת אופיר סופר – איננו; חברת הכנסת הילה שי וזאן – איננה; חברת הכנסת קטי שטרית – איננה; חבר הכנסת אוסאמה סעדי – איננו בפעם השנייה.

יריב לוין: חבר הכנסת ווליד טאהא, בבקשה.

וליד טאהא: כבוד היושב-ראש, חברות וחברי הכנסת, מזה כמה חודשים אזרחים רבים מנסים ליצור קשר עם המוסד לביטוח לאומי לקבלת שירותים בסיסיים אך ללא הצלחה.

וליד טאהא: אין קבלת קהל במוסד, וכמעט אי-אפשר לבצע זימונים מראש דרך האינטרנט, בגלל שאין מועדים פנויים.

וליד טאהא: כשמתקשרים למספר הטלפון של הביטוח הלאומי, 6050*, מוקלטת שם הודעה קולית: בגלל פניות קודמות אין מענה, והשיחה מתנתקת.

וליד טאהא: הביטוח הלאומי מפעיל מוקדים חיצוניים, והנציגים שמועסקים במוקדים אינם מוכשרים לספק את המידע הרצוי.

וליד טאהא: לדוגמה, במקרה שהגיע אליי בעניין ניידות, האזרח מנסה לפנות לביטוח הלאומי לקבלת מידע בסיסי כבר יותר מחודשיים, אך ללא הצלחה.

וליד טאהא: דווקא בתקופה הזו, תקופת הקורונה ואי-קבלת הקהל במשרדים של המוסדות – המוסדות צריכים לדאוג לתת מענה לאזרחים בתקופה סבוכה וקשה זו.

וליד טאהא: תודה רבה.

יריב לוין: תודה.

יריב לוין: חברת הכנסת אוסנת מארק, בבקשה.

אוסנת הילה מארק: אדוני היושב-ראש, חברי הכנסת, ההפגנות בבלפור סיפקו לנו בחודשים האחרונים שלל רגעי שפל שייזכרו לדיראון עולם, החל מהאלימות כלפי שוטרים, עובר במיצגי עירום ומין מבחילים, וכלה בדריסה ברגל גסה של הוראות החוק.

אוסנת הילה מארק: אחד מאותם רגעי שפל אומללים היה בשבוע שעבר, כאשר אחד מראשי המחאה, תת-אלוף במילואים אמיר השכל, הטיח בשוטרת בת לעדה האתיופית, שעשתה את העבודה שלה וניסתה לשמור על הסדר הציבורי מפני התפרעויות של חבורת האנרכיסטים, את המשפט הבא: "אני הבאתי את ההורים שלך מאתיופיה".

אוסנת הילה מארק: הגזענות והעליונות שטמונות במשפט זה עוררו אצלי ואצל אזרחים רבים במדינת ישראל כעס, עלבון וחלחלה.

אוסנת הילה מארק: המקרה הזה פגע בי כמו אגרוף בבטן הרכה.

אוסנת הילה מארק: כבת להורים שעלו ממרוקו המשפט הזה עורר בי את כל הכאב והזיכרונות הצורבים שבהם נזכרתי, מהסיפורים של אבא שלי, שהיה מספר לנו בדמעות כצד זרקו אותו במעברה באופקים וסיפרו להם שהם נמצאים בירושלים; כיצד שלחו אותם לעבוד בעבודות שאף צבר לא היה מוכן לעבוד בהן; כיצד הממסד ראה בהם נחותים, לא משכילים, ברברים ועוד.

אוסנת הילה מארק: הימים האלה עברו, מר השכל.

אוסנת הילה מארק: מדינת ישראל היא מדינת העם היהודי.

אוסנת הילה מארק: אין לך ולאף אחד זכות ראשונים עליה.

אוסנת הילה מארק: אין לכם זכויות יתר, אתם לא אדוני הארץ הזאת ולא הבעלים שלה.

אוסנת הילה מארק: אני חייבת לומר שהמחאה שלכם קוראת תיגר על הבחירה הדמוקרטית של 1.3 מיליון אזרחים.

אוסנת הילה מארק: תחושת העליונות וההתנשאות שלכם גורמת לכם להטיל דופי בבחירה של רוב העם, ולחשוב שאתם יודעים יותר טוב עבור כולנו מה טוב לנו.

אוסנת הילה מארק: אתם קוראים תיגר על הדמוקרטיה, אתם שוברים את הכלים ומבקשים לנכס לעצמכם את האחיזה במדינה ולבטל כל מי שחושב אחרת, בדיוק כמו האמירה האומללה שלך כלפי אותה שוטרת.

אוסנת הילה מארק: אני מציעה לך לקחת הרבה אוויר ולהבין סוף-סוף שאתה רק עוד אזרח מבין תשעה מיליון אזרחים.

אוסנת הילה מארק: רק עוד אזרח.

אוסנת הילה מארק: תודה רבה.

יריב לוין: תודה.

יריב לוין: חבר הכנסת עמית הלוי, בבקשה, ואחריו, אחרון הדוברים – חבר הכנסת אוסאמה סעדי.

קטי קטרין שטרית: – – –

יריב לוין: אה, גם את רוצה?

יריב לוין: מאה אחוז, אני אוסיף גם את חברת הכנסת קטי שטרית.

יריב לוין: בבקשה.

עמית הלוי: אדוני היושב-ראש, חברותיי וחבריי לכנסת, אתמול ציינו 19 שנים לרצח פחדני ושפל של אלוף בצה"ל, שר התיירות לשעבר גנדי, רחבעם זאבי.

עמית הלוי: מחר אנחנו נקיים כאן במליאה אזכרה לכבודו.

עמית הלוי: בין לבין קיבלנו לטיפול בבית חולים הדסה את סאיב עריקאת, שבירך בגלוי את אחמד סעדאת, מתכנן הרצח.

עמית הלוי: זה אותו סאיב עריקאת שתומך בגלוי, במוצהר, בחמאס; בתנועה הרצחנית הזאת, שפועלת להשמדתנו, שזאת אמנתה, שלמטרה הזאת מכוונים טיליה.

עמית הלוי: זה אותו סאיב עריקאת שהתקציבים שלו, של הרשות הפלסטינית שהוא אחד מבכיריה, מכוונים – במקום להקים בית חולים שיטפל בו כמו שצריך – מכוונים רק לשני דברים: או לטרור או לשחיתות של הבכירים האלו עצמם.

עמית הלוי: ואני רוצה לומר לך, אדוני היושב-ראש, העניין המדיני הוא יותר מורכב; זו מערכת מוסרית אחרת ואני לא מתייחס לשיקולים המדיניים בהקשר הזה.

עמית הלוי: אבל השיקולים המוסריים – חברה שמרחמת על אכזרים, חברה שמחיה, מרפאת את היד שאוחזת בגרזן שמונף כנגדה, היא חברה שמאבדת את אמת המידה המוסרית להבחין בין טוב לרע, להבחין בין אויב לאוהב, ואחר כך זו דרך מאוד קצרה עד שהיא מתאכזרת אל רחמנים.

עמית הלוי: ואיכשהו זה קורה לנו אצל לא אחרים מאשר אלופי צה"ל שלנו, אלופים בדימוס.

עמית הלוי: יש לי הסבר אחד, ובזה אני מסיים, בפנייה לצה"ל.

עמית הלוי: הסבר אחד, שהרבה מאוד שנים, ככל הנראה, אותם אלופים – אני שמעתי היום את חבר הכנסת יאיר גולן והזדעזעתי – שאותם אלופים מפעילים כוח, כנראה ללא הכרה פנימית מוסרית בצדקת דרכנו, כנראה בלי הבנה שהם מגינים על ביתנו ועל חיינו.

עמית הלוי: ואז הם פושטים מדים ואיכשהו, עם פשיטת המדים, הם מתחילים לגלות חמלה לאויבינו ולהכות על החזה של כולנו.

עמית הלוי: ואני קורא כאן לצה"ל לעשות חשבון נפש בנקודה הזאת, כי זה חוזר על עצמו שוב ושוב; לחזק את הערך המוסרי, שהוא שווה – הערך המוסרי בעשיית חסד הוא בעל אותו משקל כמו הערך המוסרי בפגיעה ברע.

עמית הלוי: והדבר הזה יכול לחסן אולי כדי שאלופים במיל' בעתיד לא יגיעו למצב שהם מגינים על רוצחים, כמו ששמענו בימים האחרונים.

עמית הלוי: תודה רבה.

יריב לוין: תודה.

יריב לוין: חבר הכנסת אוסאמה סעדי, בבקשה.

אוסאמה סעדי: כבוד היושב-ראש, כבוד השרה, חבריי חברי הכנסת, אתה מדבר על אכזריות ועל מוסריות – אפילו לא שמענו ממך מילה אחת שאתה מאחל לו בריאות ורפואה שלמה.

אוסאמה סעדי: אפילו את זה לא שמענו.

עמית הלוי: לא מאחל לו – – –

אוסאמה סעדי: בשעה כזאת שהוא נאבק על חייו – ד"ר סאיב עריקאת אבו עלי – ממש עכשיו, בשעות האלה, נאבק על חייו בגלל נגיף הקורונה, ושהוא מושתל ריאות, ואתה מדבר על מוסריות?

אוסאמה סעדי: אז אני מזכיר לך שד"ר סאיב עריקאת היה רשום שהוא יעשה את ההשתלה בישראל, ואחרי זה אמרו לו: "תשמע, אתה, יש עדיפות לאזרחי ישראל", ואז הוא נאלץ, חיכה שנה, והיה בתור – וחבר הכנסת אחמד טיבי, שיושב כאן – עם הנשיא, ואז אחרי שנה של עיכוב נאלץ לנסוע לארצות הברית ולעבור את ההשתלה.

עמית הלוי: – – –

אוסאמה סעדי: אז עכשיו, עכשיו – –

עמית הלוי: מה אתה רוצה – – –

אוסאמה סעדי: – – כשהוא מנהל משא ומתן, 22 שנה מנהל משא ומתן עם הממשלה הזאת – –

עמית הלוי: – – – שלנו.

אוסאמה סעדי: – – ואין פרטנר, אין פרטנר בממשלה.

עמית הלוי: – – –

אוסאמה סעדי: אתם לא פרטנר שלו.

אוסאמה סעדי: אתם לא פרטנר.

אוסאמה סעדי: תתבייש לך שאתה עכשיו מדבר על ד"ר סאיב עריקאת, שעכשיו במקום לאחל לו ושאנחנו נתפלל לשלומו, אתה בא בצורה כזאת אכזרית.

אריאל קלנר: – – – תרחמו עליו – – –

אוסאמה סעדי: תתבייש.

אוסאמה סעדי: תתביישו לכם.

אריאל קלנר: תתבייש אתה.

עמית הלוי: כמה אנשים הוא ירצח אחרי שהוא יבריא, אוסאמה סעדי?

עמית הלוי: כמה אנשים?

אוסאמה סעדי: כבוד היושב-ראש, אני רציתי לדבר על פתיחת שנת הלימודים האקדמית.

אוסאמה סעדי: אתמול נפתחה בשעה טובה שנת הלימודים האקדמית, ומאות אלפי סטודנטים חזרו לאוניברסיטאות, הן בתוך ישראל והן באוניברסיטאות בשטחי הרשות הפלסטינית והן באוניברסיטאות בחו"ל.

אוסאמה סעדי: וזו הזדמנות לאחל לכולם, לכל הסטודנטים, שנה מוצלחת, שנה אקדמית מוצלחת, עם כל הקשיים שאנחנו עכשיו עדים להם, במיוחד בתקופת הקורונה ולימודי זום – לימודים מרחוק.

אוסאמה סעדי: חלק מהסטודנטים, למשל, שצריכים לחזור ללימודים שלהם ברוסיה – עד עכשיו בגלל המצב ושיעורי התחלואה הגבוהים מאוד ברוסיה הסטודנטים האלה עוד לא חזרו והם מחכים.

אוסאמה סעדי: בחלק מהמדינות חזרו אבל יש עדיין קשיים.

אוסאמה סעדי: יש סטודנטים שחזרו לפני כמה ימים והתחילו לימודי רפואה ורפואת שיניים באוניברסיטאות בגאורגיה, ומאתמול ושלשום פנו אליי ופנו לחבריי ההורים שלהם, וגם הסטודנטים עצמם פנו אלינו ואמרו שיש קשיים, שעכשיו הם בבידוד ואין אינטרנט ואז קשה ללמוד מרחוק.

אוסאמה סעדי: אז אני אומר להם: אנחנו בקשר עם האוניברסיטה בגאורגיה ואנחנו מנסים לסדר את כל זה.

אוסאמה סעדי: תירגעו.

אוסאמה סעדי: אנחנו, עם האוניברסיטה, אינשאללה, בעזרת השם, אנחנו נגיע למצב שנפתור את כל הבעיות האלה.

אוסאמה סעדי: (אומר בערבית: ברצוננו לאחל שנת לימודים מוצלחת לכל הסטודנטים שלנו שחזרו אתמול ללימודים באוניברסיטאות ובמוסדות האקדמיים.

אוסאמה סעדי: תודה.

אוסאמה סעדי: )

יריב לוין: תודה.

יריב לוין: חברת הכנסת קטי שטרית.

קטי קטרין שטרית: אדוני היושב-ראש, חבריי חברי הכנסת, אני רוצה לדבר על סוגיה שנפלה בין הכיסאות בתקופת הקורונה והתחלתי לטפל בה.

קטי קטרין שטרית: אני מדברת על המצוקה הכלכלית של הנבחנים בבחינות לשכת עורכי הדין ומועצת רואי החשבון.

קטי קטרין שטרית: חוק הביטוח הלאומי מחריג אותם, וכן את הנבחנים בחלק ב' של בחינות מועצת רואי החשבון, מלקבל דמי אבטלה בחודשים שקודמים לבחינה.

קטי קטרין שטרית: המצב הזה הוא לא פשוט בשגרה, אבל עכשיו, בימי הקורונה, כשהפרנסה לא מצויה, המצב קשה שבעתיים.

קטי קטרין שטרית: לצערי הרב, הוראת השעה בחוק הביטוח הלאומי שנחקקה לתקופת הקורונה לא נותנת להם מענה.

קטי קטרין שטרית: רבים מהנבחנים הם בעלי משפחות שהוצאו לחל"ת ונותרו ללא פרנסה.

קטי קטרין שטרית: מדובר באנשים שלמדו והשקיעו ומבקשים להיכנס בשערי המקצוע.

קטי קטרין שטרית: אלה לא אנשים שמחפשים להישאר בבית.

קטי קטרין שטרית: אסור לנו להפקיר אותם.

קטי קטרין שטרית: בכוונתי להגיש תיקון למצב הקיים, ואני מקווה מאוד שאקבל את תמיכת חברי הכנסת מכל סיעות הבית, תודה.

יריב לוין: תודה.

יריב לוין: חברת הכנסת מאי גולן.

מאי גולן: אדוני היושב-ראש, חבריי חברי הכנסת, אני רוצה לנצל את הדקה הזאת שיש לי קודם כול כדי לברך את ראש הממשלה על מדיניות אחראית ומאופקת, יציבה והחלטית, שהביאה אותנו לכדי המקום הבטוח שבו אנחנו היום יכולים לחשוב כבר על אסטרטגיית יציאה.

מאי גולן: זה לא דבר של מה בכך, אנחנו רואים את התחלואה יורדת, ואנחנו רואים אותנו הולכים אל עבר האור בקצה המנהרה.

מאי גולן: באותה הזדמנות אני רוצה לנצל ולפנות לראשי כחול לבן, אותם אנשים שלאחרונה אנחנו מרגישים כאילו הם האופוזיציה בתוך הקואליציה שלנו: בני גנץ, גבי אשכנזי, אתם יודעים, אתם אנשי צבא, למלחמה לא יוצאים בלי כדורים בקנה, ולאיים איומי סרק ואיומי שווא זה לא משהו שעושים.

מאי גולן: אף אחד פה לא רוצה ללכת לבחירות, אבל אם נצטרך ללכת לבחירות בתקופה כזאת קשה ומסוכנת, אל תטעו – אנחנו ננצח, ואזרחי מדינת ישראל יזכרו את זה.

מאי גולן: אז במקום להמשיך ולאיים מהבוקר בזמן כזה שוועדת שרים לא מתכנסת כבר תקופה כל כך ארוכה, וחוקים חברתיים, ערכיים, חשובים, לא מגיעים לכדי מיצוי, הייתי מציעה שתחזרו לאותו סלוגן שאתם מכירים מהצבא כל כך טוב ותיכנסו מתחת לאלונקה בזמן משבר שכזה, במקום לנסות להפוך אותה לצד השני כל הזמן, תודה רבה.

יריב לוין: תודה.

יריב לוין: חבר הכנסת אופיר כץ, בבקשה.

אופיר כץ: אדוני היושב-ראש, חבריי חברי הכנסת, בדרך כלל בהסכמי שלום לוקח זמן עד שאנחנו רואים את פירות השלום.

אופיר כץ: והינה, הסכם השלום שנחתם ואישרנו אותו רק ביום חמישי האחרון – תוך כמה ימים, כבר אנחנו רואים את היתרונות של הסכם השלום: כבר יש טיסות, ספינות שמגיעות עם סחורה, וזה בדיוק, כשמדברים על המרכיב הכלכלי, אנחנו רואים אותו באמת במהירות שיא.

אופיר כץ: את היתרונות שזה ייתן למדינת ישראל – למצב אותה גם כמעצמה ברמה האזורית – וגם מבחינה כלכלית, אני מאמין שהשיירה הזאת של הסחורות, שגם מביאה סחורות וגם תוציא סחורות מישראל, אזרחי המדינה ירגישו את זה, ייהנו מזה, וזה מה שקורה כשעושים שלום תמורת שלום, ואנחנו כבר שמים לב שזה לא השלום היחיד לתקופה הקרובה, וכבר מתבשל לו הסכם נוסף עם מדינה נוספת, ואני מאמין ומקווה שגם עם המדינה הנוספת יהיו לנו הפירות שאנחנו רואים היום מבחינה כלכלית.

אופיר כץ: ולברך את ראש הממשלה, וכל מי שעסק במלאכה למען השלום החשוב הזה, תודה.

יריב לוין: תודה.

יריב לוין: חבר הכנסת מתן כהנא, בבקשה.

ניצן הורוביץ: רק בסוף הזכרת אותו?

ניצן הורוביץ: לא מגיע לו, "אני רוצה לברך את ראש הממשלה" – ככה להתחיל, ככה להתחיל.

אופיר כץ: בסוף לא נחשב?

ניצן הורוביץ: רק בסוף?

ניצן הורוביץ: זה לא נעים.

קטי קטרין שטרית: – – –

מתן כהנא: אדוני היושב-ראש, חבריי חברי הכנסת, היום בוועדה לזכויות הילד התקיים דיון בנושא טיפול רפואי לילדים מעזה.

מתן כהנא: אני הגעתי לדיון הזה, חשבתי שאני מבין על מה הדיון, ואמרתי שמדינת ישראל מאוד מאוד רוצה לטפל בילדים מעזה – באמת, אנחנו יכולים לתת להם את מיטב הטיפול במחלקות הכי טובות שלנו – רק פשוט שיגיעו למחסום יחד עם הנעדרים והשבויים שלנו.

מתן כהנא: חשבתי שזה הולם שהומניטרי תמורת הומניטרי.

מתן כהנא: אבל אז מה גיליתי?

מתן כהנא: שזה בכלל לא סיפור של טיפול רפואי.

מתן כהנא: חבריי חברי הכנסת, הסיפור של הדיון שהיה היום זה על הליווי של החולים.

מתן כהנא: אין אף ילד חולה, לא ביהודה ושומרון ולא בעזה, שמדינת ישראל מונעת ממנו טיפול.

מתן כהנא: יתרה מזו, 93% מהילדים ביהודה ושומרון מגיעים עם ליווי ויותר מ-60% מהילדים מעזה מגיעים עם ליווי.

מתן כהנא: כל הדיון על מדינת ישראל הרשעה והנוראה זה על הליווי של הילדים האלה לטיפול.

מתן כהנא: מדינת ישראל נותנת טיפול, ואני רק מראה פה את הפער בין ההומניות והאנושיות והמוסר שלנו, של מדינת ישראל, לחייתיות והזוועה של החמאסניקים.

מתן כהנא: רק תדעו את זה כולכם.

יריב לוין: תודה רבה.

יריב לוין: חבר הכנסת אחמד טיבי, בבקשה.

יריב לוין: חבר הכנסת טיבי יצא?

יריב לוין: אם כך, חברות וחברי הכנסת – הינה, חבר הכנסת טיבי הגיע.

יריב לוין: נאפשר לך לדבר.

יריב לוין: בבקשה.

אחמד טיבי: תודה, אדוני היושב-ראש.

אחמד טיבי: לפעמים בסכסוך או במלחמות, במיוחד כאשר צד אחד פוגש את הצד השני, הוא שוכח שהוא כבש, שהוא עקר, שהוא חיסל, שהוא גירש, שהוא הפציץ, שהוא הרס, ואז, כשמישהו שחי תחת כיבוש – במקרה זה סאיב עריקאת – בגלל שמערכת הבריאות תחת כיבוש לא יכולה להתפתח נאלץ לקבל טיפול במקום הקרוב ביותר שיש בו הטיפול הנדרש, עולים כאן קולות: הדדיות, התניית טיפול, מניעת טיפול.

אחמד טיבי: אני חושב שאתם צריכים להתבייש.

אחמד טיבי: במדד הבושה אתם צריכים לטמון את הראש שלכם עמוק מאוד באדמה, כי נדמה לי שאין סימטריה בין כובש לנכבש, אבל לשמוח לאידו של מי שמצבו קריטי מאוד מאוד – אני הייתי אצלו – זה סימן של נבזות ושפלות רוח.

אחמד טיבי: אני מאחל לו ולכל החולים שיהיו בריאים.

יריב לוין: אם כן, חברות וחברי הכנסת, עד כאן נאומים בני דקה.

יריב לוין: [לפי סעיף 45 לתקנון הכנסת.

יריב לוין: ]

יריב לוין: מכאן אני מבקש להזמין את ראש הממשלה וגם את ראש האופוזיציה שייכנסו לאולם כדי שנוכל להתחיל בדיון בהשתתפות ראש הממשלה על פי בקשתם של 40 חברי כנסת.

יריב לוין: אנא, לקרוא להם, בבקשה, וכמובן גם לחבר הכנסת יוראי להב הרצנו, שצריך להיות זה שפותח את הדיון.

קריאה: אם הוא לא נמצא – – –

יריב לוין: אנחנו לא נהיה כל כך נוקשים.

יריב לוין: נחכה עוד רגע, נאפשר לכל הנוגעים בדבר להגיע.

יריב לוין: אם כן, חברות וחברי הכנסת, אנחנו עוברים לדיון בהשתתפות ראש הממשלה על פי בקשתם של 40 חברי כנסת תחת הכותרת:

יריב לוין: הכישלון המחפיר של ראש הממשלה בניהול המשבר הכלכלי והבריאותי.

יריב לוין: אני מזמין את חבר הכנסת יוראי להב הרצנו להציג את הדברים בשמם של חברי הכנסת שביקשו את קיום הדיון.

יריב לוין: בבקשה, לרשותך עשר דקות.

יוראי להב-הרצנו: אדוני היושב-ראש, חבריי חברי הכנסת, אדוני ראש הממשלה נתניהו, איך אתה לא מתבייש?

יוראי להב-הרצנו: אתה מכיר את הנתונים, אתה בקיא בעובדות, היית שר האוצר, אז אתה גם מבין את המשמעויות.

יוראי להב-הרצנו: איך אתה לא מתבייש להמשיך ולהתעלם מהמצב?

יוראי להב-הרצנו: שיעור האבטלה בקרב צעירים עומד היום 32%; כל מובטל שלישי במשק הוא צעיר; חצי מהסטודנטים איבדו את מקום עבודתם בשיא המשבר.

יוראי להב-הרצנו: איך אתה לא מתבייש שהצעירים נעדרים מכל תוכניות הסיוע הממשלתיות?

יוראי להב-הרצנו: במקום להכיר שטעית עם תוכנית החל"ת ולהחליף למודל הגרמני, אתה ממשיך עם התוכנית ששולחת את הצעירים לשבת בבית או בחוף הים, שמעודדת עבודה בשחור, שמטפחת אבטלה עד יוני 2021, בלי אופק ובלי תקווה.

יוראי להב-הרצנו: אתה הרי מבין, אדוני ראש הממשלה, שבמו ידיך אתה יוצר דור אבוד, דור שלם של אנשים צעירים שיפספסו את ההזדמנות להיכנס לשוק העבודה; מכה כלכלית שהם לעולם לא יתאוששו ממנה.

יוראי להב-הרצנו: ומה עם התוכניות שלהם לעתיד?

יוראי להב-הרצנו: מה עם החלומות שלהם?

יוראי להב-הרצנו: אתה גומר אותנו.

יוראי להב-הרצנו: אתה שותה את העתיד שלנו עם קשית.

יוראי להב-הרצנו: ראש הממשלה נתניהו, איך אתה לא מתבייש?

יוראי להב-הרצנו: 51% מהסטודנטים איבדו את מקום העבודה שלהם במהלך הקורונה.

יוראי להב-הרצנו: 51%.

יוראי להב-הרצנו: רבע מכל הסטודנטים בישראל שוקלים לנשור מהלימודים בגלל מצוקה כלכלית.

יוראי להב-הרצנו: בחברה הערבית, אדוני, הנתון הזה עומד על 52% מהסטודנטיות ומהסטודנטים ששוקלים לנשור.

יוראי להב-הרצנו: איך אתה לא מתבייש שאין תוכנית ממשלתית אחת שאמורה לעזור לסטודנטים?

יוראי להב-הרצנו: אחת.

יוראי להב-הרצנו: אתמול נפתחה שנת הלימודים האקדמית.

יוראי להב-הרצנו: 75,000 סטודנטיות וסטודנטים נמצאים בסכנת נשירה, ולמרות זאת הממשלה שלך, אדוני, היא שהפילה ביום רביעי את הצעת החוק היחידה שעסקה בסיוע כלכלי לסטודנטים.

יוראי להב-הרצנו: בראש המתנגדים, איך לא, עמד השר להשכלה גבוהה, ולצידו שר החינוך, ושרת המתנ"ס, ושר התקשורת, והרשימה נמשכת של הבחירים שהצביעו נגד הסטודנטים בישראל, נמשכת ונמשכת.

יוראי להב-הרצנו: איך אתה לא מתבייש, אדוני ראש הממשלה נתניהו, שמבין 36 השרים שמקיפים את ממשלתך יש שר להשכלה גבוהה אבל תוכנית סיוע לסטודנטים ממש אין?

יוראי להב-הרצנו: התחושה היא שאתה פשוט לא סופר אותנו, אתה לא רואה אותנו.

יוראי להב-הרצנו: ההתעלמות שלך, אדוני ראש הממשלה – ואני מבקש שתביט לי בעיניים כשאני אומר לך את זה – ההתעלמות שלך מהצעירים בישראל היא מכאיבה, היא מזלזלת, היא בלתי נסלחת, כי מאחורי המספרים המטורפים והנתונים שפשוט אי-אפשר לעכל עומדים אנשים.

יוראי להב-הרצנו: יש צעירים רגילים שאלמלא הקורונה היו ממשיכים בחייהם בלי כל הפרעה – בחיים של יצירה, של עשייה; בחיים של משפחה, של ישראליות.

יוראי להב-הרצנו: סליחה, לא אלמלא הקורונה, אלמלא הכישלון המהדהד שלך בניהול משבר הקורונה, אלמלא ההתעלמות שלך, אדוני ראש הממשלה.

יוראי להב-הרצנו: לדור האבוד שאתה יוצר יש פנים של ישראלים יפים ויפות, גאים וגאות, שנמצאים היום במצוקה אמיתית.

יוראי להב-הרצנו: אחת מהן היא ענבר אשואל, בת 25 משדרות.

יוראי להב-הרצנו: ענבר היא אימא לתינוקת מתוקה בת שנה, עלמה שמה.

יוראי להב-הרצנו: אתמול היא הייתה אמורה לשבת על ספסל הלימודים בשנה האחרונה שלה בתואר בעבודה סוציאלית במכללת ספיר.

יוראי להב-הרצנו: כשחבריה יחזרו לקמפוס היא תישאר בבית.

יוראי להב-הרצנו: היא מספרת כך: בשנת הלימודים החדשה לא אוכל להמשיך ללמוד, אדוני ראש הממשלה.

יוראי להב-הרצנו: בשבועיים האחרונים מצאתי איזושהי עבודה צדדית מהבית במוקד מכירות, ואני מנסה להתקיים בקושי רב.

יוראי להב-הרצנו: מה יש לך לומר לענבר, אדוני ראש הממשלה?

יוראי להב-הרצנו: עוד אחד מבני הדור האבוד הוא יותם רם, בן 24 מאשקלון.

יוראי להב-הרצנו: יותם פוטר מעבודתו במרץ, וכיום יושב בבית של ההורים שלו עם 46% אבטלה.

יוראי להב-הרצנו: יותם התחיל ללמוד אתמול באוניברסיטה העברית, בזום, כמובן; הוא שילם וימשיך לשלם על מעונות סטודנטים שלא ברור בכלל אם הוא ידרוך בהם.

יוראי להב-הרצנו: יותם אומר ככה, אדוני ראש הממשלה, ואני מציע שתקשיב לו היטב: אין לנו עתיד, לצעירים בפריפריה.

יוראי להב-הרצנו: אנחנו מרגישים שאין לנו עתיד.

יוראי להב-הרצנו: אין אופק תעסוקתי, אין הזדמנויות שוות, ואין תקווה שיכול להיות פה טוב יותר, שלא לדבר על הטפטוף הזה שלא מפסיק מעזה.

יוראי להב-הרצנו: עוד אחת מבנות הדור האבוד, אדוני, היא אוריאן קריבושי, בת 30 מרמת גן.

יוראי להב-הרצנו: אוריאן פוטרה מענף המסעדנות וחזרה לגור אצל ההורים, נמצאת בחל"ת עד להודעה חדשה.

יוראי להב-הרצנו: ככה היא אומרת:

יוראי להב-הרצנו: אני ועוד רבים מחבריי חזרנו לגור אצל ההורים, ובמקום שילד יישען על הוריו, אנחנו אלו שמנסים לעזור להם עם המעט שיש לנו.

יוראי להב-הרצנו: אצלי שני ההורים עצמאים ולא עובדים כבר חודשים רבים; מעט החסכונות שיש לי הולכים על שכר לימוד ועזרה להורים היקרים שלי.

יוראי להב-הרצנו: אם לא אצליח לעמוד בזה אז פשוט אקח עוד הלוואה מהבנק.

יוראי להב-הרצנו: התחושה היא שאף אחד לא טורח לחשוב על כל הנפשות שהולכות לישון בכל לילה עם חרדות נוראיות על העתיד שלנו במדינה.

שלמה קרעי: ולכן, מתי באת לוועדת הכספים כדי לעזור להם?

יוראי להב-הרצנו: ענבר, יותם ואוריאן ועוד מאות אלפי צעירים, אנחנו הדור האבוד.

יוראי להב-הרצנו: מאות אלפי צעירים שאתה, אדוני ראש הממשלה נתניהו, שולח להישרדות כלכלית – –

עוזי דיין: אל תתנדב להיות דור אבוד כל כך מהר.

יוראי להב-הרצנו: – – שהתוכניות שלהם לעתיד נשרפות, נגמרות, פוף, נעלמות.

עוזי דיין: נראה שלא היית אף פעם במצבים קשים באמת.

יוראי להב-הרצנו: אני חלק מדור של ישראלים גאים, של אנשים שרגילים לעבוד קשה, אדוני ראש הממשלה, לעבוד קשה כדי להתקדם.

יוראי להב-הרצנו: אלפים מאיתנו מתנדבים בקהילה, נכנסים לוואקום שהמנהיגות שלך הותירה, מנסים לוודא שהמוחלשים ביותר שורדים את המשבר הזה.

יוראי להב-הרצנו: אבל עכשיו אנחנו בקו פרשת מים, קו הקריסה, ואנחנו זקוקים לעזרה, לסיוע, שפשוט לא מגיעים.

יוראי להב-הרצנו: ההתעלמות שלך, בנימין נתניהו, דנה את הדור שלי, את הצעירים בישראל, לעוני ולאבטלה.

עוזי דיין: אתה לא דור אבוד, אתה מפלגה אבודה.

יוראי להב-הרצנו: אבל אתה לא גוזל רק את העתיד הכלכלי שלנו, אתה שודד את החלומות שלנו ורומס את התקווה, את התקווה שיכול להיות פה טוב יותר, שאם נעבוד קשה נוכל להגיע הכי רחוק שרק אפשר.

יוראי להב-הרצנו: אדוני ראש הממשלה נתניהו, איך אתה לא מתבייש לשבור את החוזה האזרחי מולנו?

אוסנת הילה מארק: איך אתה לא מתבייש?

יוראי להב-הרצנו: אנחנו מילאנו את החלק שלנו בחוזה – –

אוסנת הילה מארק: הוא צריך להתבייש על כל העשייה שלו?

יוראי להב-הרצנו: – – מילאנו את כל החובות שלנו, הלכנו לצבא, אנחנו ממשיכים לעשות מילואים ולשלם מיסים, עובדים קשה, הכי קשה במערב.

יוראי להב-הרצנו: אתה, נתניהו, נכשלת, קרסת, לא עמדת בחלק שלך של החוזה.

יוראי להב-הרצנו: ואתה יודע מה הכי מטריד?

יוראי להב-הרצנו: אין כרגע שום נקודת אור באופק, שום פעולה חד-משמעית וברורה.

יוראי להב-הרצנו: איך אתה לא מתבייש שהשרים שלך מתעסקים בהפיכת סטייקים, בחייזרים, באנרכיסטים, במקום להתעסק במניעה של הקריסה של בני הדור שלי?

יוראי להב-הרצנו: איך אתה לא מתבייש, אדוני, לעצום עיניים כשהצעירים בישראל קורסים, כשמתהווה פה דור אבוד?

יוראי להב-הרצנו: לפני שבוע ממש, אדוני, דיברת ממש פה מעל הדוכן הזה, אמרת, ואני מצטט: הכלכלה שלנו מתאוששת טוב יותר מרוב הכלכלות באירופה.

יוראי להב-הרצנו: כשאתה אומר "כלכלה מתאוששת", אני שומע מיליון מובטלים, שליש מהם צעירים; אני שומע בור תקציבי של 100 מיליארד שקל בלי תקציב ובלי אופק ובלי תקווה.

אופיר כץ: רק בישראל בור תקציבי, נכון?

אופיר כץ: רק פה הקורונה.

יוראי להב-הרצנו: אני שואל אותך, אדוני ראש הממשלה, מי אמור לשלם את כל החובות האלה?

יוראי להב-הרצנו: מי?

יוראי להב-הרצנו: והתשובה עצובה: הצעירים והסטודנטים שאתה מפקיר לגורלם, לגורלנו.

יוראי להב-הרצנו: אנחנו נשלם את זה, אנחנו וילדינו וילדי ילדינו.

יוראי להב-הרצנו: כשאתה אומר שמצבנו יותר טוב מרוב מדינות אירופה, אני נזכר בשיחות שלי עם ענבר ואוריאן ויותם, ועם עוד עשרות צעירים שפשוט תופסים את הראש שלהם בתסכול ולא מבינים איך התוכניות שלהם לעתיד מתפוגגות, חומקות בין הידיים.

עוזי דיין: אתה הרבה דברים לא מבין.

יוראי להב-הרצנו: אני נזכר גם, אדוני, שממשלתך היא הממשלה היחידה במערב שלא העניקה שום סיוע לצעירים, שום סיכוי.

יוראי להב-הרצנו: הסטודנטים והצעירים במצב חירום ואתם לא עושים שום דבר, פשוט כלום.

שלמה קרעי: אם היית בא לוועדת הכספים היית רואה – – –

יוראי להב-הרצנו: בארצות הברית יש סיוע, וגם בגרמניה, ובקנדה, ובדנמרק, ובבריטניה, ובהונגריה, ובאוסטרליה, ובאירלנד, ובהולנד, והרשימה נמשכת ונמשכת.

יוראי להב-הרצנו: המנהיגים של אותן מדינות לא מתקשרים אליך, אדוני ראש הממשלה, כדי להבין איך לעזור לצעירים שלהם; הם עושים לבד, והרבה.

יוראי להב-הרצנו: ואנחנו בישראל, תחת הנהגתך, בנימין נתניהו – כלום בפיתה.

יוראי להב-הרצנו: אנחנו קורסים, הופכים לדור אבוד.

יוראי להב-הרצנו: ראש הממשלה נתניהו, נכשלת – –

עוזי דיין: דור אבוד זה רק מי שבוחר להיות דור אבוד.

יוראי להב-הרצנו: – – קרסת, איבדת שליטה.

יוראי להב-הרצנו: לך הביתה, שחרר אותנו.

יוראי להב-הרצנו: תודה רבה.

עוזי דיין: מה תעשו לבד?

עוזי דיין: דור אבוד.

יריב לוין: אם כן, חברות וחברי הכנסת – –

עוזי דיין: מה תעשו לבד?

יוראי להב-הרצנו: מה נעשה לבד?

יריב לוין: – – אנחנו עוברים מכאן – – –

עוזי דיין: אתה שייך למפלגה אבודה, לא לדור אבוד.

יריב לוין: אנחנו עוברים מכאן לדיון הסיעתי.

יריב לוין: ראשון הדוברים, מטעם סיעת יש עתיד-תל"ם – חבר הכנסת מאיר כהן.

יריב לוין: לרשותך שלוש דקות, בבקשה.

מאיר כהן: אדוני יושב-ראש הכנסת, אדוני ראש הממשלה, שרים, חברי וחברות כנסת נכבדים, בוויכוח הלוהט, ובפילוג, ובשיסוי שבו אנחנו נתונים כולם, במיוחד החברה הישראלית, אני רוצה להסב את תשומת ליבך, אדוני ראש הממשלה, את תשומת ליבך למצב הקשה שבו שרויה מערכת החינוך הישראלית, המורים, התלמידים, ההורים.

מאיר כהן: התלמידים של כולנו, מהאופוזיציה, מהקואליציה, ההורים של כולנו, מהאופוזיציה, מהקואליציה, והמורים של כולנו, נמצאים במצב קשה מאוד עכשיו.

מאיר כהן: התקבלו הציונים של שנה שעברה, שעוד בחודשי הקיץ של הקורונה; יש פערים גדולים מאוד, אדוני היושב-ראש, בין הציונים של השנה האחרונה, של הקיץ האחרון, תחת המטרייה של הקורונה, לבין הציונים של הקיץ שעבר, והפערים האלה לא מטופלים.

מאיר כהן: מה שאני שומע מתלמידים ומהורים בתוך המערכת, במיוחד בוגרי י"א וי"ב: אנחנו מבולבלים, אנחנו לא יודעים מה קורה, מה יהיה איתנו, איך ניגש לבגרויות.

מאיר כהן: ואני שם דגש על התוצאות האחרונות – ונדמה לי שהיום שר החינוך עם מנכ"ל משרדו ישבו סביב הסוגיה, שהיא סוגיה בעייתית שצריכה להדליק אצלנו ואצלך, אדוני ראש הממשלה, אור אדום.

מאיר כהן: שמונה חודשים חלפו מפרוץ המגפה, ומערכת החינוך על תלמידיה ומוריה נתונה בקשיים גדולים מאוד.

מאיר כהן: אני יודע שיש ישיבות כאלה וישיבות אחרות, אבל אדוני ראש הממשלה, אתה חייב לקרוא לאנשי מערכת החינוך ולעשות ישיבה ביחד עם שר החינוך, מיידית, על איזה מתווה יש למערכת החינוך.

מאיר כהן: אנחנו לא יכולים לראות את התלמידים האלה, את המורים האלה, באי-ודאות: לא יודעים מה יהיה מחר, לא יודעים מה יהיה מוחרתיים.

מאיר כהן: קיבלנו ההבטחות שיתחילו לתת ל-175,000, חברת הכנסת מארק, 175,000 ילדים – לא של קואליציה ושל אופוזיציה, של כולם – אין להם מחשבים.

מאיר כהן: חוץ מעמותות שמגייסות תרומות, הוקצו 1.2 מיליארד – שום דבר לא קרה.

מאיר כהן: אני עובר בין המנהלים ושואל האם הגיעו מחשבים – אומרים לי: עדיין לא.

מאיר כהן: חבריא, אנחנו יכולים לעשות 1,000 זומים, אדוני ראש הממשלה, אבל אם אתה מחר לא תיתן הוראה לקנות מיידית מכל מי שיש לו מחשב במחסן, בכיתות – לקנות מיידית מחשבים ולעשות חלוקה תוך 48 שעות, דור שלם של ילדים יהיה דור אבוד.

מאיר כהן: שלא נגיד שלא ידענו.

מאיר כהן: אנחנו יודעים ואנחנו רואים את התמונות, ואנחנו שומעים את הקולות.

מאיר כהן: אדוני ראש הממשלה, ממשלת ישראל, נכשלים בכל מיני דברים, אבל חינוך – – –

יריב לוין: משפט אחרון, כי הזמן הסתיים.

מאיר כהן: משפט אחרון, אדוני.

מאיר כהן: חינוך הוא הקונסנזוס שאנחנו חייבים להיות מאוחדים סביבו.

מאיר כהן: על זה אין ויכוח, על זה צריכים לשנס מותניים, אדוני ראש הממשלה, ומחר בבוקר להתחיל לטפל בסוגיות האלה.

מאיר כהן: תודה רבה, אדוני.

יריב לוין: תודה.

יריב לוין: חבר הכנסת אחמד טיבי, מטעם הרשימה המשותפת, לרשותך ארבע דקות.

אחמד טיבי: כבוד היושב-ראש, רבותיי חברי הכנסת, לפני כמה חודשים יזמתי עם חלק מחבריי דיון בוועדת הכספים על פיצוי הסטודנטים והורדת שכר לימוד ושכר דירה.

אחמד טיבי: כמעט כל חברי הוועדה – אופוזיציה, קואליציה – תמכו בהצעה.

אחמד טיבי: כולם גילו הבנה – ובצדק גילו הבנה – למצוקה של ציבור הסטודנטים.

אחמד טיבי: לפני כמה ימים יוראי הציג הצעה לגבי הסטודנטים, וראה זה פלא: כל מי שתמך בהצעה בוועדת הכספים – התנגד לה כאן.

אחמד טיבי: לא רק מי שהיה בוועדת הכספים, אלא אתם.

קריאה: – – –

אחמד טיבי: אני, טיבי, תמכתי בהצעה; אתה, ביבי, התנגדת להצעה, להצעה להיטיב עם הסטודנטים, ציבור גדול וחשוב.

אחמד טיבי: 50% מהם מרגישים חשש מאוד גדול לעתיד שלהם.

אחמד טיבי: 75% נפגעו תעסוקתית.

אחמד טיבי: מה התשובה?

אחמד טיבי: מה השיקול?

אחמד טיבי: קואליציוני?

אחמד טיבי: תקציבי?

אחמד טיבי: הרי העברנו כמעט 100 מיליארד שקל בוועדת הכספים – תראה, תראה איזה חוסר התחשבות; אקוניס, אני מדבר אל ראש הממשלה ואתה מפריע, כי אני מדבר על נושא הסטודנטים.

אחמד טיבי: אני רוצה שראש הממשלה יקשיב, זה נושא כואב.

אופיר אקוניס: הוא מקשיב לכל מילה.

אחמד טיבי: אתה לא מאפשר הקשבה.

אופיר אקוניס: חבר הכנסת טיבי – – –

אחמד טיבי: מדברים על למידה מרחוק, ראש הממשלה.

אחמד טיבי: למידה מרחוק, זום.

אחמד טיבי: הרי אתה יודע שרק 43% מהנשאלים הערבים אמרו שיש להם מחשב בבית.

אחמד טיבי: גם חלק מהדתיים בחברה היהודית – אין להם מחשב בבית.

אחמד טיבי: לא רק זה, אלא יש בעיה בתשתיות של אינטרנט ביישובים האלה, במיוחד ביישובים הלא-מוכרים, ולכן יוצא שהכלי הזה מאוד לא צודק, לא יעיל, ולא רק התלמידים סובלים, גם המורים סובלים.

אחמד טיבי: גם המשפחה וההורים סובלים.

אחמד טיבי: ואז יש סיסמאות, גם מהשרים, גם מראש הממשלה.

אחמד טיבי: עסקים – הערכה שבסוף 2020 בין 80,000 ל-85,000 עסקים יקרסו, ייסגרו – עסקים קטנים.

אחמד טיבי: ומה עושה הממשלה?

אחמד טיבי: אומרת: מטפלים.

אחמד טיבי: בקשות רבות שמגיעות לוועדות נתקלות בסירוב.

אחמד טיבי: לפני כמה ימים ראש הממשלה הודיע שהחליטו בממשלה להקציב 25 מיליון שקל לנוף הגליל.

אחמד טיבי: ראש הממשלה, זו החלטה טובה, אבל כידוע לך, מסביב לנוף הגליל יש יישובים ערביים שגם נפגעו: עין מאהל, אכסאל, דבורייה – גם נפגעו.

אחמד טיבי: איך זה לא עלה בישיבת הממשלה?

אחמד טיבי: איך לא עלה שיש עוד יישובים שנפגעו?

בנימין נתניהו: – – –

אחמד טיבי: עלה או לא עלה, אדוני?

אופיר אקוניס: כן.

אחמד טיבי: לא, לא עלה.

אחמד טיבי: ראש הממשלה אומר שלא עלה.

אחמד טיבי: לפני חודש וחצי הגענו לסיכום עם שר האוצר בוועדת הכספים להעביר 30 מיליון שקל לעיר נצרת, שנפגעה מבחינה תיירותית כמו טבריה וכמו אילת.

אחמד טיבי: אחר כך הוחלט בממשלה להעביר – לא רצו להגיד 30 מיליון שקל לנצרת בלבד – אז העבירו 100 מיליון שקל לצפון ולגולן, ככה היה בהחלטה.

אחמד טיבי: מתוכם 30 מיליון שקל לנצרת.

אחמד טיבי: עד לרגע זה יש פלפולים משפטיים.

יריב לוין: משפט אחרון, בבקשה.

אחמד טיבי: צריך לקבל החלטה להעביר מייד את הכסף הזה, שאנחנו השגנו, אנחנו בוועדת הכספים – והינה שר התיירות אסף זמיר מהנהן בראשו.

אסף זמיר: לשעבר.

אחמד טיבי: שר התיירות לשעבר, וגם לו היה תפקיד חשוב בהישג הזה.

אחמד טיבי: ונצרת מחכה, הציבור מחכה.

אחמד טיבי: ראש הממשלה, לא מספיק להגיד "הוצאנו".

אחמד טיבי: מאחורי כל מספר יש אדם, יש משפחה, יש הורים.

יריב לוין: חבר הכנסת טיבי, אי-אפשר.

יריב לוין: אי-אפשר.

אחמד טיבי: יוסף – ובזה אני אסיים.

יריב לוין: אי-אפשר.

אחמד טיבי: יש לי סטודנט שנה שלישית, יוסף, פנה אליי ואמר לי: אני לא מצליח לגמור את החודש – –

יריב לוין: חבר הכנסת טיבי, תודה רבה, לא.

יריב לוין: לא, חבר הכנסת טיבי, תודה רבה.

אחמד טיבי: – – ולכן יש סכנה שאני אאבד את שנת הלימודים.

אחמד טיבי: אסור שאף סטודנט יאבד את שנת הלימודים.

יריב לוין: חבר הכנסת טיבי.

יריב לוין: אני מבקש לכבות לו את המיקרופון.

אחמד טיבי: אסור שאף סטודנט יאבד את שנת הלימודים.

יריב לוין: תודה.

יריב לוין: חבר הכנסת טיבי, יש גם סדרים במקום הזה.

יריב לוין: תודה.

יריב לוין: חבר הכנסת אסף זמיר, מטעם סיעת כחול לבן, לרשותך שבע דקות.

אסף זמיר: ראש הממשלה, כבוד היושב-ראש, חבריי חברי הכנסת, יושב-ראש האופוזיציה, באמצע מרץ, אחרי שהתמודדנו שלוש פעמים בבחירות במטרה להחליף את השלטון הקיים, הקורונה הכתה גלים.

אסף זמיר: ירדתי לטייל ברחובות וראיתי בעיר שבה אני גר חנויות נסגרות ובעלי עסקים שעומדים בחוץ במבט חסר אונים, שלא יודעים מה צופן להם העתיד.

אסף זמיר: ומי שמכיר את כלכלת ישראל, ואת החוסן של העסקים הקטנים, יודע שהיכולת שלהם לעמוד בפני סגירה מתמשכת די קטנה.

אסף זמיר: ומי שהסתכל קדימה וראה את האופק ואת עוצמת המשבר הזה, הבין שאנחנו עומדים בתחילתה של תקופת זמן היסטורית, של המשבר, אולי, הגדול ביותר שמדינת ישראל ידעה, בטח מאז שנולדתי.

אסף זמיר: התעצבתי באמת, עשיתי חשבון נפש, והפכתי בו ביום להיות מגדולי התומכים בהקמת ממשלת האחדות.

אסף זמיר: חשבתי שזה רגע שהאחריות הלאומית מחייבת לשים את המחלוקות שלנו בצד ולהתגבש יחד לקבוצה אחת, לרוב גדול, שיושיע את עם ישראל בשעתו הקשה.

אסף זמיר: חשבתי, ואני עדיין חושב, שממשלת ימין צרה, של מעבר, לעולם לא הייתה יכולה לקבל את הגיבוי מהעם להכרעות הקשות הנדרשות כדי להיאבק במשבר הזה.

אסף זמיר: חשבתי, ואני עדיין חושב, שממשלת מיעוט צרה שחלק מחבריה הם מחוץ לקואליציה, לא הייתה יכולה לקבל את אמון העם כדי להכריע הכרעות קשות ארוכות טווח בנוגע לבריאות ובנוגע לכלכלה.

אסף זמיר: ישבתי בבית, פתחתי את הטלוויזיה, הופיע ראש הממשלה ודיבר ישר אל המצלמה.

אסף זמיר: הוא אמר: אני אומר, מיליוני אזרחים כרגע מחכים לנו, והם מחכים לנו, הם מצפים שנפעל יחד כדי להציל את מדינת ישראל מהמשבר העולמי הגדול ביותר, יכול להיות גדול אפילו מקורבנות המלחמות.

אסף זמיר: בשפעת הספרדית נהרגו כנראה, בבדיקות שאנחנו עושים עכשיו, יותר מ-50 מיליון איש.

אסף זמיר: זה בערך מספר האנשים שנהרגו במלחמת העולם השנייה.

אסף זמיר: אבל האוכלוסייה של העולם גדלה, וסביר שיהיו פה עוד יותר, אם לא נדע לעצור את זה.

אסף זמיר: אנחנו יכולים להציל את ישראל שלנו, את המדינה שלנו.

אסף זמיר: ואני מבקש ממך, בני, אמרת ישראל לפני הכול.

אסף זמיר: ישראל לפני הכול זה לא לפיד לפני הכול.

אסף זמיר: קבל את ההחלטה.

אסף זמיר: יש הצעה אמיתית, הצעה פנטסטית, טובה.

אסף זמיר: מה שצריך לעשות – נשב, נשב יחד, נשלב ידיים, נלך יחד, לצאת מהפוליטיקה הקטנה, מהעסקנות הקטנונית הזו.

אסף זמיר: אני אומר את זה מעומק ליבי, בתור אחד שנלחם בכל דרך להציל את המדינה שלנו, את ההורים שלנו, את החברים שלנו, את האחים שלנו ואת הילדים שלנו.

אסף זמיר: בואו תצטרפו עכשיו, השעה קוראת לנו.

אסף זמיר: צפיתי, ראש הממשלה, בריאיון הזה והאמנתי לך.

אסף זמיר: אולי בפעם האחרונה.

אסף זמיר: אני מקווה שלא.

אסף זמיר: הצטרפנו לממשלה, הלכתי והסברתי לכולם שאין סיכוי שברגע כל כך דרמטי לא תתעלה לגודל השעה, ושיש אנשים טובים בליכוד ואין לי ספק שיחד נקבל החלטות אמיצות.

אסף זמיר: הספיקו לי פחות מחמישה חודשים בממשלה בראשותך כדי להבין שאין שום סיכוי שהאמנת במילה אחת ממה שאמרת.

אסף זמיר: אין מבחן אחד של אחדות וטובת העם שעמדת בו, ואין דיון אחד שהשתתפתי בו שהתעלית ואמרת: זה אולי יפגע בנו פוליטית אבל זה מה שנכון לעשות.

אסף זמיר: אין פעולה אחת שיכלה לפגוע בכם פוליטית ובך, אדוני ראש הממשלה, שעשית בחמישה חודשים.

אוסנת הילה מארק: אז למה אתה לא עוזב?

אוסנת הילה מארק: למה אתם לא עוזבים?

אסף זמיר: ובינתיים המדינה שלנו מתפרקת.

אוסנת הילה מארק: אז למה אתם לא עוזבים?

אסף זמיר: היא מתפרקת כי פעם אחר פעם, בכל צומת שבו הממשלה הפריטטית שהקמנו – אתם צריכים לשים את טובת הכללי לפני האינטרס האישי שלך, אין פעם אחת שעשיתם את זה.

אוסנת הילה מארק: הינה האופוזיציה.

אוסנת הילה מארק: האופוזיציה שבתוך הקואליציה.

אסף זמיר: הכלכלה שלנו קורסת, האמון הציבורי מעולם לא היה נמוך יותר – –

אוסנת הילה מארק: אז למה הם לא פורשים?

אסף זמיר: – – ואני החלטתי לעזוב את הממשלה הזאת כדי שאני אוכל לעמוד פה ולומר לך שעד שלא תעזוב, אדוני ראש הממשלה, דשא לא יצמח במקום שבו אתה מנהיג את מדינת ישראל במשבר הזה.

עודד פורר: היום בוועדת הכספים אתה והחברים שלך העברתם עשרות מיליונים למי שלא מגיע לו.

עודד פורר: יכולת להצביע נגד.

אסף זמיר: יש הזדמנות אחת, הזדמנות אחת שבה אתה יכול להוכיח שטובת עם ישראל לנגד עיניך – וכל מי שנמצא כאן יודע ומסכים איתי – והיא העברת תקציב 2021 עכשיו.

אוסנת הילה מארק: הינה ההישרדות.

אסף זמיר: גם אם המחיר הפוליטי שתשלם הוא באובדן הכיסא שלך.

אוסנת הילה מארק: תמשיכו לשבת בממשלה – – – זה מה שמעניין אותך – – –

אסף זמיר: גם אם המחיר הפוליטי שתשלם הוא באובדן שליטה אחרי עשור.

אסף זמיר: אנחנו צריכים תקציב, מדינת ישראל חייבת תקציב, ויכולנו כבר להעביר אותו לולא הייתם עסוקים בהישרדות הפוליטית שלכם, לולא הייתם עסוקים בבריתות פוליטיות במחשבה של יום אחרי.

אסף זמיר: אין ישיבת ממשלה אחת שהבריתות הללו והאינטרסים האלו לא הקדימו את כל חוות דעת המומחים.

אסף זמיר: יש עסקים שיכלו להיפתח לפני חודשים והם סגורים מטעמים פוליטיים.

אסף זמיר: יש יישובים שיכלו להיות ירוקים והם אדומים בגלל חולשה פוליטית.

אסף זמיר: ואנחנו על פני תהום בגלל אינטרסים פוליטיים.

יבגני סובה: תן פתרון, אסף.

סמי אבו שחאדה: תעזבו – – – תצביעו נגד – – –

אסף זמיר: הפתרון הוא העלייה לגודל השעה.

אסף זמיר: ולא – החלפת הממשלה הזאת והחלפת ראש הממשלה, שעסוק בענייניו האישיים.

אסף זמיר: אקוניס, אתה מפריע לראש הממשלה להקשיב, אני בטוח שהוא מעוניין לשמוע.

אסף זמיר: הוא הקשיב לי בישיבות הממשלה, אבל אף פעם לא הפנים.

יריב לוין: משפט אחרון, חבר הכנסת זמיר.

אסף זמיר: אני קורא לראש הממשלה ולחבריי בליכוד ולחברי היושב-ראש – –

יריב לוין: חבר הכנסת זמיר, משפט אחרון.

ניצן הורוביץ: אחרי כל זה עדיין יש לך ציפיות ממנו?

אסף זמיר: – – להתעשת בדקה ה-90, להקשיב לנגיד בנק ישראל, להקשיב לכל המומחים הכלכליים, להקשיב לצמרת משרד האוצר המתפטרת – בגלל מי היא מתפטרת אם לא בגללך, אדוני ראש הממשלה – ולאפשר לממשלה הזאת לשרת את מדינת ישראל, ולא – נפרק אותה, נחליף אותך, נלך לבחירות, מה שלא יהיה, כדי שעם ישראל בשעת המשבר הזו יקבל ממשלה שהוא ראוי לה – –

יריב לוין: חבר הכנסת זמיר.

אסף זמיר: – – והאמון הציבורי יחזור להיות גבוה.

אסף זמיר: תודה רבה.

יריב לוין: תודה.

אופיר כץ: לאיזה בחירות אתה מתכוון?

יריב לוין: מטעם סיעת ש"ס אני מזמין את חבר הכנסת יעקב מרגי.

יריב לוין: לרשותך חמש דקות, בבקשה.

יעקב מרגי: אדוני היושב-ראש, חבריי חברי הכנסת, מכובדי ראש הממשלה, תרשה לי במעמד זה שבו האופוזיציה הזמינה אותך לכאורה לשמוע את ביקורתה העניינית על התנהלות הממשלה בנוהל של 40 חתימות – אני חושב שמאז שהנוהל הזה נולד הוא הפך עד מהרה לכלי להכפשה אישית, להתקפות אישיות, לעיתים, לעיתים לא לביקורת עניינית בחלק מהמקרים והנאומים.

יעקב מרגי: אדוני ראש הממשלה, אין ספק, פרק נוסף בהיסטוריה של מדינת ישראל ועם ישראל שאתה חתום עליו, וזאת לצד הישגים הרבים בשנות כהונתך הרבות, אם זה השלום, שכולנו מתבשמים וכולנו גאים ורוצים לראות עוד ועוד הסכמים מעין אלו, לצד, כפי שאמרתי, הישגים רבים בשנות כהונתך כראש ממשלה.

יעקב מרגי: כיהודי מאמין אני אומר לך, אדוני ראש הממשלה, זכית לאורך שנות כהונתך לסייעתא דשמיא שלא כל אחד זוכה לה, למרות כישרונותיו, ומציאות חן שלא תמיד יש למי שהוא ברוך כישרונות.

יעקב מרגי: וזו זכות גדולה לך, זכות גדולה שזכתה בה מדינת ישראל.

יעקב מרגי: ולכן אני פונה אליך באופן אישי וישיר מעל בימת הכנסת, בימים שבהם הרחוב הישראלי הומה, רועש וגועש, ואני רוצה לומר לך, אדוני ראש הממשלה, אני מאלה שחושבים שגם במשטר דמוקרטי, ודווקא במשטר דמוקרטי, שלטון מחליפים אך ורק בהליך דמוקרטי.

יעקב מרגי: בבחירות ולא בלחץ ציבורי, ובטח ובטח לא בלחץ שיש בו דברי רהב ושחץ.

יעקב מרגי: אבל, אדוני ראש הממשלה, אני רוצה להוסיף לבקשתי.

יעקב מרגי: אני קורא לך בפעם המי-יודע-כמה: קח את כל התכונות האלה שמניתי, שחנן אותך הקדוש ברוך בהן, קח את אותן יכולות על מנת לרפא את פצעי החברה הישראלית.

יעקב מרגי: זו לא עת בוא חשבון עם כל יריביך הפוליטיים.

יעקב מרגי: בעיצומו של המשבר הקשה, משבר הקורונה, המשבר הכלכלי, אני קורא לך לעשות הכול על מנת למתן את השיח הציבורי ולהוביל קמפיין אחדות בחברה הישראלית, קמפיין אמין שיחזיר את אמון הציבור.

יעקב מרגי: אנחנו על סף תהום, ויש כאלה, והם לא רבים, ואני לא מתרגש מהם – אבל אני חושש מהתוצאות.

יעקב מרגי: אומנם הם רעשנים שרוצים להביא את החברה הישראלית לנקודת שבר.

יעקב מרגי: אל תיתן להם, אל תספק להם.

יעקב מרגי: הם בסוף יעשו את זה כדי שיהיה להם את מי להאשים.

יעקב מרגי: אנא, אדוני ראש הממשלה, בדקה ה-90, קח דבריי ממקום טוב, ממקום שחרד לחברה הישראלית, ממקום דואג.

יעקב מרגי: ראוי הפודיום הזה, ראוי הבית הזה, שלעיתים ינאמו בו נאומים לא פוליטיים.

יעקב מרגי: אני קורא לכל חבריי – לי בראש ולכל חבריי: למתן את השיח הציבורי בחברה הישראלית.

יעקב מרגי: אנא, מי שרוצה כאן חברה מפולגת, מקוטבת, עם שיח של שנאה – אל תיתן להם זאת, אדוני ראש הממשלה.

יעקב מרגי: תודה רבה.

יריב לוין: תודה רבה.

יריב לוין: מטעם סיעת יהדות התורה – חבר הכנסת אליהו ברוכי, בבקשה.

יריב לוין: לרשותך ארבע דקות.

אליהו ברוכי: כבוד ראש הממשלה, כבוד היושב-ראש, חבריי חברי הכנסת, פספסנו.

אליהו ברוכי: 70 שנה של ויכוחים הגיעו לסיומן, 70 שנה של מחלוקות בלתי פוסקות על ימין ועל שמאל, על דת ומדינה, על תפיסות כלכליות שונות, הגיעו לסיומן.

אליהו ברוכי: אבל פספסנו, נכנסנו לעידן חדש – קורונה.

אליהו ברוכי: הקורונה היא הנושא החשוב ביותר שנמצא על השולחן.

אליהו ברוכי: לצד הכאב, לצד האובדן, לצד ההתמודדות הכל-כך קשה, הקורונה הביאה איתה בשורה.

אליהו ברוכי: לעת עתה נגמרו המחלוקות, אין משהו שמאחד אותנו כבני אדם יותר מהרצון הבסיסי ביותר לחיות.

אליהו ברוכי: אבל פספסנו.

אליהו ברוכי: התעקשנו לקחת את הנושא המאחד הזה ולהפוך אותו לכלי מלחמה.

אליהו ברוכי: לקחת את יונת השלום הזאת ולהפוך אותה למאגר נשק מסוכן.

אליהו ברוכי: זה התחיל בטענות הזויות ומסוכנות שמדובר בהיסטריה שנועדה רק כדי לדחות את משפטו של ראש הממשלה.

אליהו ברוכי: אבל הקורונה התעקשה להוכיח לכולם: אני כאן, חיה ובועטת.

אליהו ברוכי: בשלב מסוים לקחנו אותה ברצינות, אבל לא הפסקנו לרגע להשתמש בה ככלי נשק.

אליהו ברוכי: הטרף הקל ביותר היה הציבור החרדי.

אליהו ברוכי: אורח החיים החרדי הוא הקרקע הנוחה ביותר לנגיף הקטלני הזה.

אליהו ברוכי: אין אכסניה טובה יותר לנגיף מאשר בית צפוף ומבורך בילודה.

אליהו ברוכי: עיר הבירה של הנגיף היא עיר חרדית – לא משנה איזו.

אליהו ברוכי: זה הנתון.

אליהו ברוכי: לקח קצת זמן, וגם הציבור החרדי שאיננו צורך תקשורת אונליין הבין שמדובר במלחמה על החיים.

אליהו ברוכי: אני לא מתחמק, התופעה של מכחישי קורונה לא פסחה על חלקים גם במגזר החרדי, ואני אומר זאת בצער רב.

אליהו ברוכי: מי יודע, אולי הבשורה שהביאה איתה הקורונה היא שנפסיק להסתכל על כלל הציבור החרדי כמקשה אחת.

אליהו ברוכי: גם את זה פספסנו.

אליהו ברוכי: בכל מקרה, הרוב, המיינסטרים, נשמע להנחיות.

אליהו ברוכי: יהודי שומר מצוות אומר בסוף היום: מודה אני לפניך ששמת חלקי עם יושבי בית המדרש.

אליהו ברוכי: ופתאום זה הופסק בבת אחת.

אליהו ברוכי: בעולם מתוקן, העיסוק התקשורתי צריך להיות סביב השאלה מה הקורונה מעוללת לחרדים.

אליהו ברוכי: רחמנות.

אליהו ברוכי: אני לא יכול להרחיב פה על ההתמודדות של משפחה עם שמונה ילדים בדירה של 80 מ"ר כשאחד מבני הבית מתגלה כחיובי לנגיף, אבל בתקשורת מתעקשים לעסוק באובססיה בפייק של "מה החרדים עושים בקורונה".

אליהו ברוכי: פספסנו בענק.

אליהו ברוכי: הקורונה תלך, אני מקווה כמה שיותר מהר, אבל את הבשורה הגדולה שהיא הביאה איתה פספסנו.

אליהו ברוכי: מי יודע, אולי הסיבה שהיא עדיין כאן היא כדי לתת לנו צ'אנס נוסף לתקן, לנסות להבין קצת יותר.

אליהו ברוכי: הלוואי שנצליח.

אליהו ברוכי: תודה רבה.

יריב לוין: תודה.

יריב לוין: מטעם סיעת ישראל ביתנו – חבר הכנסת אביגדור ליברמן.

יריב לוין: לרשותך ארבע דקות.

אביגדור ליברמן: אדוני היושב-ראש, כנסת נכבדה, ראיתי את ראש הממשלה בנימין נתניהו מופיע בחודש האחרון נון-סטופ, בהצהרות לתקשורת, בפנייה לציבור דרך רשתות חברתיות – –

שלמה קרעי: במדינה דמוקרטית מעדכנים את האזרחים.

אביגדור ליברמן: – – ובהודעות בעיתונות.

אביגדור ליברמן: ראיתי בחיי הרבה הופעות של ראשי ממשלה בהזדמנויות שונות, אבל מעולם לא ראיתי הופעות כה עלובות ושקריות.

אביגדור ליברמן: רק אתמול פרסם שירות התעסוקה שהגענו כמעט למיליון מובטלים, חלק גדול מהם אנשים צעירים בתחילת דרכם.

אביגדור ליברמן: ומה הבשורה שלך אליהם?

אביגדור ליברמן: אכלו לי, שתו לי.

אביגדור ליברמן: כל הזמן אתה מיילל: היועץ המשפטי לממשלה; הפרקליטות; הרדיפה.

אביגדור ליברמן: השאלה האחת והיחידה: מי מינה את אביחי מנדלבליט ליועץ המשפטי לממשלה?

אביגדור ליברמן: מי מינה את פרקליט המדינה שי ניצן?

אביגדור ליברמן: אתה.

אביגדור ליברמן: ומי מינה את דינה זילבר?

אביגדור ליברמן: אתה.

אביגדור ליברמן: גם בכל הנוגע למאבק בקורונה, אתה מספר לנו סיפורי "עלי ביבי".

אביגדור ליברמן: עוד לפני שנולדה הקורונה הגענו למצב אבסורדי שבמדינת ישראל לכל 1,000 נפש – 2.3 מיטות בבתי חולים, ב-56% יותר נמוך מממוצע ה-OECD.

שלמה קרעי: מה עשית עם במשך 20 שנה בכנסת?

אביגדור ליברמן: מה קורה עם כל האחיות?

אביגדור ליברמן: נציג ש"ס בליכוד, אתה באמת משהו היום, שתקן.

אביגדור ליברמן: אני לא רגיל לראות אותך כל כך שקט.

שלמה קרעי: לפחות אני לא עבריין מורשע באלימות.

אלי אבידר: אל תבכו אחרי זה כשמפריעים לראש הממשלה.

אביגדור ליברמן: אני רוצה לדבר קצת על האחיות.

אביגדור ליברמן: הגענו למצב של חמש אחיות על כל 1,000 איש, וזה רק הולך ויורד.

אביגדור ליברמן: הממוצע במדינות ה-OECD: 9.3.

אביגדור ליברמן: אני כבר לא מדבר על מדינות כמו שווייץ ונורבגיה, ששם מדובר על 17 אחיות על כל 1,000 נפש.

אביגדור ליברמן: זה הרבה לפני שהקורונה נולדה.

שלמה קרעי: מה עשית בכנסת – – –

אביגדור ליברמן: המצב בהשכלה הגבוהה ובחינוך, אדוני ראש הממשלה, לא יותר טוב.

אביגדור ליברמן: ספינת הדגל של האוניברסיטאות במדינת ישראל – האוניברסיטה העברית, עוד ב-2012, הייתה מדורגת בדירוג שנחאי במקום 53 בעולם; היום היא מדורגת במקומות בין 101 ל-150.

אביגדור ליברמן: אתה, אדוני ראש הממשלה, מתפאר בדוקטרינת נתניהו, אבל מה שאני רואה ושומע זה בעיקר קומבינות נתניהו.

אביגדור ליברמן: קומבינות נתניהו עם החרדים.

אביגדור ליברמן: אתה, אדוני ראש הממשלה, פותח גני ילדים בערים אדומות בניגוד לכל ההמלצות של כל המומחים.

קריאה: שקר.

אביגדור ליברמן: אתה, אדוני ראש הממשלה, גם מאפשר – למרות שלא שאלו אותך ולא סופרים אותך –אתה מאפשר לפתוח תלמודי תורה באותן ערים אדומות.

אביגדור ליברמן: זה קרה רק אתמול.

אביגדור ליברמן: ומה קרה היום?

אביגדור ליברמן: היום בוועדת הכספים הם קיבלו פרס: 73 מיליון שקל.

אביגדור ליברמן: אותו דבר: המקוואות פתוחים, הבריכות סגורות.

אביגדור ליברמן: ולכן, אדוני ראש הממשלה, הציבור לא מאמין לך.

אביגדור ליברמן: הציבור לא סומך עליך.

אביגדור ליברמן: אז, אדוני ראש הממשלה, קח את האחריות, נגיד לך יפה תודה, וסע לשלום, המפתחות בפנים.

אביגדור ליברמן: תודה רבה.

יריב לוין: מטעם סיעת ימינה – חברת הכנסת איילת שקד.

יריב לוין: לרשותך שלוש דקות, בבקשה.

איילת שקד: אדוני יושב-ראש הכנסת, כנסת נכבדה, אדוני ראש הממשלה, אני ראיתי לפני כמה דקות שהדהדת עוד פעם את הספין השקרי על לפיד, ואני רוצה לומר לך, מי שכרת ברית עם אבי ניסנקורן ועם עמיר פרץ, אני לא חושבת שהוא בפוזיציה להטיף לנו מוסר.

איילת שקד: שקר שחוזרים עליו שוב ושוב לא הופך לאמת, בדיוק כמו שסגר שחוזרים עליו שוב ושוב לא הופך לסיפור הצלחה.

איילת שקד: ואפרופו סגר וסיפורי הצלחה – רק מדינות נחשלות מגיעות לסגר שני.

איילת שקד: סגר זה נשק יום הדין – –

קריאה: הרבה בזכותך הגענו לסגר שני.

קריאה: הראשונה שביקשה לפתוח את הכול זו את.

איילת שקד: – – אבל אם הגענו לשם, בואו נדבר על כמה מסיפורי ההצלחה מהסגר השני שלך.

איילת שקד: היום, היום נסגר בית קפה בירושלים, קפה מיכאל בקטמון.

איילת שקד: אחרי חמש שנים של הצלחה, אודי, אלון ואסתי הרימו ידיים.

איילת שקד: ניסו לעמוד בהנחיות, ניסו להוציא את הקפה לגן, לא קיבלו כלום מהמדינה – היום הם נכנעו, הרימו ידיים.

איילת שקד: הם ועוד עובדים יקרים, שגם הם נכנסו למעגל האבטלה.

שלמה קרעי: – – –

יריב לוין: חבר הכנסת קרעי, די.

איילת שקד: לפני כמה שעות דיברתי עם בחור בשם עומרי מראשון לציון.

איילת שקד: הוא ואשתו לפני כמה שנים הקימו בר מצליח, משגשג, בראשון לציון.

איילת שקד: כבר שבעה חודשים הם סגורים.

איילת שקד: 30,000 שקל בחודש שכר דירה, 5,000 שקל בחודש ארנונה, שבעה חודשים, וכמה כסף הם קיבלו מהמדינה?

איילת שקד: 12,000 שקלים.

איילת שקד: הוא יושב, עומרי, על הכורסה בבית, מרוח.

איילת שקד: שבעה חודשים בדיכאון, לא יודע מתי הוא יוכל לפתוח.

איילת שקד: ולמה?

איילת שקד: במרץ בנט הניח לך על השולחן תוכנית.

איילת שקד: תוכנית עבודה.

איילת שקד: למה לא עשיתם כלום?

איילת שקד: עכשיו אני אגיד לך למה: כי אתה יודע שזו אחת הממשלות הכושלות ביותר שהייתה במדינת ישראל.

איילת שקד: אני לא חושבת שיש על זה עוררין.

איילת שקד: דרך אגב, גם שרי הממשלה אומרים את זה, גם בליכוד וגם בכחול לבן.

איילת שקד: חלקם בשיחות סגורות וחלקם עם אומץ למצלמה.

איילת שקד: עכשיו אני רוצה להגיד לך משהו: אנחנו פוליטיקאים ישרים, לא מבלפים.

איילת שקד: ככה זה, אנחנו בימינה ישרים.

איילת שקד: בשלוש מערכות הבחירות האחרונות אמרנו שנלך רק עם הימין ושאנחנו חלק מגוש הימין.

איילת שקד: למרות הצעות מפתות מהצד השני, נשארנו נאמנים לגוש הימין.

איילת שקד: ראש הממשלה, אתה פירקת את גוש הימין, או כמו שאמר חבר הכנסת גפני, מי שקרא בישראל היום ביום שישי, ואני מצטטת: נתניהו לא רצה את ימינה בממשלה, אני לא יודע למה.

איילת שקד: באמת, למה?

אופיר כץ: – – – רציתם – – –

איילת שקד: אתם, כחול לבן, אתם שלוש מערכות בחירות עם המוטו של "רק לא ביבי".

איילת שקד: לא היה לכם כלום להציע, רק לא ביבי – –

קריאה: לא – – –

איילת שקד: – – ומה קרה לכם עכשיו?

איילת שקד: הפכתם לסחבה בממשלה שלו.

איילת שקד: אז אני רוצה להגיד לכם שני דברים.

יריב לוין: משפט אחרון.

איילת שקד: שני דברים.

יריב לוין: אין שני דברים כי הזמן נגמר.

יריב לוין: משפט אחרון.

איילת שקד: משפט אחרון, משפט אחרון.

איילת שקד: אנחנו לא נהיה חלק מהתרגילים הפוליטיים של השמאל.

איילת שקד: את הממשלה הבאה ימינה תרכיב.

קריאה: בעזרת השם.

יריב לוין: מטעם מפלגת העבודה הישראלית אין דובר.

יריב לוין: מטעם סיעת מרצ – חברת הכנסת תמר זנדברג, בבקשה.

יריב לוין: לרשותך שלוש דקות.

תמר זנדברג: תודה רבה, אדוני היושב-ראש.

תמר זנדברג: אדוני ראש הממשלה, בשבועות האחרונים, ומשבוע לשבוע ביתר שאת, יותר ויותר, יש ברחובות כנופיות אלימות שמתקיפות בעשרות מקרים מדי שבוע את המפגינים שיוצאים לרחוב.

תמר זנדברג: ואני כבר רוצה להגיד מראש: כן, מדובר במפגינים נגדך, הם קוראים לך "לך", אבל זה לא מוריד במאומה, דווקא בגלל זה, למרות זאת ואולי דווקא בגלל זה, מהאחריות שלך כלפיהם.

תמר זנדברג: יש לי כאן רשימה של כל התקיפות האלימות שאירעו רק בחודש אוקטובר.

תמר זנדברג: יש עשרות כאלה בכל רחבי הארץ – בקללות, ביריקות, באגרופים, בביצים, במברג, בגז מדמיע.

תמר זנדברג: אני לא אעבור על כולן בגלל קוצר הזמן, אני רק אצטט את רונה בת ה-12, שרוססה בגז מדמיע בתל אביב ובמשך 15 דקות לא יכלה לפתוח את עיניה.

תמר זנדברג: כששאלו אותה מה היא רוצה ללמוד מהמקרה הזה היא אמרה: רק שהאנשים לא יפחדו לצאת להפגין.

תמר זנדברג: ילדה בת 12.

תמר זנדברג: אדוני ראש הממשלה, את המעצרים, את העיכובים, את הקנסות, לא סופגים המתקיפים – סופגים המפגינים, הקורבנות.

תמר זנדברג: זה המצב היום ברחובות בישראל שנת 2020, ערב יום הזיכרון לרצח ראש הממשלה רבין.

תמר זנדברג: אדוני ראש הממשלה, התוקפים האלה יוצאים החוצה ומרגישים די חופשי.

תמר זנדברג: הם עושים את זה כי הם מרגישים שמותר להם.

תמר זנדברג: אני אתקן: הם עושים את זה כי הם מרגישים שאתה מרשה להם, כי אתה, אחרי שקראת להם מפיצי מחלות – הביטוי האנטישמי המבחיל הזה – ואחרי ששלחת את השרים שלך ואת בני המשפחה שלך לכנות אותם מחבקי נגיפים, אנרכיסטים, חייזרים, אחרי כל זה, כן, האנשים האלה מרגישים שהיד קלה על ההדק, שדמם מותר וששום דבר לא יקרה.

תמר זנדברג: ואני רוצה להגיד לך שאני מודאגת, כי אני מרגישה שזה יכול להיגמר גם ברצח.

תמר זנדברג: לפני כמה שבועות, לפני הסגר, הייתי בבלפור, וכשירדתי ברחוב רמב"ן, ליד בנק לאומי שם, במזלג הזה, ראיתי שלטים: שמאלנים בוגדים, מתחת לדגלי הליכוד – המפלגה שלך, אדוני ראש הממשלה, מפלגת השלטון.

תמר זנדברג: בשבוע הבא נציין כאן במליאה את יום הזיכרון ה-25 לרצח רבין.

תמר זנדברג: מי כמוכם יודע שלהסתה יכולות להיות תוצאות אלימות.

תמר זנדברג: תעצרו את זה.

תמר זנדברג: תביאו את זה בחשבון.

אופיר כץ: מה עם המפגינים – – –

יריב לוין: חבר הכנסת כץ.

תמר זנדברג: שמענו היום את מיקי זוהר פתאום מכה על חטא בישיבת סיעת הליכוד, ושמעתי שגם אתה, אדוני ראש הממשלה, אני חייבת לומר, שינית טון בזמן האחרון.

תמר זנדברג: כנראה ראית שזה מזיק לך פוליטית, וכדאי שתתעסק בקורונה ולא בהסתה.

תמר זנדברג: אבל הנמר הזה כבר משתולל.

תמר זנדברג: אפשר לנסות לרכוב עליו, אבל אי-אפשר לשלוט בו.

תמר זנדברג: האנשים האלה צריכים לשמוע ממך, אדוני ראש הממשלה, מילה אחת: תעצרו, תפסיקו את ההסתה הזאת כי היא תסתיים בדם, ואז אף אחד מאיתנו, ובראש כולנו אתה וממשלתך, לא יוכל לרחוץ בניקיון כפיים.

תמר זנדברג: תודה.

יריב לוין: מטעם סיעת דרך ארץ אין דובר; מטעם סיעת הבית היהודי אין דובר.

יריב לוין: מטעם סיעת יש עתיד-תל"ם – חבר הכנסת אנדרי קוז'ינוב.

יריב לוין: לרשותך שלוש דקות, בבקשה.

אנדרי קוז'ינוב: תודה רבה, אדוני היושב-ראש.

אנדרי קוז'ינוב: אדוני ראש הממשלה, חברי הכנסת, אתמול נפתחו הגנים מגיל לידה עד גיל שש, וזה דבר שהוא מבורך כשלעצמו.

אנדרי קוז'ינוב: אבל אני לא מדבר על הגנים באזורים האדומים; זו סוגיה בפני עצמה.

אנדרי קוז'ינוב: בדיונים בוועדות חודש אנחנו טוחנים את הנושא, מציפים, צועקים שהגנים, במיוחד הפרטיים עד גיל שלוש, קורסים.

אנדרי קוז'ינוב: בסוף הסגר הראשון הוצע לגנים פיצוי ייעודי.

אנדרי קוז'ינוב: ביצוע – אולי 25%.

אנדרי קוז'ינוב: עכשיו, בפגישת ארגוני הגנים עם אגף התקציבים, הובהר להם שלא יהיה פיצוי ייעודי אלא יינתנו מענקים רגילים.

אנדרי קוז'ינוב: המענקים הרגילים במקרה הספציפי הזה הם דמי כיס.

אנדרי קוז'ינוב: זה בדיחה.

אנדרי קוז'ינוב: זה לא יכסה הוצאות קבועות, תחזוקה, שכירות.

אנדרי קוז'ינוב: נתתם לנו תוכניות גרנדיוזיות ומרשימות אחת אחרי השנייה.

אנדרי קוז'ינוב: הבטחתם פיצוי, שיפוי, תשומת לב לפרטים, אבל התוצאה היא עגומה.

אנדרי קוז'ינוב: גנים רבים נסגרו.

אנדרי קוז'ינוב: בסגר הראשון נסגרו 2,000 גני ילדים ומעונות יום פרטיים.

אנדרי קוז'ינוב: בסגר השני, עד עכשיו מתחילת הסגר, כבר 500.

אנדרי קוז'ינוב: כמה עוד ייסגרו עד הסגר השלישי – הלוואי שלא יבוא – ומתי יהיה כאן תהליך קבלת החלטות מסודר שיתבצע מראש ושייקח בחשבון את כלל המשתנים?

אנדרי קוז'ינוב: אגב, כל נושא השמרטפיות בסגר עבור העובדים החיוניים – ואני עושה את זה בסוגריים – מה שקרה הוא שהשלטון המקומי נאלץ ליצור כאן מערכת חינוך חלופית, מוגבלת, והרבה עובדים חיוניים עשו שמיניות באוויר, כי לא היה אפשר, לא היה אפשר לשים את הילדים בשמרטפיות האלה, כי הן פשוט לא היו בנמצא.

אנדרי קוז'ינוב: אנשים שמו את הילדים בהגרלה, כי היו מקומות מוגבלים.

אנדרי קוז'ינוב: כבר חודש מדובר על תוכנית היציאה מהסגר, אבל בסוף הגננות נשלחו לעשות את הבדיקות ביומיים האחרונים בסוף השבוע, ורק כ-3,000 מהן עשו את הבדיקות מתוך עשרות אלפים.

אנדרי קוז'ינוב: ולמה הכול בכזאת התקלה, ברגע האחרון ובצורה וולונטרית?

אנדרי קוז'ינוב: מתווה מסודר, הידברות עם ארגוני המורים והגננות – הינה, הוכרז סכסוך עבודה בנושא.

אנדרי קוז'ינוב: הינה חלק מההחלטות שצריך לקבל; הן הגיוניות לטעמי ופשוטות מאוד: ראשית, יש להגדיר את הגנים ומעונות היום הפרטיים לגיל הרך כשירות חיוני; שנית – לפצות אותם על ההפסדים, לא להעביר את העלויות האלה להורים ולבעלי הגנים; שלישית – החינוך עד גיל שלוש הוא לא עסק פרטי, זה חינוך, ולכן צריך להעביר את האחריות לחינוך הזה למשרד החינוך, וכבר שנים מדברים על זה.

אנדרי קוז'ינוב: עכשיו הגנים נסגרים מחוסר היתכנות כלכלית, ובמקום זה יקומו גנים פיראטיים שאף אחד לא מפקח עליהם.

אנדרי קוז'ינוב: זה כבר קורה – הם קמים.

אנדרי קוז'ינוב: באמת שכבר היינו בדיון הזה, ולכן לא ברור לי למה מדינת ישראל כל כך מתעקשת לדרוך על אותו מוקש פעמיים.

אנדרי קוז'ינוב: אין כאן מחשבה מראש, אין כאן ניהול.

אנדרי קוז'ינוב: הכול בשליפות.

אנדרי קוז'ינוב: אדוני ראש הממשלה והשרים, נושא החינוך לגיל הרך מוצף כבר חצי שנה, ופתרונות של ממש אין.

אנדרי קוז'ינוב: נכשלתם.

אנדרי קוז'ינוב: תודה רבה.

יריב לוין: מטעם סיעת הרשימה המשותפת – חבר הכנסת מנסור עבאס.

יריב לוין: לרשותך ארבע דקות.

מנסור עבאס: אדוני היושב-ראש, כנסת נכבדה, אדוני ראש הממשלה, אני אנצל את ארבע הדקות להציג ארבע סוגיות קרדינליות, קריטיות, לחברה הערבית, שכל אחת מהן צריכה תוכנית לאומית לטיפול מקיף.

מנסור עבאס: הסוגיה הראשונה – כמובן כולכם יודעים: הפשיעה והאלימות בחברה הערבית.

מנסור עבאס: אדוני ראש הממשלה, באוקטובר בשנה שעברה הנחית את משרדך ואת מנכ"לי המשרדים השונים להכין תוכנית בתוך שלושה חודשים.

מנסור עבאס: היום אנחנו אחרי שנה שלמה.

מנסור עבאס: יש מסמך מדיניות, והוא מסמך טוב כנקודת מוצא להחלטת ממשלה.

מנסור עבאס: אנחנו מבקשים להתקדם הלאה, לשפר את המסמך ולהכין תוכנית כדי שנוכל לטפל בסוגיה הזאת.

מנסור עבאס: הסוגיה הזאת מאוד כואבת.

מנסור עבאס: לפני שנתיים, שלוש שנים, אמרת שלא תהיה מדינה בתוך מדינה.

מנסור עבאס: אדוני ראש הממשלה, בחברה הערבית אין אפילו מדינה אחת.

מנסור עבאס: ההגדרה שלמדנו במדעי המדינה היא שהמדינה היא מונופול על שימוש באלימות.

מנסור עבאס: לצערי, יש הרבה מדינות בתוך המדינה מבחינה זאת.

מנסור עבאס: הסוגיה השנייה קשורה למצב החברתי-כלכלי בחברה הערבית.

מנסור עבאס: אתה גם התגאית בתוכנית של 922 וכל התוכניות הנלוות.

מנסור עבאס: השנה מסתיימת התוכנית הזאת, ולפתחך עומדת ההחלטה להאריך את התוכנית הזאת.

מנסור עבאס: אבל אם מאריכים אותה בלי להסיר את החסמים – כאילו שלא עשינו כלום.

מנסור עבאס: מה שלא הצלחנו לעשות ולנצל בחמש שנים אנחנו לא נצליח לעשות בשנה אחת אם לא מסירים את החסמים.

מנסור עבאס: הסוגיה השלישית היא סוגיה מאוד כואבת.

מנסור עבאס: היא קשורה לכפרים הלא-מוכרים בנגב.

מנסור עבאס: 100,000 אזרחים, עדיין, אחרי עשרות שנים, לא מצליחים לחיות ולהתפתח ביישובים מוסדרים מבחינה מוניציפלית.

מנסור עבאס: שוב, אדוני ראש הממשלה, מי מאיתנו זוכר שהייתה בעיה דומה בצפון?

מנסור עבאס: הייתה בעיה של יישובים לא מוכרים באזור הגליל במיוחד.

מנסור עבאס: הבעיה הזאת נפתרה.

מנסור עבאס: איך נפתרה?

מנסור עבאס: המדינה הכירה ביישובים, הממשלות הסדירו את מעמדן המוניציפלי, כולן היום מתפתחות: אבטין, ח'וואלד, חמארה, ואדי סלאמה, כמאנה המזרחית, כמאנה המערבית.

מנסור עבאס: בוא אדוני ראש הממשלה, קדם תוכנית לאומית, בוא נפתור את הסוגיה הכואבת הזאת כדי שנוכל להגיד שהינה, יש לנו תוכנית ראויה לאוכלוסייה המוחלשת הזאת, הכפרים הלא-מוכרים.

מנסור עבאס: הסוגיה האחרונה, אדוני ראש הממשלה, קשורה לנושא של משבר הדיור בחברה הערבית.

מנסור עבאס: חוק קמיניץ, שחוקק בתקופתך כמובן, השיג 50% מהמטרות שלו; זה להוריד כמעט ל-0% את הבנייה הלא-מותרת.

מנסור עבאס: אבל הוא לא הצליח לקדם תוכניות ולפתור אפילו חלק מבעיית הדיור בחברה הערבית.

מנסור עבאס: גם פה צריך תוכנית, צריך יוזמה, לתכנן, לפתח, להסיר חסמים וכשלים בנושא הזה.

מנסור עבאס: אני לא אומר שכל האחריות היא על הממשלה, יש אחריות גם על המועצות המקומיות.

מנסור עבאס: אבל בסופו של דבר יש ממשלה, יש מדינה, יש לה אחריות כוללת על כל הסוגיות האלו, והיוזמה והדחיפה שצריכה לבוא מכיוון הממשלה, ובמיוחד ראש הממשלה, צריכה לבוא כעת.

מנסור עבאס: ראש ממשלה שמסוגל כל שני וחמישי, איך שאנחנו אומרים בערבית, להביא תוכנית שלום עם מדינה ערבית, אז הוא כן מסוגל להביא ארבע תוכניות מקיפות, רציניות, ולפתור את הסוגיות או הבעיות הקרדינליות של החברה הערבית.

מנסור עבאס: תודה רבה.

יריב לוין: מטעם סיעת יש עתיד תל"ם – חבר הכנסת יואב סגלוביץ'.

יריב לוין: לרשותך שלוש דקות.

יואב סגלוביץ': אדוני יושב-ראש הכנסת, אדוני ראש הממשלה, החכמים מושכים ידיהם מהנהגת העולם מפני שהם יודעים שיש חכמים מהם, ורוצים שיתנהג העולם על ידי חכמים גמורים.

יואב סגלוביץ': בתוך כך קופצים הטיפשים והרשעים ובאים ונוטלים את העולם לידיהם, ומנהגים את העולם כפי זדונם וכפי טיפשותם.

יואב סגלוביץ': מעתה היאך נותנים החכמים לעולם שייאבד על ידי השוטים והרשעים?

יואב סגלוביץ': אלא שמתוך שהחכמים חכמים ומוסיפים חוכמה, כל שנראה להם אתמול כחוכמה, רואים אותו היום שאיננו חוכמה, ואינם עומדים על דעתם ואינם תוקעים עצמם לשום דבר, מפני החוכמה שמוליכה את החכמים מעלה מעלה.

עוזי דיין: ממעלה למעלה.

יואב סגלוביץ': ממעלה למעלה.

עוזי דיין: אגב – – –

יואב סגלוביץ': עגנון דיבר גם על המפריעים.

יואב סגלוביץ': אני אתן לך נאום על המפריעים עוד מעט.

יואב סגלוביץ': חבר הכנסת דיין, אתה תקבל נאום על המפריעים תכף כשאני אסיים.

יואב סגלוביץ': לא כן הטיפשים.

יואב סגלוביץ': כל דבר שנתנו בו עיניהם הרי הם מחזיקים בו ואינם מניחים ממנו, שאם יניחו ידיהם ממנו אין להם מה יעשו בעולם.

יואב סגלוביץ': לפיכך כל ימיהם תחבולות ובלבד שיחזקו את העולם בידיהם, ש"י עגנון, שירה.

יואב סגלוביץ': אך איך מסביר עגנון כיצד החכמים שנמנעים מההנהגה בשל חוכמתם מאפשרים לטיפשים לשלוט?

יואב סגלוביץ': האם החלוקה היא כל כך חדה?

יואב סגלוביץ': האם זו המציאות?

יואב סגלוביץ': יש קבוצה נוספת, אלה שאינם חכמים ואינם טיפשים, כלשונו של עגנון.

יואב סגלוביץ': אלה האנשים הפשוטים, ההגונים, האזרחים כולם, עובדי הציבור, נבחרי הציבור.

יואב סגלוביץ': אלה שמביטים על העולם ויודעים שאין שלמות, אך יודעים שיש איזון, והאיזון הופר.

יואב סגלוביץ': האנשים ההגונים לא שותקים כשרואים עוול, הם יודעים לומר "עד כאן" כשצריך.

יואב סגלוביץ': הם עושים הבחנה בין הטובה האישית לטובת הכלל, בין השחתה לטוהר המידות.

יואב סגלוביץ': אלה אנשים ענייניים שמתכוונים למה שאומרים, שלעיתים אומרים בקול רם את המובן מאליו.

יואב סגלוביץ': שכחנו מהו בזמן האחרון.

יואב סגלוביץ': הם אנשים שאינם שותקים.

יואב סגלוביץ': לא מתחנפים, לא מתרפסים, לא עושים שקר בנפשם ולא עושים אך ורק חשבון אישי.

יואב סגלוביץ': הם יודעים ששום אמירה מפולפלת ומתוחכמת לא יכולה להיות הצדקה שבהנהגה יהיה אדם עם כתב אישום על שוחד ומרמה, אדוני ראש הממשלה.

יואב סגלוביץ': הם יודעים שאין הנהגה בלי דוגמה אישית ושיש הבחנה ברורה בין הפרטי לציבורי, אדוני ראש הממשלה.

יואב סגלוביץ': הם יודעים שמשבר הקורונה מטופל בצורה קלוקלת, בלתי עניינית ופוליטית לאורך חודשים ארוכים.

יואב סגלוביץ': את כל אלה הם יודעים.

יואב סגלוביץ': הם לא חכמים, כדבריו של עגנון, וגם לא טיפשים.

יואב סגלוביץ': השאלה היחידה היא אם האנשים ההגונים ימשיכו לשתוק או יגידו בקולם: די, כי הגיע הזמן.

יריב לוין: מטעם סיעת הליכוד – חבר הכנסת מיקי זוהר.

יריב לוין: לרשותך 18 דקות.

יריב לוין: נתחיל ב-15 בשעון, ואם נצטרך נוסיף עוד שלוש דקות.

יריב לוין: בבקשה.

מכלוף מיקי זוהר: אדוני היושב-ראש, אדוני ראש הממשלה, חבריי חברי הכנסת.

מכלוף מיקי זוהר: התכנסנו כאן היום לדיון מיוחד על הכישלון בניהול משבר הקורונה – כך חברינו טוענים, חברינו לאופוזיציה.

מכלוף מיקי זוהר: ואני אומר בכנות וברצינות רבה: אני חושב שזה לא מוסיף לכם כבוד.

מכלוף מיקי זוהר: זה לא מוסיף לכם כבוד משום שמשבר הקורונה פוקד את העולם כולו, הוא לא פוקד רק את ישראל.

מכלוף מיקי זוהר: הוא גבה כבר למעלה מ-1.1 מיליון קורבנות, ולצערנו, עוד היד נטויה.

מכלוף מיקי זוהר: ואתם עומדים פה בזמן שעם ישראל נאבק בנגיף, ומה יש לכם לומר?

מכלוף מיקי זוהר: לתקוף אישית את ראש הממשלה מבוקר עד ערב.

מכלוף מיקי זוהר: זה מה שיש לכם לומר לציבור בזמן המאבק הגדול ביותר שהיה לעם ישראל ולעולם כולו בכל מה שקשור לנושאים רפואיים.

מכלוף מיקי זוהר: אני חושב שזה חסר תקדים גם במספר ובמניין הנפטרים.

מכלוף מיקי זוהר: ואתם מעדיפים לכלות את זמנכם – במקום להצטרף למאבק החשוב הזה נגד נגיף הקורונה – בהתקפות אישיות נגד ראש ממשלת ישראל.

מכלוף מיקי זוהר: אני לא זוכר אפילו פעם אחת, פעם אחת שמצאתם לנכון לתמוך בשעה הקשה הזאת בראש הממשלה ובממשלת הליכוד, שהוקמה יחד עם כחול לבן.

מכלוף מיקי זוהר: אני לא זוכר שבגל הראשון עמדתם ודיברתם בשבחו של ראש הממשלה על הניהול המוצלח של המשבר.

מכלוף מיקי זוהר: וגם עכשיו, בגל השני, אתם מדברים על כישלון, למרות שאנחנו רואים ששיעור המאומתים ירד מ-15% ל-3.5% – –

יוראי להב-הרצנו: מיליון מובטלים.

יוראי להב-הרצנו: מיליון מובטלים.

יוראי להב-הרצנו: מיליון מובטלים.

מכלוף מיקי זוהר: – – ובעזרת השם עוד ימשיך לרדת.

יוראי להב-הרצנו: מיליון מובטלים.

מכלוף מיקי זוהר: אני רואה את מספר הנפטרים הנמוך ביותר בעולם ביחס לאוכלוסייה – 0.7%.

יוראי להב-הרצנו: מיליון מובטלים.

מכלוף מיקי זוהר: אני רואה את כל זה ואני אומר לכם דבר אחד: יש זמן לפוליטיקה, אבל מותר לכם גם לומר מילה טובה.

יוראי להב-הרצנו: אפשר לבקר?

מכלוף מיקי זוהר: אני שומע את עמדתך בעניין המובטלים.

מכלוף מיקי זוהר: איזו מדינה בעולם משלמת לכל אותם מובטלים?

יוראי להב-הרצנו: גרמניה.

יוראי להב-הרצנו: כולם.

מכלוף מיקי זוהר: משלמת לכל אותם מובטלים.

יוראי להב-הרצנו: כל מדינות המערב.

יוראי להב-הרצנו: דואגים – – –

מכלוף מיקי זוהר: משלמת להם משכורת.

מכלוף מיקי זוהר: אתם אומרים: מיליון מובטלים.

יוראי להב-הרצנו: כן?

מכלוף מיקי זוהר: אבל אתם שוכחים להזכיר שלאותם מיליון אנשים – –

יוראי להב-הרצנו: כן?

מכלוף מיקי זוהר: – – מדינת ישראל משלמת כל חודש משכורת.

יוראי להב-הרצנו: רע מאוד.

יוראי להב-הרצנו: רע מאוד.

מכלוף מיקי זוהר: משלמת – מה "רע מאוד"?

מכלוף מיקי זוהר: אתה רוצה לומר לי – –

יוראי להב-הרצנו: אני רוצה שהם יחזרו לעבודה.

יוראי להב-הרצנו: לא לשלם להם אבטלה.

מכלוף מיקי זוהר: – – שאני יכול להעלים את הקורונה בהינף יד?

אוסנת הילה מארק: אנחנו רוצים להחזיר אותם – – –

יוראי להב-הרצנו: תדאגו להחזיר – – –

מכלוף מיקי זוהר: אנחנו רוצים לשמור על בריאות האזרחים – –

יוראי להב-הרצנו: ולכן משלמת להם – – –

מכלוף מיקי זוהר: – – ומוכנים כמדינה לשלם – –

אופיר כץ: – – –

מכלוף מיקי זוהר: – – למיליון אנשים משכורת כל חודש.

קריאות: – – –

מכלוף מיקי זוהר: אז אני לא מבין, כשאתם אומרים "מיליון מובטלים" – חברים, אני רוצה לומר – אתם אומרים "מיליון מובטלים" – –

יוראי להב-הרצנו: כן.

מכלוף מיקי זוהר: – – כאילו אנחנו רוצים שיהיו מיליון מובטלים?

מכלוף מיקי זוהר: אנחנו רוצים את כולם בעבודה, אנחנו רוצים משק פתוח ומשגשג, אבל יש פה משבר קורונה, משבר בריאותי – –

יוראי להב-הרצנו: כמו שיש במדינות אחרות קורונה.

מכלוף מיקי זוהר: – – ואנחנו צריכים לשמור על בריאות הציבור.

מכלוף מיקי זוהר: ולכן מדינת ישראל מכניסה את ידה לכיס, עמוק לכיס, ומוציאה מיליארדים על גבי מיליארדים כדי שאותם מיליון אנשים יוכלו לחיות ולהתפרנס מחשבון המדינה, כדי למנוע את היקף התחלואה.

יריב לוין: חבר הכנסת להב הרצנו, זה לא דו-שיח.

מכלוף מיקי זוהר: אז אני אומר, חברים – – –

יריב לוין: אתה דיברת עשר דקות, לא ראיתי שהפריעו לך.

מכלוף מיקי זוהר: אני אומר: חברים, יש גבול.

מכלוף מיקי זוהר: יש גבול לקו שאתם נוקטים.

מכלוף מיקי זוהר: זה קו שלא מוביל את מדינת ישראל לחוף מבטחים.

יבגני סובה: בואו נסגור – – –

מכלוף מיקי זוהר: זה קו – לא, חברים.

יבגני סובה: – – –

מכלוף מיקי זוהר: אני לא אומר לכם – אני לא אומר לכם שאתם צריכים לא לבקר, זה תפקידכם כאופוזיציה, אבל מזמן חציתם את הקו.

יבגני סובה: – – – שאף אחד לא יתקרב – – –

מכלוף מיקי זוהר: ואני אומר לכם, חברים – –

יבגני סובה: בואו נסגור את הבסטה.

מכלוף מיקי זוהר: – – שיכול להיות מאוד שגם אני, מיקי זוהר, שעומד פה היום על הדוכן, חצה את הקו במאבקים, בניגוחים, במלחמות איתכם.

מכלוף מיקי זוהר: אתם יודעים למה?

מכלוף מיקי זוהר: כי בסופו של יום יש פה מדינה אחת, כולנו שותפי גורל.

מכלוף מיקי זוהר: אם הנגיף הזה ישתלט על מדינת ישראל, הוא ישתלט על קואליציה ועל אופוזיציה כאחד.

מכלוף מיקי זוהר: והגיעה העת לעשות שינוי בשיח גם מבחינתכם.

מכלוף מיקי זוהר: גם מבחינתנו, אבל גם מבחינתכם.

מכלוף מיקי זוהר: אני זוכר את ראש הממשלה כיושב-ראש האופוזיציה בעיתות מלחמה.

מכלוף מיקי זוהר: הוא היה רץ מאולפן לאולפן – אני לא יודע אם אתם זוכרים – הוא היה מגן על מדיניות הממשלה, הוא היה מגן על מדינת ישראל.

מכלוף מיקי זוהר: משום שכשאנחנו בעיתות משבר, אם אנחנו גם כאופוזיציה יודעים להגן על הרצון המשותף, על הרצון הציבורי המשותף, שזה כרגע להילחם בנגיף הקורונה, לא לפגוע בראש הממשלה אישית, להילחם בנגיף הקורונה, אז אתה מרוויח מהציבור את אותה אהדה וחיבה שאתה רוצה להגיע אליה כנבחר ציבור.

מכלוף מיקי זוהר: ואני אומר לכם שוב: אל לכם לדבר על כישלון, משום שבסופו של יום, בשעה שהתחלואה מזנקת במדינות אירופה, אצלנו היא יורדת; היא יורדת למספרים מצוינים, וזה בזכות מדיניות שקיבל אותה ראש הממשלה, שדוחף אליה ראש הממשלה, למרות התנגדות נחרצת של חלק מחברי הממשלה.

מכלוף מיקי זוהר: ואני רוצה לברך אותך, אדוני ראש הממשלה, על המאבק העיקש שלך לסגר הנוכחי, שמוכיח תוצאות מדהימות שטובות לבריאות אזרחי ישראל.

מכלוף מיקי זוהר: והנחישות שלך, בסופו של יום, אדוני ראש הממשלה, היא זו שמביאה לנו את התוצאות הנהדרות האלו.

מכלוף מיקי זוהר: והתוצאות האלו, חברים, הן תוצאות שמשרתות את כל אזרחי ישראל ללא יוצא מן הכלל, משום שהנגיף אינו מבחין בין ימין לבין שמאל, הוא אינו מבחין בין יהודי לערבי, הוא אינו מבחין בין חילוני לחרדי.

מכלוף מיקי זוהר: הוא נגיף מסוכן.

מכלוף מיקי זוהר: הוא נגיף, יש אפילו שיגדירו אותו קטלני, ועל כולנו לשמור על בריאות הציבור ביחד, קואליציה ואופוזיציה כאחד.

מכלוף מיקי זוהר: אני רואה שבימים אלו ראש הממשלה מנהיג יציאה זהירה ואחראית מהסגר, שכוללת פתיחה של עסקים קטנים.

מכלוף מיקי זוהר: אני חושב שהגישה היא גישה נכונה, נבונה ומושכלת, וטוב שראש הממשלה פועל כך.

מכלוף מיקי זוהר: ואני רק אומר שוב: ככל שהשמאל ימשיך לבקר ולהפגין, טוב יעשה ראש הממשלה – וכך הוא גם פועל – אם ימשיך להציל את חייהם של אזרחי ישראל.

מכלוף מיקי זוהר: משום שכך הציבור ידע להבחין בין מי שעושה, בין מי שפועל למען אזרחי ישראל, לבין מי שבוחר לכלות את זמנו בלהפגין נגד ראש הממשלה.

יבגני סובה: – – – המפגינים.

יבגני סובה: פשוט לפלג, מה?

מכלוף מיקי זוהר: אני לא פילגתי, חלילה.

מכלוף מיקי זוהר: אם אתה שומע – – –

יבגני סובה: – – –

מכלוף מיקי זוהר: אם אתה שומע – אם אתה שומע באמירות שלי מילים של פילוג אז סליחה, אדוני, ייתכן שאתה לא שומע היטב.

יבגני סובה: – – –

מכלוף מיקי זוהר: ייתכן שאתה לא שומע היטב.

מכלוף מיקי זוהר: אני אמרתי שאני לוקח על עצמי לאחות את הקרעים בין ימין לבין שמאל.

מכלוף מיקי זוהר: ואני הודיתי בפה מלא שטעיתי בגישה שנקטתי, ואמרתי שאני רוצה לשנות את השיח, עד כמה שזה אולי נשמע לאנשים קצת מוזר, משום שאני הייתי מאוד מיליטנטי, מאוד לוחמני, ואני אומר את זה פה בכנות רבה.

מכלוף מיקי זוהר: ואם משהו מהנאום שלי הוא לא נאום מאחד, אז סלח לי, אני חושב שאתה טועה בניתוח שלך.

מכלוף מיקי זוהר: אבל מעבר לזה, אני אומר – – –

יבגני סובה: – – –

מכלוף מיקי זוהר: לא, זה בסדר גמור.

מכלוף מיקי זוהר: גם לא ציפיתי שהניתוח שלך יהיה ניתוח חיובי כלפיי, אבל לאט-לאט.

מכלוף מיקי זוהר: אולי במרוצת הזמן אני אצליח להוכיח שהכוונות שלי הן טהורות ואמיתיות.

מכלוף מיקי זוהר: זה, מה שנקרא, ייבחן במדד המציאות, ואני מאוד מקווה – – –

יבגני סובה: – – – שמאל – – –

מכלוף מיקי זוהר: שמאל, בעיניי – – –

קריאות: – – –

מכלוף מיקי זוהר: אני אומר לך, אני אומר לך, בעיניי, השמאל – – –

יבגני סובה: – – –

מכלוף מיקי זוהר: שאלת שאלה, אני אענה לך לקראת סיום, כי אני רוצה כבר לסיים את דבריי.

מכלוף מיקי זוהר: בעיניי, השמאל הוא קודם כול חלק בלתי נפרד ממדינת ישראל ומאזרחיה.

מכלוף מיקי זוהר: השמאל מחזיק בעמדות מנוגדות לעמדות הימין.

יבגני סובה: – – –

קארין אלהרר: מה קרה לך, מיקי?

מכלוף מיקי זוהר: השמאל נלחם בצבא ובצה"ל יחד איתנו, כמו כולם.

מכלוף מיקי זוהר: השמאל תורם את חלקו למדינה וימשיך לתרום את חלקו למדינה תמיד, אבל לשמאל יש עמדות שבעיניי הן עמדות לא טובות, עמדות שמסוכנות למדינת ישראל ולא מקדמות את מדינת ישראל למקום הנכון.

מכלוף מיקי זוהר: זוהי עמדתי על השמאל, ואני לא חוזר בי מעמדותיי.

מכלוף מיקי זוהר: אני אעשה את הכול כדי לשכנע את השמאל שאני כאיש ימין צודק.

מכלוף מיקי זוהר: אני אפעל ככל שיש ביכולתי כדי שהציבור יצביע לימין ולא יצביע לשמאל, באמצעים דמוקרטיים, באמצעות יכולת לשכנע את הציבור.

מכלוף מיקי זוהר: ככה אני רואה את פני הדברים.

מכלוף מיקי זוהר: אין לי שום דבר נגד השמאל, אני יכול להגיד לך את זה בצורה ברורה, אבל אני לא מתכוון לאפשר לשמאל – – –

יבגני סובה: מה הקשר בין הקואליציה שלך – – –

מכלוף מיקי זוהר: אני לא מתכוון לאפשר לשמאל לעלות לשלטון.

מכלוף מיקי זוהר: בזה אין פסול.

מכלוף מיקי זוהר: זה לא אומר שאנחנו מפלגים אף אחד.

מכלוף מיקי זוהר: וכל פעם שאנחנו נעביר דברי ביקורת על השמאל, אם נעביר אותם בצורה מכובדת, עניינית, ערכית, הציבור ישתכנע.

מכלוף מיקי זוהר: ואולי גם אתם תחליטו לרדת מהטענות הבלתי-פוסקות שלכם נגדנו, שאנחנו מנסים לפלג.

מכלוף מיקי זוהר: אין לנו עניין לפלג, ההפך – אנחנו רוצים לאחד את העם; לאחד את העם במאבק נגד נגיף הקורונה.

מכלוף מיקי זוהר: זה הדבר הנכון בעת הזו.

מכלוף מיקי זוהר: ככה גם אפשר לנצח את הנגיף.

מכלוף מיקי זוהר: ואנחנו נעשה את כל שיש ביכולתנו כדי, בעזרת השם, להשיג את המטרה הכה-נעלה הזאת: להסיר את החולי הזה מעם ישראל, ואני מקווה, בעזרת השם, גם מהעולם כולו.

מכלוף מיקי זוהר: לסיום דבריי אני רוצה לומר: אדוני ראש הממשלה, תמשיך בעבודה הנהדרת שאתה עושה.

מכלוף מיקי זוהר: תשתדל להתעלם מרעשי הרקע, והם קיימים.

מכלוף מיקי זוהר: אנחנו מגבים אותך ונותנים לך את כל הסיוע והתמיכה להצליח בתפקידך.

מכלוף מיקי זוהר: תודה רבה.

יריב לוין: אני מזמין את ראש הממשלה בנימין נתניהו למסור את התייחסותו לדברים שנשמעו.

בנימין נתניהו: אדוני היושב-ראש, חברי הכנסת, את הדברים הענייניים שהעלו חבר הכנסת כאן שמעתי וגם רשמתי לפניי, למשל אלימות בחברה הערבית, רצח של נשים שהתרחש עכשיו, בעיה של טיפול בשרפות.

בנימין נתניהו: אני נותן את זה רק כדוגמה.

בנימין נתניהו: היו כמה דברים ענייניים, לצערי לא כולם, והרוב היה מוקדש לניגוח.

בנימין נתניהו: ברוב מדינות העולם ראשי האופוזיציה מסייעים לממשלה להילחם נגד המגפה ולהציל חיים.

בנימין נתניהו: לצערי, זה לא מה שקורה בישראל.

בנימין נתניהו: זאת הפעם השנייה במהלך הגל השני של הקורונה בלבד, כבר הפעם השנייה שבה האופוזיציה מחייבת אותי להגיע לדיון שהופך בעיקר לדיון פוליטי של ניגוח על חשבון זמן יקר שאנחנו זקוקים לו כולנו להמשך המאבק בקורונה.

בנימין נתניהו: אני מכבד את התהליך הדמוקרטי, אדוני היושב-ראש, אני מכבד את הכנסת, אבל אני חושב שבעיתות חירום יש צורך של כולם, כולל האופוזיציה, להיכנס מתחת לאלונקה.

בנימין נתניהו: אני לא רק נאה דורש, אני נאה מקיים, כפי שנאמר כאן, וכל אחד יכול לבדוק את הפעמים הרבות שאני התגייסתי למען סיוע לממשלה בשיא המשברים גם בארץ וגם בעולם.

בנימין נתניהו: אז אני קורא לחבריי באופוזיציה: אל תשתמשו בקורונה כדי לפלג את העם רק כדי לקושש כמה קולות בסקרים – –

ניצן הורוביץ: מי שמדבר.

בנימין נתניהו: – – כי את הקורונה אפשר לנצח רק אם נלך יחד.

בנימין נתניהו: ללכת יחד בצורה עניינית.

בנימין נתניהו: זה מדהים אותי שבדיון הזה, בדיון הזה היום, אם הייתם באמת באים לנהל דיון ענייני, הייתם מתייחסים לשני דברים אדירים שמתרחשים ברגע זה, נוגעים לכל אזרח בישראל ונוגעים למדינה שלנו.

בנימין נתניהו: ראשית, רואים שההחלטות שהובלתי על הקורונה היו החלטות נכונות, החלטות לא פופוליסטיות, החלטות אמיצות, שמדינות אחרות מתקשות לקבל, ואני תכף אדבר עליהן.

ניצן הורוביץ: מיליון מובטלים.

בנימין נתניהו: אבל אני חייב להגיד לכם שהיינו ב-9,000 נדבקים ליום, 9,000, והיום פחות מ-1,000.

בנימין נתניהו: היינו ב-15% שיעורי הדבקה – היום פחות מ-4%.

בנימין נתניהו: ובדיוק כפי שהקדמנו את העולם בגל הראשון ככה אנחנו מקדימים אותו בגל השני.

בנימין נתניהו: ואמרתי לכם: כשאנחנו נתחיל לצאת מהסגר, מדינות באירופה נכנסות לסגר.

בנימין נתניהו: שמעתי עכשיו דיווח שוויילס הטילה סגר מלא, ואתם יודעים מה קורה במדינות אחרות.

בנימין נתניהו: שמתם לב שבטלוויזיה הפסיקו להשוות אותנו למדינות אירופה בימים האחרונים?

בנימין נתניהו: אתם יודעים למה?

בנימין נתניהו: כי אנחנו במצב טוב יותר, אני אומר: כמעט מכל מדינות אירופה, יכול להיות מכולן, במספר הנדבקים לנפש.

בנימין נתניהו: צרפת, בריטניה, איטליה, צ'כיה, הולנד, שווייץ, אוסטריה.

בנימין נתניהו: אני אומר את זה בצער, אלה מדינות ידידות שלנו, ויש לי ידידים שמנהיגים אותן, אבל זה קורה.

בנימין נתניהו: כולן מאחורינו.

בנימין נתניהו: אגב, גרמניה, לפי הנתונים האחרונים, כנראה גם כן במצב פחות טוב משלנו, כי אנחנו עשינו דבר קשה.

בנימין נתניהו: לא קל למדינות, לא קל למנהיגים לעשות את הדבר הזה.

בנימין נתניהו: להטיל סגר כלל-מדינתי זה דבר קשה, אבל עשינו את זה, כי זה הכרחי.

בנימין נתניהו: זה קשה לאזרחים – –

ניצן הורוביץ: בלי פיצוי.

ניצן הורוביץ: מיליון מובטלים.

בנימין נתניהו: – – ולכן זה קשה גם למנהיגים.

בנימין נתניהו: נאמר פה – – –

יריב לוין: חבר הכנסת הורוביץ, אני קורא אותך לסדר בפעם הראשונה.

בנימין נתניהו: נאמר פה על ידי אחד מחברי הכנסת, נדמה לי חבר הכנסת ברוכי – אמר דבר כל כך נכון.

בנימין נתניהו: הוא אמר: סגר?

בנימין נתניהו: הוא אמר:

בנימין נתניהו: אנחנו צריכים להוריד את התחלואה כדי להציל חיים.

בנימין נתניהו: הרי שיעור המתים ביחס לתחלואה הוא קבוע.

בנימין נתניהו: הוא קבוע.

בנימין נתניהו: אגב, בארץ הוא יחסית נמוך, כי יש לנו צוות רפואי אדיר.

בנימין נתניהו: הייתי היום ברמב"ם לראות את הרופאים, לראות את האחיות, להצדיע להם, לראות את שאר האנשים שעובדים שם, לראות את צה"ל שמעורב.

בנימין נתניהו: זה פשוט יוצא מן הכלל.

בנימין נתניהו: בשיטות של טכנולוגיה ועיבוד נתונים, אבל בעיקר במסירות אין קץ.

בנימין נתניהו: יוצא מן הכלל.

בנימין נתניהו: אבל אנחנו צריכים את הסגר –היינו צריכים את ההחלטות האלה כדי להציל חיים, להוריד את התחלואה.

בנימין נתניהו: ולמרות שהנתונים מעודדים, אי-אפשר להיכנס לשאננות, קודם כול מסיבה פשוטה: הנתונים שאנחנו רואים היום משקפים את צעדי העבר, הם משקפים את הצעדים שעשינו לפני שבועיים, ולכן צריך לכבד את הכללים היום, מחר, מוחרתיים.

בנימין נתניהו: כולם.

בנימין נתניהו: ואני קורא לכל אזרחי ישראל: אם אתם מרגישים שיש לכם תסמינים, לכו להיבדק.

בנימין נתניהו: הנגיף איננו מבדיל בין ציבור לציבור, בין יהודים לערבים, בין חילונים לחרדים, בין שמאל לימין.

בנימין נתניהו: הוא לא מבדיל בזה.

בנימין נתניהו: הוא גם לא מבדיל – – –

יוראי להב-הרצנו: מה עם הצעירים?

יוראי להב-הרצנו: מה עם הצעירים שקורסים פה?

בנימין נתניהו: הוא גם לא מבדיל בדבר אחד מרכזי.

בנימין נתניהו: אני רוצה להגיד לציבור החרדי: רבים שם שומרים על הכללים, אבל לצערי יש גם כאלה שאינם שומרים על הכללים.

בנימין נתניהו: ואני רוצה לבקש מכולם, בתוך הציבור הזה ומחוץ לציבור הזה, לכבד את הכללים.

בנימין נתניהו: אנחנו נגביר את האכיפה.

בנימין נתניהו: אנחנו ניאלץ להשתמש גם בקנסות, להדק את הסגרים.

בנימין נתניהו: אני שמח שיש מגמה של ירידה גם בציבור החרדי, ויש אפשרות של יציאה של ערים אדומות – אולי בזמן הקרוב ביותר, לפי נתונים אובייקטיביים – מהסגר.

בנימין נתניהו: אני חושב שהדרך הנכונה היא לכבד את הכללים תוך הידברות, תוך הסכמה, תוך הבנה שמדובר בחיים של כולנו.

בנימין נתניהו: אנחנו חייבים לפעול ביחד, לכבד את ההנחיות, להפוך ערים אדומות לירוקות, לצאת יחד מהסגר.

בנימין נתניהו: הדבר השני – ובכן, יש כאן שינוי שהוא בקנה מידה בין-לאומי, רואים אותו.

בנימין נתניהו: אני לא יכול להגיד לכם שהנתונים הם סופיים, אבל רואים את הדבר הזה, שההחלטות היו נכונות.

בנימין נתניהו: לא שמעתי התייחסות כזאת מהאופוזיציה בכלל.

בנימין נתניהו: עשינו את זה בגל הראשון, אנחנו עושים את זה בגל השני, בדיוק כפי שאמרתי לכם.

בנימין נתניהו: הדבר השני שלא דנתם בו – באופן מדהים, אני מוכרח להגיד, מדהים – זה הסכמי השלום ההיסטוריים שאנחנו מביאים ממש בימים אלה.

בנימין נתניהו: אמש חתמנו על שבעה הסכמים לשיתוף פעולה בין ישראל לבחריין.

בנימין נתניהו: שוחחתי עם שר החוץ של בחריין ועם שר האוצר האמריקני מנושין, וסיכמנו להמשיך ולהדק את השלום בינינו.

בנימין נתניהו: היום יצאה מישראל לאיחוד האמירויות טיסה מסחרית ראשונה של חברת התעופה הרשמית של אבו דאבי.

בנימין נתניהו: זה דבר מעניין.

בנימין נתניהו: אנחנו מסכמים איתם כרגע על 28 טיסות בשבוע, והם אומרים: זה לא מספיק, אנחנו רוצים עוד.

בנימין נתניהו: שיירות, שיירות, הלוך וחזור.

בנימין נתניהו: תראו מה זה השלום הזה.

בנימין נתניהו: מוקדם יותר ביקרתי בנמל חיפה, הבוקר, וראיתי אוניית ענק שנייה שבאה מדובאי והביאה סחורות מאיחוד האמירויות לישראל, מאזור הסחר החופשי המתקדם ביותר בעולם, סחורות זולות וטובות, שיורידו כאן את יוקר המחיה.

בנימין נתניהו: תמיד דיברנו על יוקר המחיה – הינה הורדה של יוקר המחיה.

בנימין נתניהו: זה יביא כסף לכיס של כל אזרח בישראל.

בנימין נתניהו: פירות השלום היום.

בנימין נתניהו: היו לנו הסכמי שלום שיצרו בעיות עצומות.

בנימין נתניהו: כאן השלום יוצר פתרונות.

עאידה תומא סלימאן: – – – ביוקר.

בנימין נתניהו: מחר יתקיים מפגש פסגה בין ישראל, ארצות הברית ואיחוד האמירויות, וכל ההסכמים הללו מוכיחים שהסכמי השלום ההיסטוריים שהבאנו מביאים איתם שלום חם, שלום אמיתי, שלום בין עמים, שלום כלכלי, שלום שיוריד את מחירי הטיסות, המוצרים, הסחורות – בייחוד בזמן הקורונה זה כל כך חשוב – שלום של השקעות, שיחזק את הכלכלה שלנו ויאפשר לנו לעזור עוד יותר לאזרחי ישראל.

בנימין נתניהו: ואנחנו יכולים לעזור לאזרחי ישראל בהיקפים אדירים, משום שבנינו כאן כלכלה חופשית, כלכלה של שוק חופשי, שהייתה חסרה כאן כל כך.

בנימין נתניהו: עשינו את זה.

בנימין נתניהו: הובלתי את זה.

בנימין נתניהו: אני גאה בזה.

בנימין נתניהו: זו הסיבה שאנחנו יכולים לתת חל"ת.

בנימין נתניהו: זו הסיבה שאנחנו יכולים לתת מענקים.

בנימין נתניהו: זו הסיבה שאנחנו יכולים לתת הלוואות.

בנימין נתניהו: ועוד יש לנו מה לעשות.

אנטאנס שחאדה: – – – רק לצערי לסטודנטים אין פתרון, הסטודנטים מסכנים – – –

בנימין נתניהו: בינתיים מה עושה האופוזיציה או ראשי האופוזיציה?

בנימין נתניהו: אני חושב שהם אפילו לא יודעים מה הם רוצים.

בנימין נתניהו: יאיר לפיד קורא שלא להישמע להנחיות משרד הבריאות.

בנימין נתניהו: בנט קורא לפתוח את הכלכלה מהר מהר.

בנימין נתניהו: כולנו ראינו בשבוע שעבר את בנט, שטוען שהוא ימין, מצביע יחד עם הרשימה המשותפת עבור יאיר לפיד לראשות הממשלה.

בנימין נתניהו: זכותו, אבל אני חושב שצריך קו ברור – – –

מתן כהנא: איזה שקר זה.

מתן כהנא: איזה שקר – – –

מיקי לוי: זה שקר.

מיקי לוי: יאיר – – –

יריב לוין: חבר הכנסת מתן כהנא, חבר הכנסת כהנא, תודה רבה.

מתן כהנא: שלא יעז להגיד כזה דבר.

מתן כהנא: זה פשוט לא נכון.

יריב לוין: חבר הכנסת כהנא, תודה רבה.

מתן כהנא: איזה שקר.

קריאות: – – –

מירי רגב: – – –

מתן כהנא: מה גם את רוצה להגיד?

מתן כהנא: סטייקים?

מתן כהנא: מה?

יריב לוין: חבר הכנסת כהנא, תודה רבה.

מיקי לוי: שקר.

יריב לוין: חבר הכנסת מיקי לוי, אני קורא אותך לסדר פעם ראשונה.

טלי פלוסקוב: – – –

יריב לוין: חברת הכנסת פלוסקוב, תודה רבה.

מירי רגב: – – – לפתוח, לפתוח – – –

מתן כהנא: בואי תתעסקי במי יהיה מאמן נבחרת ישראל בכדורגל.

יריב לוין: תודה רבה.

יריב לוין: השרה רגב, תודה רבה.

יריב לוין: השרה רגב – – –

מתן כהנא: כל העם עכשיו במצוקה ואת מתעסקת עכשיו בכדורגל.

יריב לוין: השרה רגב, מספיק.

מתן כהנא: תתביישי לך.

מתן כהנא: תתביישי לך.

מתן כהנא: מתעסקת – – – בכדורגל.

יריב לוין: חבר הכנסת כהנא, שמענו.

יריב לוין: תודה רבה.

אחמד טיבי: לכולכם אכפת מאיתנו.

אחמד טיבי: כולכם.

קריאות: – – –

יריב לוין: חבר הכנסת טיבי, תמכור כרטיסים ביציאה, אבל עכשיו אנחנו רוצים לשמוע את ראש הממשלה.

יריב לוין: תודה.

קריאות: – – –

יריב לוין: תודה רבה.

יריב לוין: חבר הכנסת סובה, חברת הכנסת מארק, תודה רבה.

יריב לוין: חבר הכנסת כהנא, אני קורא אותך לסדר פעם שנייה.

יריב לוין: חבר הכנסת כהנא, מספיק.

מירי רגב: – – –

יריב לוין: השרה רגב, השרה רגב, את רוצה שאני אעשה תקדים ואוציא שר מהמליאה?

יריב לוין: מספיק כבר.

יריב לוין: מספיק.

יריב לוין: אדוני ראש הממשלה, בבקשה.

בנימין נתניהו: אדוני היושב-ראש, חברי הכנסת, כל מה ששומעים מהאופוזיציה ובתקשורת זה שתי מקהלות רועשות: מקהלת הכול סבבה ומקהלת הכול באסה; בקיצור, מקהלת באסה-סבבה.

בנימין נתניהו: קודם כול אמרו כאן שהכול סבבה, אין מגפה, אין קורונה, ואם יש זה לא רציני, זאת אפילו ההמצאה של נתניהו.

בנימין נתניהו: במקביל צעקו כאן שהכול באסה, הכול קורס, הכול לא בסדר, הכול חסר תקווה.

בנימין נתניהו: אז תראו, באסה או סבבה אני מבין, אבל ביחד?

בנימין נתניהו: באותו זמן?

בנימין נתניהו: זה עוד סטרטאפ ישראלי חסר תקדים – באסה-סבבה.

בנימין נתניהו: הנהגנו סגר בגל הראשון ומייד אמרתם שחייבים לצאת עכשיו מהסגר, מהר מהר, אז יצאנו, ואז שאלתם: למה יצאתם כל כך מהר?

בנימין נתניהו: צעקתם: תנו כסף, אז נתנו כסף, סיוע בהיקף ענק, ואז קיטרתם: למה אתם מפזרים את הכסף?

בנימין נתניהו: אמרתם: תגדילו את מספר הבדיקות, אז הגדלנו את מספר הבדיקות, לשיא עולמי, ואז אמרתם: בדיקות זה לא מה שחשוב, חשוב מכונות הנשמה, אז הבאנו אלפי מכונות הנשמה, ואז אמרתם: מכונות הנשמה?

בנימין נתניהו: למה כל כך הרבה?

בנימין נתניהו: בקיצור באסה-סבבה.

בנימין נתניהו: אתם תמשיכו עם מקהלת באסה-סבבה ואני וחבריי נמשיך לפעול למען הצלת חיים, למען חיזוק הכלכלה שלנו, קידום בדיקות מהירות שיסייעו לנו בשגרת הקורונה.

בנימין נתניהו: אני ממשיך להשתמש בקשרים שלי עם מנהיגי העולם כדי לקדם אותנו בתור הבין-לאומי לקבלת החיסונים, וזה אולי הדבר החשוב ביותר והדבר שנותן לנו תקוות אמת.

בנימין נתניהו: אחרי שננצח במלחמה בקורונה יהיה לנו הרבה זמן לפוליטיקה, אבל זה לא הזמן.

בנימין נתניהו: אני מכבד את הדיון הדמוקרטי, אדוני, אבל אין לי הכוונה לכלות רגעים נוספים בדיון פוליטי מיותר ומגמתי.

בנימין נתניהו: אני חוזר להילחם בקורונה למען כל אזרחי ישראל, ואני מקווה שכולכם תצטרפו אליי ואל חבריי.

בנימין נתניהו: תודה רבה לכם.

יריב לוין: התייחסות לדברים – ראש האופוזיציה חבר הכנסת יאיר לפיד, בבקשה.

יאיר לפיד: אדוני היושב-ראש, כנסת נכבדה, הדיון השיג את שלו – הוא חידד את ההבדל בין מה שאומר לכם ראש הממשלה למה שאני אומר לכם.

יאיר לפיד: ראש הממשלה אמר לכם פה היום, כמו שהוא אומר מעל כל במה אפשרית, שהמצב פשוט מצוין.

יאיר לפיד: לטענתו, מדינת ישראל עוברת את משבר הקורונה באופן יוצא מן הכלל, והוא כמובן מטפל במשבר הקורונה באופן הרבה יותר יוצא מן הכלל.

יאיר לפיד: מצבם הבריאותי של האזרחים מצוין, מצבם הכלכלי מעולה.

יאיר לפיד: לטענתו, שוב, כמו ששמעתם, מתקשרים אליו מכל העולם כדי ללמוד ממנו איך לפעול; לא ברור מי האנשים האלה שמתקשרים, אבל הוא אומר שהם מתקשרים.

יאיר לפיד: מדי פעם הוא מודה בשפה רפה שהיו טעויות – בגלל הכנסת, בגלל שאשא ביטון, בגלל ההפגנות; תמיד מישהו אחר אשם – אבל רוב הזמן הוא פשוט אומר, כמו שהוא כרגע אמר לכם פה, שהכול פנטסטי.

יאיר לפיד: הטיפול בקורונה הוא "הצלחה אדירה" – זה הביטוי שבו השתמשת לגבי הסגר המלא.

יאיר לפיד: תשעה מיליון אזרחים שחייהם נעצרו, סגר שכל הדרג המקצועי אמר שהוא מיותר לגמרי – הצלחה אדירה.

יאיר לפיד: על הכלכלה אמרת גם ביום רביעי האחרון פה, במליאה, בעצם גם היום, שהיא במצב מעולה.

יאיר לפיד: הכול טוב.

יאיר לפיד: אין בעיה לעסקים הקטנים, אין בעיה עם המובטלים, המשבר הכלכלי מנוהל למופת.

יאיר לפיד: ואת כל זה אמרת – לא ניקח לך את זה – כמו שרק אתה יודע: משפטים קצרים, קליטים, טון דידקטי, כמו שמדברים אל ילדים בני חמש.

שלמה קרעי: עד עכשיו אתה מדמיין מישהו אחר שדיבר.

יאיר לפיד: מה שאני אומר, לעומת זאת, הוא שיש בעולם דבר כזה מציאות, יש דבר כזה נתונים, יש דבר כזה עובדות סטטיסטיקות, יש רופאים, יש מדענים, יש את נתוני בנק ישראל, יש את נתוני האוצר.

יאיר לפיד: יש מציאות.

שלמה קרעי: ואתה מבין באוצר.

יאיר לפיד: במציאות כל עסק חמישי במדינת ישראל נסגר; כל צעיר רביעי במדינת ישראל חי מהאוברדרפט; כל מובטל שלישי הוא צעיר.

יאיר לפיד: לאנשים האמיתיים בחיים האמיתיים נורא קשה – קשה להם עם הילדים בבית, הם דואגים להורים שלהם, הם מתגעגעים להורים שלהם, לא ראו אותם המון זמן, מתגעגעים לחבק אותם.

יאיר לפיד: הם פוחדים להיות חולים.

יאיר לפיד: הפרנסה שלהם מתרסקת.

יאיר לפיד: בתי הספר סגורים ולא ברור מתי ואיך יפתחו אותם.

יאיר לפיד: במציאות לא הופעל מערך החירום.

יאיר לפיד: במציאות ישראל היא המדינה היחידה בעולם שהלכה לסגר שני מלא.

יאיר לפיד: אתה אומר פה כמו שאמרת בטלוויזיה בלי למצמץ שעוד מדינות הלכו לסגר מלא.

יאיר לפיד: אין מדינות כאלה, בכל אופן לא בכדור הארץ.

יאיר לפיד: במציאות, מחוץ לאקווריום שלך, לא הוקם מערך יעיל לקטיעת שרשראות ההדבקה.

יאיר לפיד: הרמזור לא הופעל, למרות שכולם מסכימים שהרמזור הוא הרעיון הנכון, הוא רק לא הופעל.

יאיר לפיד: לא הוקם גוף הסברה.

יאיר לפיד: אף אחד לא מבין את ההנחיות.

יאיר לפיד: הממשלה, לעדותם של חבריה, כולל הבכירים בהם – חלקם יושבים פה עכשיו באולם – היא גוף לא מתפקד; 36 שרים שהדבר היחיד שמאחד אותם זה שכולם שונאים כל רגע שהם ביחד.

יאיר לפיד: המציאות אומרת, העובדות אומרות, שאי-אפשר לנהל את משבר הקורונה גרוע יותר ממה שאתה מנהל אותו.

יאיר לפיד: אי-אפשר.

יאיר לפיד: במציאות אנשים מתים.

יאיר לפיד: במציאות עסקים מתים ואנשים מתים.

יאיר לפיד: המציאות הזאת, הכישלון הזה רשומים על שמך.

יאיר לפיד: העובדות והנתונים האלה לא סודיים.

יאיר לפיד: הרי אפשר להשתמש בהם גם אחרת – אם נעבוד נכון, אם המדינה הייתה עובדת נכון.

יאיר לפיד: עם נתונים והעובדות אפשר היה להגיע לתוצאות אחרות.

יאיר לפיד: עשו את זה בניו זילנד, בפינלנד, בטייוואן, בדנמרק, ביוון.

יאיר לפיד: בכל המדינות שבהן ממשלות צעירות ויעילות עבדו כמו שצריך; בכל המקומות שבהם מנהיגים נקיים הפשילו שרוולים, עבדו באופן ענייני, אמרו לעם שלהם: שום דבר לא חשוב עכשיו – לא פוליטיקה, לא מריבות, לא אינטרסים; אנחנו יחד ונעבור את זה יחד.

יאיר לפיד: בכל המקומות האלה המשבר טופל הרבה יותר טוב מאשר על ידך.

יאיר לפיד: וזה לא יקרה בישראל.

יאיר לפיד: אנחנו לא נשפר את המצב כל עוד אתה ראש ממשלה, כי קורה לך מה שקורה תמיד לראשי ממשלות שנמצאים יותר מדי שנים בתפקיד.

שלמה קרעי: העם בוחר, לא אתה.

יאיר לפיד: נתקע לך הנאום.

יאיר לפיד: שמעתי אותך עכשיו – נתקע לך הנאום.

יאיר לפיד: אתה תקוע עם איזה טקסט מלפני ארבע שנים שבינו לבין המציאות העכשווית אין שום קשר.

יאיר לפיד: זו כבר לא אותה מדינה, אתה כבר לא אותו בן אדם – רק הנאום תקוע בלופ.

יאיר לפיד: בלופ.

אוסנת הילה מארק: זה מה שהעם בחר.

אוסנת הילה מארק: אתה לא צריך להיבחר.

יאיר לפיד: עוד פעם ועוד פעם.

יאיר לפיד: עוד פעם הרפורמות האדירות שעשית באוצר.

יאיר לפיד: זה היה לפני 17 שנה, למען השם; עוד פעם אמרת פה ביום רביעי: נוציא את הגז מהאדמה.

יאיר לפיד: כמה פעמים עוד תוציא את הגז מהאדמה?

יאיר לפיד: חמש מערכות בחירות רצת עם "נוציא את הגז מהאדמה".

יאיר לפיד: עוד פעם "עצרתי את השמאל".

יאיר לפיד: על איזה שמאל אנחנו מדברים?

יאיר לפיד: למפלגת העבודה יש שני מנדטים ושניהם יושבים אצלך בממשלה.

יאיר לפיד: עוד פעם "עצרתי פינוי יישובים".

יאיר לפיד: מי מפנה יישובים?

יאיר לפיד: יש מישהו שמפנה יישובים ואנחנו לא יודעים על זה?

יאיר לפיד: על איזו מציאות אתה מדבר?

יאיר לפיד: באיזו שנה אתה חי?

יאיר לפיד: כי בשנה הזאת, 2020, הכול מתפרק סביבנו.

יאיר לפיד: ביום שבו אתה אמרת "הצלחה אדירה" סוחרי בגדים בדרך יפו תל אביב שרפו את הסחורה שלהם, סתם מרוב ייאוש, מרוב ייאוש, ברחוב.

יאיר לפיד: בשנה הזאת, 2020, 87,000 עסקים ישראליים נסגרו – הצלחה אדירה; אנשים שעשו הכול בסדר, שילמו חשבונות, עבדו קשה כל החיים שלהם.

יאיר לפיד: בשנה הזאת התברר שיש מחיר לזה שהזנחת את מערכת הבריאות במשך שנים.

יאיר לפיד: הכול אצלך פוליטיקה.

יאיר לפיד: בגלל פוליטיקה לא הפעלת בזמן את מערכת הביטחון, בגלל פוליטיקה אתה לא מבצע את האכיפה שצריך לבצע בערים החרדיות ונותן להפקרות הזאת להשתולל, ובגלל פוליטיקה לא הפעלת את הרשות הלאומית לשעת חירום.

יאיר לפיד: הפוליטיקה השתלטה עליך לגמרי, כי זה מה שקורה אחרי יותר מדי שנים בתפקיד.

יאיר לפיד: אתה פוליטיקאי כבר 32 שנה.

יאיר לפיד: 32 שנה לא חיפשת חניה; 32 שנה לא היית צריך לחכות בתור לרופא.

יאיר לפיד: בסוף זה עושה משהו לבן אדם.

יאיר לפיד: וזה יותר מדי שנים.

יאיר לפיד: היו לך תקופות טובות, אני לא אקח את זה ממך, אבל אתה כבר לא תשתנה.

יאיר לפיד: אתה עובד עם הכלים הישנים, תקוע עם הטריקים הישנים שלך בלופ.

יאיר לפיד: בגלל זה נכשלת בטיפול בכלכלה בקורונה; בגלל זה נכשלת בטיפול בבריאות בקורונה; בגלל זה לא החלפת את מתווה החל"ת הכושל; בגלל זה נכשלת בהפעלת מערכת החינוך.

יאיר לפיד: בגלל זה נכשלת אפילו במבחן הכי בסיסי של מנהיגות: דוגמה אישית.

יאיר לפיד: יש דבר כזה, דוגמה אישית.

יאיר לפיד: בשיא המשבר אתה בעצמך הפרת את ההנחיות, בניגוד לשקר המתועב שאמרת פה כרגע על הדוכן, אני מעולם לא קראתי להפר את ההנחיות, אבל אתה הפרת את ההנחיות אצלך בבית.

יאיר לפיד: בשיא המשבר הלכת לוועדת הכספים לקבל הטבות מס במיליון שקל.

יאיר לפיד: אי-אפשר להיות יותר מנותק מזה.

קריאה: יאיר, הוא לא לבד.

יאיר לפיד: בשיא המשבר התעסקת כל היום במשפט שלך, במנדלבליט, בתקשורת, בתקשורת ובתקשורת – בכל מה שלא רלוונטי לחייהם של הישראלים, כי אתה לא חי איתנו באותה שנה ואתה לא חי איתנו באותה מדינה.

יאיר לפיד: אתה חי באיזו בועה רגשית, נפשית.

יאיר לפיד: אולי זה יפתיע אותך, אבל אני לא מאשים אותך.

יאיר לפיד: זה בלתי נמנע אחרי כל כך הרבה שנים.

יאיר לפיד: כל מה שאנחנו רואים עכשיו הוא בלתי נמנע – השחיקה, הכישלונות, הניתוק.

יאיר לפיד: כולם אומרים: הוא שקרן, הוא שקרן, הוא שקרן.

יאיר לפיד: אתה יודע מה?

יאיר לפיד: אני אפילו לא חושב שאתה משקר.

יאיר לפיד: זה הרבה יותר מדאיג מזה – אתה באמת חושב ככה.

יאיר לפיד: אתה באמת חושב שמה שאומרים לך האנשים באקווריום זה המציאות.

יאיר לפיד: אדוני ראש הממשלה, אני מאמין שאתה באמת לא יודע שנכשלת בטיפול בקורונה, אבל נכשלת.

יאיר לפיד: אתה לא יודע שנכשלת, אבל נכשלת.

יאיר לפיד: השלטים על החנויות – להשכרה, להשכרה, להשכרה, למכירה, להשכרה, למכירה, להשכרה, להשכרה, להשכרה, למכירה, להשכרה – הם לא שם נגדך, אבל הם שם כי נכשלת.

יאיר לפיד: והמשך הכהונה שלך לא בריא לנו.

יאיר לפיד: ישראל חייבת להבריא – להבריא מהקורונה, להבריא את הכלכלה, להבריא מהשנאה שקורעת אותנו מבפנים.

יאיר לפיד: המערכת הפוליטית שלנו צריכה להבריא מהשחיתות, מהאינטרסים.

יאיר לפיד: אנחנו צריכים לספר מחדש את הסיפור הישראלי.

יאיר לפיד: השנה היא 2020.

יאיר לפיד: אתה כבר יותר מדי שנים בשלטון.

יאיר לפיד: זה משבר מסוג חדש, והוא זקוק למנהיגים מסוג חדש.

יאיר לפיד: יש פה דור חדש של מנהיגים.

יאיר לפיד: הגיע הזמן להעביר להם את הלפיד.

יאיר לפיד: תודה רבה.

יריב לוין: חברות וחברי הכנסת, נא לשבת.

יריב לוין: אנחנו נעבור עכשיו להצבעה על הודעתו של ראש הממשלה כפי שניתנה – – –

קריאה: – – –

יריב לוין: התייחסות אי-אפשר, התקנון לא מאפשר, רבותיי.

יריב לוין: תודה רבה.

יריב לוין: אני רואה, האמינו לי.

יריב לוין: אנחנו עוברים עכשיו להצבעה על הודעת ראש הממשלה במסגרת סיכום הדיון שהתבקש על ידי 40 חברי כנסת.

יריב לוין: מי שבעד ההודעה מצביע בעד, מי נגד ההודעה מצביע נגד.

יריב לוין: נא לשבת.

יריב לוין: נא לשבת.

יריב לוין: אני אאפשר לכם להגיע למקומותיכם.

יריב לוין: נא לשבת.

יריב לוין: תודה רבה.

יריב לוין: הצבעה.

יריב לוין: הצבעה מס' 1 בעד הודעת ראש הממשלה – 55 נגד – 42 נמנעים – אין הודעת ראש הממשלה נתקבלה.

יריב לוין: אם כן, 55 בעד, 42 נגד, אין נמנעים.

יריב לוין: לפיכך, אני קובע שהכנסת קיבלה את הודעת ראש הממשלה.

יריב לוין: הודעה למזכירת הכנסת.

יריב לוין: בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת – לקריאה שנייה ולקריאה שלישית: הצעת חוק הביטוח הלאומי (תיקון מס' 218 – הוראת שעה) (מענק חד-פעמי חלף הגדלת קצבאות הנכות לשנת 2020), התשפ"א–2020, שהחזירה ועדת העבודה, הרווחה והבריאות.

ירדנה מלר-הורוביץ: עוד הונחו מסקנות ועדת החוץ והביטחון בעקבות דיון מהיר בהצעתו של חבר הכנסת עוזי דיין בנושא:

ירדנה מלר-הורוביץ: משבר ביחסי נכי צה"ל עם משרד הביטחון; בעקבות דיון מהיר בהצעתו של חבר הכנסת עוזי דיין בנושא: מדיניות הלחימה בטרור ביהודה ושומרון והצורך באפקטיביות הלחימה ובשיקום ההרתעה.

ירדנה מלר-הורוביץ: תודה.

ירדנה מלר-הורוביץ: [רשומות (הצעות חוק, חוב' כ/850).

ירדנה מלר-הורוביץ: ]

יריב לוין: חברת הכנסת מיכל שיר סגמן, אני יודע שחיכית כל כך הרבה לחוק הזה שאת בטח לא מאמינה שהוא באמת מגיע, אז אנא, תרדי למטה.

יריב לוין: החוק הוא מספיק חשוב, ואנחנו נחכה לך רגע כדי שתוכלי לבוא ולהציג אותו מעל הדוכן.

יריב לוין: אם כן, חברות וחברי הכנסת, אנחנו עוברים לנושא הבא על סדר-היום, בשעה טובה – הצעת החוק החשובה לתיקון פקודת מס הכנסה (מס' 256) (הטבות מס ליישוב עירוני מעורב), התש"ף–2020, לקריאה הראשונה.

יריב לוין: תציג את הצעת החוק חברת הכנסת מיכל שיר סגמן.

יריב לוין: ההצעה היא הצעה שלה ושל קבוצת חברי הכנסת.

יריב לוין: אני רק מבקש להפנות את תשומת הלב לכך שההצעה הזאת מחייבת תמיכה של לפחות 50 חברי כנסת בקריאה הראשונה כדי לעבור, שכן מדובר בהצעת חוק תקציבית, והממשלה לא הודיעה באופן רשמי שהיא תומכת בה.

יריב לוין: אנא תשומת ליבכם לעניין הזה.

יריב לוין: חברת הכנסת מיכל שיר סגמן.

יריב לוין: בבקשה.

מיכל שיר סגמן: תודה רבה, אדוני היושב-ראש.

מיכל שיר סגמן: חבריי חברות וחברי הכנסת, לפני כמה חודשים עמדתי כאן לפניכם ואמרתי כי אף פעם לא מאוחר לעשות את הדבר הנכון.

מיכל שיר סגמן: היום, כשאנחנו במקביל נמצאים בשיאו של משבר הקורונה על נזקיו הבריאותיים והכלכליים, לאחר דרך תלאות לא פשוטה, בכל הנוגע להליך החקיקה, אנחנו כולנו מתבקשים להצביע בעד עשיית הדבר הנכון – להצביע בעד תיקון העוול שנעשה לעיר עכו ולתושבי עכו כתוצאה מתיקון מפת הטבות המס עוד לפני שנתיים.

מיכל שיר סגמן: רק טיפה כדי לסבר לכם את האוזן, לפני כשנתיים שיעור הטבות המס בעכו הורד ל-7%, ובמקביל בנהריה הועלה ל-12%.

מיכל שיר סגמן: תקרת השכר השנתית להטבה הורדה בעכו ל-132,000, לעומת העלאה ל-204,000 בנהריה.

מיכל שיר סגמן: שתי ערים שכנות במפה – סדר עדיפויות שונה.

מיכל שיר סגמן: המשמעות של תיקון מפת הטבות המס לפני שנתיים, מעבר לכוונות הטובות, הייתה ריקון של עכו מתושביה והגירה משמעותית לנהריה השכנה.

מיכל שיר סגמן: כן, הגירה.

מיכל שיר סגמן: כי למה שעכו לא תקרוס ותושביה לא יהגרו אם בפועל מעודדים אותם כלכלית לעשות כך?

מיכל שיר סגמן: במיוחד אם תושב נהריה יכול לקבל הטבת מס גדולה עד פי שלושה מתושב עכו השכנה.

מיכל שיר סגמן: אם משפחה מעכו יכולה לחסוך 30,000 שקלים בשנה במיסים, כלומר מס נמוך פי שלושה, אם רק תעבור לנהריה השכנה, למה שהיא לא תעשה את זה?

מיכל שיר סגמן: וכך נהריה, שבאשכול חברתי-כלכלי גבוה יותר מעכו, זוכה ליותר הטבות מס מעיר שזקוקה לאותן הטבות לא פחות ממנה אם לא יותר.

מיכל שיר סגמן: ואכן, בעקבות אפליית המס, בשנתיים האחרונות נטשו אלפי תושבים את העיר עכו לטובת העיר נהריה, אלפי תושבים ומשפחות.

מיכל שיר סגמן: עכשיו, בימי ההתרסקות הכלכלית של משבר הקורונה, החשיבות של החוק הזה גדולה אלפי מונים, שהרי בגלל עיוות המס הפגיעה כעת תהייה כפולה ומכופלת.

מיכל שיר סגמן: המצב הקיים מעודד תושבים לנטוש את עכו כדי לחסוך בהוצאות, מה שמרסק את העיר.

מיכל שיר סגמן: זה מהווה עיוות של כוונת המחוקק – לא עזרה אלא הכבדה.

מיכל שיר סגמן: הצעת החוק הזו תיתן מענה לעוול אשר נגרם לעכו באופן שכעת תושב העיר יזכה להטבת מס נוספת בשיעור של 5% מהכנסתו החייבת ולתוספת של 72,000 שקלים חדשים לתקרת ההכנסה שלו.

מיכל שיר סגמן: תוקף ההטבה ייקבע כהוראת שעה למשך שנתיים וחצי, עד לדצמבר 2022.

מיכל שיר סגמן: חשוב לי רק לציין כי עלות ההצעה זניחה ביחס לרווח ממנה לחברה בישראל.

מיכל שיר סגמן: כמו כן מוצע ששר האוצר, באישור ועדת הכספים של הכנסת, יהיה רשאי לקבוע כי הטבת המס תחול בשנים נוספות אם השתכנע כי משיקולים חברתיים-כלכליים או שיקולים של עדיפות לאומית יש להמשיך לתת את הטבת המס לעיר.

מיכל שיר סגמן: אני גאה ללוות את מאבקם של תושבות ותושבי עכו מיומי הראשון בכנסת.

מיכל שיר סגמן: מדובר בחוק נכון, טוב וצודק, שכבר זכה לתמיכה גם מראש הממשלה ויושב-ראש הליכוד בנימין נתניהו וגם מראש הממשלה החלופי ויושב-ראש כחול לבן בני גנץ.

מיכל שיר סגמן: חברי כנסת מכל סיעות הבית תומכים במהלך הזה.

מיכל שיר סגמן: כיוזמת החוק אני אבקש מוועדת הכספים כי צמד המילים "משיקולים דמוגרפיים" בסעיף 2 לנוסח הצעת החוק יוסרו מנוסח הצעת החוק הסופית לאור בקשת המשותפת.

מיכל שיר סגמן: חבריי, בואו נתרגם את התמיכה ההצהרתית בעיר עכו לתמיכה בפועל ונצביע יחד בעד החוק הזה.

מיכל שיר סגמן: תודה רבה.

משה ארבל: תודה רבה לחברת הכנסת מיכל שיר סגמן.

משה ארבל: נעבור לרשימת הדוברים: ראשונת הדוברים, חברת הכנסת קרן ברק – אינה נוכחת; חברת הכנסת תמר זנדברג – אינה נוכחת; חבר הכנסת ג'אבר עסאקלה – אינו נוכח; חבר הכנסת ישראל אייכלר – אינו נוכח; חבר הכנסת איימן עודה – – –

קריאה: – – –

משה ארבל: ברוך רופא חולים.

משה ארבל: חבר הכנסת מתן כהנא – אינו נוכח; חבר הכנסת עופר כסיף – – –

קריאה: – – –

משה ארבל: אנחנו נעשה את זה בשמחה רבה.

משה ארבל: חבר הכנסת עופר כסיף – אינו נוכח.

משה ארבל: חבר הכנסת אחמד טיבי – יעלה ויבוא אדוני.

משה ארבל: בבקשה.

משה ארבל: שלוש דקות לרשותך, אדוני.

אחמד טיבי: אפילו פחות, תודה רבה.

אחמד טיבי: זה חוק שעבר תלאות רבות מאז שהוא עבר בוועדת הכספים.

אחמד טיבי: הייתה לנו בעיה עם הניסוחים שהיו בהצעה, לגבי הביטוי "שיקולים דמוגרפיים".

אחמד טיבי: יוזמת החוק, חברת הכנסת מיכל שיר, הודיעה שהיא מסירה את שתי המילים האלה לפי בקשת הרשימה המשותפת.

אחמד טיבי: אין ספק שמגיע לתושבי עכו הטבות מס כפי שמגיע לאחרים.

אחמד טיבי: תקופה מסוימת, בגלל היעדר ההטבות האלה, תושבי עכו נפגעו, ולכן הרשימה המשותפת החליטה, למרות הערות שונות, לעמוד לצד תושבי עכו.

אוסאמה סעדי: – – –

אחמד טיבי: כן, ערבים ויהודים כאחד, בוודאי.

אחמד טיבי: אנחנו חושבים שמגיע להם עוד יותר מאשר ההטבה הזאת, בכלל במה שקרוי "ערים מעורבות".

אחמד טיבי: עבדנו גם בקדנציות הקודמות על הטבות המס האלה.

אחמד טיבי: אני זוכר שבוועדת הכספים ישבנו על המדוכה כדי להיטיב עם יישובים ולהגדיר מחדש את התנאים של הטבות מס, שפעם היו סידורים קואליציוניים פוליטיים; עכשיו הפכו להיות מוגדרים – – –

אוסאמה סעדי: – – –

אחמד טיבי: אומנם בדיון ההוא הזכרנו, כפי שאוסאמה אמר, הצגנו את העניין של אעבלין וכאוכב אבו אל-היג'א – בגלל כמה מטרים ותצלומי אוויר ובית פה ובית שם, שני היישובים האלה מקופחים, ולכן נמשיך לדרוש את תיקון העוול הזה.

אחמד טיבי: (אומר בערבית: ברכות לעיר עכו.

אחמד טיבי: ) תודה רבה.

משה ארבל: תודה רבה.

משה ארבל: חבר הכנסת מתן כהנא, אדוני יעלה ויבוא.

משה ארבל: לרשותך שלוש דקות.

מתן כהנא: אדוני היושב-ראש, כנסת נכבדה, את הנאום עכשיו אני רוצה להקדיש לאחינו החרדים.

מתן כהנא: אחינו החרדים, אין שום דרך אחרת לקרוא לזה – זו קריאה לעזרה.

מתן כהנא: אנחנו פשוט זקוקים לכם.

מתן כהנא: האמת היא שהגענו למצב שאנחנו לא יכולים בלעדיכם.

מתן כהנא: אתם ציבור נפלא.

מתן כהנא: גמילות החסדים שלכם היא דבר שכולנו צריכים ללמוד ממנו – מאות גמ"חים וארגוני חסד; מחפשים כל הזמן איך לעזר אחד לשני.

מתן כהנא: אתם שומרים על היהדות מכל משמר, יהדות שהיא-היא סיבת קיומנו כאן – בלעדיה אין שום הצדקה לקיומה של המדינה.

מתן כהנא: אתם מסתפקים במועט, וחרתם על דגלכם את חינוך הדור הבא וחיים רוחניים לפני רווחה חומרית בעולם הזה.

מתן כהנא: אבל האמת היא שאם לא תהיו חלק מהעול המשותף, כל המפעל המשותף הזה שלנו ירד לטמיון.

מתן כהנא: אחינו החרדים, אם המגמות הדמוגרפיות של היום יימשכו ללא שינוי, אם, בעזרת השם, בממוצע ימשיכו להיות במשפחה חרדית שבעה ילדים – ואני חוזר: בעזרת השם; הלוואי שימשיך – בשנת 2065 אתם תהיו שליש מהמדינה.

מתן כהנא: אחינו החרדים, לא נוכל להחזיק מעמד בלעדיכם.

מתן כהנא: יש חלקים בעם הזה ובבית הזה שרואים בכם את הבעיה, אבל אנחנו יודעים שאתם הפתרון.

מתן כהנא: אנחנו יודעים איזה כוחות יש בכם.

מתן כהנא: אנחנו יודעים כמה קדושת החיים חשובה אצלכם, כמה הערבות ההדדית הא לא סתם סיסמה וכמה גדולה האכפתיות שלכם מכל יהודי.

מתן כהנא: אנחנו גם יודעים שאתם בטוח תמצאו את הדרך להמשיך לשמור בקפדנות על אורח החיים שלכם, לשלוח את העילית שבבניכם להחזיק את עולם הישיבות ובמקביל – להשתלב ולקחת הובלה גם בתחומים אחרים.

מתן כהנא: תראו, האמת הפשוטה היא שאין לנו ארץ אחרת וגם אין לנו ברירה.

מתן כהנא: האמת הפשוטה היא שבלי שתבינו את האחריות המונחת על הכתפיים שלכם יהיה מאוד קשה להמשיך כאן.

מתן כהנא: האמת הפשוטה היא, אחים יקרים שלנו, שאנחנו ממש צריכים את העזרה שלכם.

מתן כהנא: זה נכון כעת בקורונה, זה נכון בכלכלה וזה נכון לכל תחום במדינה הזאת, שאתם חלק ממנה וחלק מההנהגה שלה.

מתן כהנא: אחינו החרדים, אל תעמדו מנגד.

מתן כהנא: תודה.

משה ארבל: תודה רבה לחבר הכנסת מתן כהנא.

משה ארבל: חבר הכנסת ווליד טאהא – אינו נוכח; חבר הכנסת עמית הלוי – אינו נוכח.

משה ארבל: ווליד טאהא – – –

קריאה: מנסור, מנסור.

משה ארבל: לא.

משה ארבל: חבר הכנסת מנסור עבאס, נגיע לשמך.

משה ארבל: חבר הכנסת עמית הלוי – אינו נוכח; חברת הכנסת היבה יזבק – מוותרת.

משה ארבל: חברת הכנסת עאידה תומא סלימאן – תעלה ותבוא.

משה ארבל: גברתי, לרשותך שלוש דקות, בבקשה.

עאידה תומא סלימאן: העיר עכו, העיר שלי, הייתה צריכה להיות הצלחה מסחררת.

עאידה תומא סלימאן: זו העיר העתיקה ביותר בארץ שבנויה על מפרץ טבעי יפהפה.

עאידה תומא סלימאן: היא ללא ספק העיר היפה ביותר בארץ, ואני אומרת את זה לא כמי שנולדה בעיר, לא כמי שגדלה בעיר, אלא בחרה לעבור והבטיחה לעצמה – לאחר שגידלתי משפחה שלמה שם, לעשות את הכול כדי שלא אני ולא הבנות שלי נעזוב את העיר.

עאידה תומא סלימאן: אבל העיר עכו עיר מוזנחת ועיר נשכחת.

עאידה תומא סלימאן: בעשרות השנים האחרונות התעשייה עוזבת את עכו ואיתה מקומות העבודה הטובים.

עאידה תומא סלימאן: ענף הדייג נשחק, ענף התיירות לא מפותח מספיק, והתיירים שבאים לבקר בעיר נשארים לתקופה מאוד קצרה ויוצאים.

עאידה תומא סלימאן: העוני מעמיק והאוכלוסייה נעשית יותר ויותר חלשה.

עאידה תומא סלימאן: היו כמה שנים שקצת הרגשנו שאולי העיר מתחילה לשגשג.

עאידה תומא סלימאן: הטבות המס עזרו למשוך לעיר גם תושבים יהודים וגם תושבים ערבים שהם משכבות יותר מחוזקות, ויכלו לתרום למרקם החברתי בתוך העיר.

עאידה תומא סלימאן: מי שרוצה לחזק את העיר עכו צריך לחזק את העיר על כל התושבים שלה ולחשוב על התושבים כמקשה אחת, ולא לדבר בשיח, לצערי הרב, שנידף מתוך הניסוח שכאילו תיקנו אותו.

עאידה תומא סלימאן: ואני אמרתי את זה לחברת הכנסת מיכל שיר, היוזמת של החוק הזה, שהניסוח הראשוני, לפני שהכניסו את התיקונים ואת השפה של הדמוגרפיה, היה אפשר לחיות איתו יותר בשקט מאשר החוק הזה.

עאידה תומא סלימאן: הייתי רוצה לראות חוקים כאלה שמתייחסים גם כן לערים וכפרים שנמצאים באזור שם.

עאידה תומא סלימאן: בין נהריה לבין עכו יש כפר מזרעה, שהוא לא מקבל הטבות מס, והרבה יישובים אחרים.

עאידה תומא סלימאן: הייתי רוצה לראות גישה מעמדית חברתית בנושא של הטבות מס, ולא שיח מתלהם, גזעני, שמדבר על דמוגרפיה.

עאידה תומא סלימאן: אני שמחה להגיד ששמעתי את חברת הכנסת מיכל שיר אומרת שהיא מתחייבת לפעול להסיר כל סימנים של שיח כזה מהחוק.

עאידה תומא סלימאן: גם הייתה לי פגישה עם ראש העיר ובה גם הוא אמר שהוא לא מוכן לקבל את השיח הזה, והוא רוצה שיורד מהחוק הזה.

עאידה תומא סלימאן: החוק הזה מיטיב עם הרבה צעירים שמחפשים איכות חיים בעכו, גם ערבים וגם יהודים.

עאידה תומא סלימאן: ואנחנו רוצים שהדורות הבאים ייהנו מחיים של רווחה וחיים שיוכלו בהם לבנות גם את ביתם במקום היפה הזה.

משה ארבל: נא לסכם.

עאידה תומא סלימאן: לכן החלטנו, לאחר ההתחייבות ששמענו, לתת הזדמנות.

עאידה תומא סלימאן: אנחנו נפעל לשינויים גם בתוך החוק, אבל לפי ההבטחה – ואני מאוד מקווה שתקוים ויוסר השיח הזה – אנחנו כן נתמוך.

משה ארבל: תודה.

עאידה תומא סלימאן: אבל ברגע שנראה שזה לא הוסר והשיח הזה נמשך, נפעל בכל כוחנו להפלת החוק הזה.

משה ארבל: תודה רבה לחברת הכנסת עאידה תומא סלימאן.

משה ארבל: חבר הכנסת אוסאמה סעדי – מוותר.

משה ארבל: חברת הכנסת יוליה מלינובסקי – תעלה ותבוא.

משה ארבל: שלוש דקות לרשותך.

יוליה מלינובסקי: תודה רבה, אדוני היושב-ראש.

משה ארבל: שלוש דקות, בבקשה.

יוליה מלינובסקי: אדוני השר, האמת, לא יודעת איפה השר.

יוליה מלינובסקי: בסדר.

יוליה מלינובסקי: מיכל, אני רוצה לברך אותך על החוק הזה.

יוליה מלינובסקי: אני יודעת שאת נלחמת – – –

משה ארבל: יש לנו כאן שר השיכון והשר במשרד האוצר בעצמו.

יוליה מלינובסקי: אוי, לא התרגלתי.

משה ארבל: אתה בטוח שאתה שיכון?

יצחק כהן: – – –

יוליה מלינובסקי: אני אמרתי את האמת שכולם יודעים.

יוליה מלינובסקי: ודי עם השקרים, עם הצביעות ועם הפחד.

יוליה מלינובסקי: אבל רגע, רגע, תן לי לברך את מיכל לפני שאנחנו נתחיל לריב פה.

משה ארבל: ברכי גם את השר.

יוליה מלינובסקי: אה?

משה ארבל: גם את השר החדש תברכי.

יצחק כהן: – – –

יוליה מלינובסקי: זה חוק חשוב.

יוליה מלינובסקי: אני יודעת שאת מאוד נלחמת עבורו.

יוליה מלינובסקי: אני יודעת שזה לא היה פשוט, מיכל, בנסיבות העניין.

יוליה מלינובסקי: אני מקווה מאוד שאחרי קריאה ראשונה תהיה גם שנייה ושלישית, ואתם בקואליציה תצליחו להתגבר שם על האי-הבנות.

יוליה מלינובסקי: ואנחנו באופוזיציה, אם אני זוכרת נכון, החוק הזה דורש 50 אצבעות.

יוליה מלינובסקי: ואם אני רואה ככה בלוח הכנסת – – –

קריאה: – – –

יוליה מלינובסקי: הקואליציה ברחה, פשוט ברחה.

יוליה מלינובסקי: כולם פה כבר עזבו את הכנסת.

יוליה מלינובסקי: אז אנחנו באופוזיציה נעזור להעביר את החוק הזה, כי הוא מאוד חשוב לתושבי עכו.

יוליה מלינובסקי: אבל אני מקווה מאוד לראות פה 50 אצבעות של קואליציה, ואנחנו נתמוך, ככה, לצורך העניין.

יוליה מלינובסקי: לגבי מה שקורה היום במדינת ישראל, אנחנו כולנו צריכים להבין, במיוחד גם אתה, שר השיכון, שקורונה זה סיפור ארוך, קורונה תהיה איתנו הרבה מאוד זמן.

יוליה מלינובסקי: תפסיקו עם השקרים האלה, עם הפחדים האלה, עם הצביעות הזו.

יוליה מלינובסקי: ואם מישהו יגיד לי שהילדים שלו לא נפגשו עם החברים במשך חודש אני לא אאמין.

יוליה מלינובסקי: ואני רואה נשים מלשכת ראש הממשלה עם מניקור חדש ומצוחצח, וסביר להניח – עם בנייה לציפורניים, אז הן לא עשו את זה לבד, אז כנראה שגם יש מספרות ומניקוריסטיות שעובדות, מה שנקרא, מאחורי הקלעים.

יוליה מלינובסקי: אנחנו עברנו בזמן האחרון עם כל הסגרים והסגירות והטמטום הזה לכלכלה שחורה.

יוליה מלינובסקי: אדוני השר, במדינת ישראל היום מתנהלת כלכלה שחורה לכל דבר ועניין.

יוליה מלינובסקי: ואם מישהו חושב שאנשים לא קונים ולא מסתפרים ולא עושים מניקור וילדים לא נפגשים ולא עושים את הדברים האחרים, וטיפולים שונים ואחרים, הוא מטעה וטועה.

יוליה מלינובסקי: אנחנו חייבים ללמוד לחיות עם הקורונה.

יוליה מלינובסקי: מדיניות הפחד, ההסתרה, נתונים שגויים, חוסר נתונים, הובילה אותנו למצב של היום.

יוליה מלינובסקי: חייבים להתעורר ולנהל את המשבר הזה בראש שקול, בראש קר, ובלי שיקולים פוליטיים.

יוליה מלינובסקי: וכאשר – אני מסיימת, אדוני היושב-ראש, אני רואה את השעון – כשפותחים את מערכת החינוך במוקדי התפרצות זה לא שיקול דעת, זה טירוף דעת וכולנו נשלם על זה מחיר.

יוליה מלינובסקי: תודה רבה.

משה ארבל: תודה רבה לחברת הכנסת יוליה מלינובסקי.

משה ארבל: חבר הכנסת אלי אבידר – יעלה ויבוא אדוני.

משה ארבל: שלוש דקות לרשותך.

אלי אבידר: אדוני היושב-ראש, כנסת נכבדה, כל מי שמגיע להפגנות בבלפור בחודשים האחרונים מכיר את המסך השחור בכניסה למעון ראש הממשלה.

אלי אבידר: השמועות אומרות שהוא בא להסתיר התרחשויות לא סימפתיות.

אלי אבידר: זה אינו המסך היחיד.

אלי אבידר: בחודש פברואר השנה הרים נתניהו מסך הרסני לדמוקרטיה, החלטה על חסיון הדיונים בנושא הקורונה למשך 30 שנה.

אלי אבידר: אני יכול לדמיין את נתניהו טוען באותה ישיבה: אנחנו במשבר הגדול ביותר שהאנושות אי פעם ידעה, אנחנו נצטרך לקבל החלטות על מי יחיה ומי ימות, ואין מנוס מחסיון הדיונים כדי לשמר את אמון הציבור ולמנוע מרי אזרחי.

אלי אבידר: ב-6 באפריל 2020 עתרה כתבת הארץ נעה לנדאו לבג"ץ, יחד עם התנועה לחופש המידע, כלי תקשורת נוספים ועורכי דין, כדי לחשוף לציבור את התמלילים בפרוטוקולים של ישיבות הממשלה העוסקות בהתמודדות עם הקורונה, ובנוסף את כל התשתית העובדתית שעל בסיסה התקבלו החלטות הממשלה.

אלי אבידר: ב-11 ביוני הורה בג"ץ למחוק את העתירה והפנה את העותרים לערוץ חוק חופש המידע, ואחריו – לבית המשפט לעניינים מינהליים.

אלי אבידר: התנועה לחופש המידע הלכה בערוץ הזה, וכמובן שזכתה לסירוב גורף מהממשלה.

אלי אבידר: היום כבר ברור שאין מגפה ספרדית ואין החלטות מי יחיה ומי ימות, וברור לכל בר-דעת שהמצב הזה מאפשר לנתניהו לקבל החלטות הרסניות מאחורי מסך ההסתרה של החיסיון.

אלי אבידר: חייבים לחשוף את תהליך קבלת ההחלטות הפגום של שרים, סגני שרים, פקידים בכירים, ובמיוחד של המועצה לביטחון לאומי, ששיתפו פעולה ונתנו יד לרמיסת החירות, הבריאות, הכלכלה והדמוקרטיה הישראלית, על בסיס מצג נתונים מהונדס.

אלי אבידר: המוטיבציה העיקרית הייתה לקיחת סמכויות בלתי מוגבלות לנתניהו כדי לחמוק ממשפט.

אלי אבידר: אין לנו זמן להמתין 30 שנה עד פרסום הפרוטוקולים.

אלי אבידר: זה אינו צורך בדיון ברומה של אקדמיה, זוהי סכנה ממשית כיום על הדמוקרטיה, הכלכלה והעתיד של מדינת ישראל.

אלי אבידר: בימים הקרובים יגישו העותרים המקוריים עתירה נוספת לבג"ץ, וכולנו תקווה שהפעם יספק בג"ץ את הסעד הראוי.

אלי אבידר: אדוני היושב-ראש, נתניהו ינצח כשאנחנו נרים ידיים, ואנחנו לא נרים ידיים.

אלי אבידר: במוצ"ש הקרוב נקיים את חלקנו, נעלה לירושלים – 300,000 מפגינים בבלפור נגד מחריב הדמוקרטיה עד שיתפטר.

אלי אבידר: תודה רבה, אדוני.

מיכאל מלכיאלי: אלי, אסור על פי ההנחיות – – –

חמד עמאר: תודה רבה לחבר הכנסת – – –

אלי אבידר: אני יכול להגיש הודעה אישית, מפני שהרב מלכיאלי אמר משהו?

אלי אבידר: אני יכול?

קריאה: – – –

אלי אבידר: צוחק.

חמד עמאר: חבר הכנסת מנסור עבאס, בבקשה.

אלי אבידר: אתם יודעים שעם ש"ס אני לא רב.

מנסור עבאס: – – –

חמד עמאר: הזמנתי.

מנסור עבאס: כן?

חמד עמאר: בטח.

חמד עמאר: אמרתי: חבר הכנסת מנסור עבאס.

חמד עמאר: שוב אני מזמין אותך.

חמד עמאר: הזמנתי אותך.

חמד עמאר: אם אוסאמה לא שמע זו בעיה של אוסאמה, לא בעיה שלי.

מנסור עבאס: (אומר דברים בשפה הערבית, להלן תרגומם: אדוני יושב-ראש הישיבה, אחי חמד, החוקים בכנסת לא עוברים במקרה, ולא במזל או לפי הגורל.

מנסור עבאס: החוקים בכנסת מצריכים הסכמה, עבודה ונחישות כדי להשיג את הזכויות וכדי לקצור את פירות העבודה שלנו.

מנסור עבאס: אנחנו שמחים מאוד היום משום שהעיר עכו, על כל תושביה, זכתה היום בתשומת לב ובתמיכה בזכות החוק להקלות במס.

מנסור עבאס: נכון שלחוק בקריאה ראשונה יש כמה הסתייגויות, אבל חשוב שניתן הזדמנות להשלים את החוק בצורה הטובה ביותר שאפשר.

מנסור עבאס: אנחנו ברשימה המשותפת תמיד היינו – ונישאר – לצד אנשינו בעכו ובחברה הערבית.

מנסור עבאס: מובן שאנשינו בעכו פנו אלינו יותר מפעם אחת כדי שנתמוך בחוק הזה.

מנסור עבאס: כבוד השייח' עבאס זכור, בכיר בתנועה האסלאמית בעכו, והאח אדהם ג'מל, יושב-ראש הרשימה המאוחדת העכואית וסגן ראש העיר, ביקשו מאיתנו לתמוך בחוק הזה ושנהיה לצד אנשינו בעכו, ואנחנו נעשה כך.

מנסור עבאס: ) אדוני היושב-ראש, לא כל יום יש הזדמנות כזאת שבה כל סיעות הבית עומדות בצד אחד כדי לתמוך בחוק שמיטיב עם עיר שמייצגת את כל הפסיפס שבחברה הישראלית.

מנסור עבאס: עכו ראויה לתמיכה, כמו ערים אחרות משותפות – ולא רק מעורבות, אלא משותפות – שראויות לתמיכה ולתוכניות מיוחדות כדי לקדם ולפתח אותן.

מנסור עבאס: תודה רבה.

חמד עמאר: תודה רבה לך.

חמד עמאר: אנטאנס שחאדה, בבקשה.

חמד עמאר: חבר הכנסת אנטאנס שחאדה.

אלי אבידר: אדוני היושב-ראש, איך אפשר לעשות תרגום סימולטני?

אלי אבידר: אני מוכן לתרגם.

אנטאנס שחאדה: תציע חוק, נתמוך בזה.

אנטאנס שחאדה: הצעה סימולטנית.

אנטאנס שחאדה: נתמוך בשמחה.

חמד עמאר: שלוש דקות.

אנטאנס שחאדה: תחזיר את הערבית כשפה רשמית, נתמוך בחוק.

אנטאנס שחאדה: כבוד היושב-ראש, חבריי חברי הכנסת, חוק זה הוא חוק מאוד חשוב.

אנטאנס שחאדה: אנחנו, על אף ההסתייגויות וההערות שהיו לנו על החוק, נתמוך בחוק הזה בקריאה הראשונה.

אנטאנס שחאדה: אבל אחרי שהבטיחו שזה ישונה בקריאה השנייה בוועדה – ההערות שהיו לנו באמת מצביעות על מנטליות שליוותה את כל החוקים של הטבות מס ואזורי עדיפות לאומית; המנטליות שפעלה להיטיב רק עם יישובים יהודים, פעלה לתת הטבות מס, לתת מענקים, לתת תקציבים, לחזק את היישובים היהודיים.

אנטאנס שחאדה: המנטליות של הדמוגרפיה פעלה על כל החקיקה של אזורי העדיפויות.

אנטאנס שחאדה: רק אחרי שבשנת 2012 החוק שונה, אחרי שבג"ץ התערב ואמר שיש אפליה ויש גזענות בהקצאה או בקביעת אזורי עדיפות, כאשר הייתה קביעה הן על פי מנטליות של מתן העדפה לאוכלוסייה היהודית בלבד ושרירות פוליטית או הסכמים קואליציוניים, והיישובים הערביים הוזנחו – רק לאחרונה היה שינוי במצב הזה.

אנטאנס שחאדה: אדוני היושב-ראש, חבריי חברי הכנסת, האוכלוסייה הערבית היא האוכלוסייה החלשה ביותר כלכלית, מבחינה כלכלית.

אנטאנס שחאדה: רמת האבטלה, במיוחד עכשיו בתקופת הקורונה, היא כמעט 30% ביישובים הערביים.

אנטאנס שחאדה: רמת העוני, תעסוקת נשים – אין כמעט אזורי תעשייה ביישובים הערביים.

אנטאנס שחאדה: אין חברות גדולות, אין מקומות עבודה במגזר הפרטי ביישובים הערביים.

אנטאנס שחאדה: לכן אנחנו נתמוך בחוק הזה, אבל נפעל ונרצה לראות את כל סיעות הבית תומכות בחוקים שבהם נציע לתת הטבות מס, מענקים ליישובים הערביים.

אנטאנס שחאדה: לאזור כמו נצרת – מטרופולין כמו נצרת – מגיע לקבל גם הטבות מס.

אנטאנס שחאדה: עכו – מגיע לתושבי עכו הטבות מס, גם לאוכלוסייה הערבית, החלשה ביותר.

אנטאנס שחאדה: אנחנו ביקרנו לפני כמעט חודש בעכו.

אנטאנס שחאדה: היינו בעיר העתיקה בעכו, ראינו את ההזנחה, ראינו את הצורך הדחוף לטפל בבעיות ובמצוקה.

אנטאנס שחאדה: ישבנו עם לשכת הרווחה בעיר, והיה ברור שהאוכלוסייה הערבית סובלת ממצוקה אמיתית.

אנטאנס שחאדה: ישבנו עם מנהלי בתי הספר וראינו איך בתי הספר פועלים במרץ כדי לתת הזדמנות לתלמידי בתי הספר בעכו להצליח לעבור את מבחני הבגרות ולהתקבל ללמוד באוניברסיטאות.

אנטאנס שחאדה: זה נחוץ, זה הכרחי כדי להוציא את העיר הזאת מהמצוקה.

אנטאנס שחאדה: אבל גם נחוץ – ואני קורא ומבקש מכבוד שר הכלכלה שתתמוך בנו כאשר נבוא ביוזמות לתת אזורי עדיפות והטבות מס ליישובים הערביים.

אנטאנס שחאדה: תודה רבה.

חמד עמאר: תודה רבה לך.

חמד עמאר: חבר הכנסת סמי אבו שחאדה – איננו; חברת הכנסת אימאן ח'טיב יאסין – איננה; חבר הכנסת מיקי לוי, אתה רוצה לדבר מלמעלה?

חמד עמאר: מוותר.

חמד עמאר: חבר הכנסת יבגני סובה, בבקשה.

יבגני סובה: אדוני היושב-ראש, כנסת נכבדה, קודם כול, כמו שנאמר כאן, כולנו בעד החוק שיתקבל פה, ואנחנו מברכים על כך.

יבגני סובה: לפני כשעה ראש הממשלה בנימין נתניהו דיבר על האופוזיציה, ודיבר על כך שביקר בנמל חיפה וראה את הספינה שעגנה מאיחוד האמירויות.

יבגני סובה: ראיתי את ההודעה של לשכת ראש הממשלה.

יבגני סובה: אני לא יודע אם כולם ראיתם את זה.

יבגני סובה: בהודעה נמסר שבמטען הזה, בין המכולות, יש מכונות כביסה, אדוני היושב-ראש.

יבגני סובה: סוף-סוף מחירי מכונות הכביסה בישראל ירדו בזכות השלום עם דובאי, עם איחוד האמירויות.

יבגני סובה: רבותיי, הדבר האחרון שאנחנו צריכים היום זה הורדת מחירי מכונות הכביסה.

יבגני סובה: מיליון מובטלים, עסקים קרסו, אנשים עובדים בשחור, בשחור עובדים אנשים במדינת ישראל – ואנחנו מדברים על מכונות כביסה מדובאי.

יבגני סובה: אנשים כבר נדחפים לשוק האפור כי אין להם חסכונות, ומדברים על מחיר מכונת הכביסה מדובאי.

יבגני סובה: אתם שומעים את עצמכם, קואליציה וממשלה?

יבגני סובה: קולנוע אין, תיאטרון אין, ספורט אין, אנחנו גם לא יודעים איך לחזור.

יבגני סובה: האופוזיציה אשמה, האופוזיציה אמרה.

יבגני סובה: אז הינה לכם, אני רוצה להגיד משהו בשם האופוזיציה – מותר לי פעם אחת להגיד בשם כל האופוזיציה: במשך חודשים רבים אנחנו לא רק מדברים, גם מציעים פתרונות.

יבגני סובה: דיברנו מזה ארבעה חודשים על המודל של החל"ת הגרמני.

יבגני סובה: לא שמעו אותנו, רק מנכ"לית משרד האוצר התפטרה; דיברנו על כך שצריך להוציא אנשים לשוק העבודה ולא לתת להם אבטלה עד חודש יוני 2021 – האופוזיציה רק מדברת.

יבגני סובה: דרך אגב, אני פונה פה לחבריי מהקואליציה ומהממשלה, תסתכלו על ההצבעות, כיצד אנחנו נהגנו בהצבעות של הקואליציה: ברוב-רובן של ההצבעות אנחנו תומכים בהצעות שקשורות באמת לקורונה ולמשבר הכלכלי, אבל כשאתם רוצים לנצל את הבמה – ובעיקר ראש הממשלה, שמדבר על מכונות כביסה מדובאי – זאת תשובתו לכל האנשים, העסקים הקטנים, הסטודנטים, הצעירים, כל מי שנפגע מהמשבר הזה?

יבגני סובה: הסגר הוא הצלחה, כי עכשיו מחירי מכונות הכביסה מדובאי ירדו.

יבגני סובה: רבותיי, מה שאני רוצה להגיד, שההתנהלות של הממשלה במשבר הזה זוכה לאמון הכי נמוך אולי בתולדות מדינת ישראל.

יבגני סובה: אני לא זוכר דבר כזה אפילו אחרי מלחמת לבנון השנייה, כשאמון הציבור כלפי ממשלת אולמרט היה בין הנמוכים ביותר.

יבגני סובה: להזכיר לכם מה אמר אז יושב-ראש האופוזיציה בנימין נתניהו בעניין אולמרט?

יבגני סובה: הוא הצביע בעד החוק שראש ממשלה עם כתב אישום לא יכול היות ראש ממשלה ולהרכיב ממשלה.

יבגני סובה: אבל מה לעשות, ראש הממשלה, הקואליציה והממשלה זוכרים מה שנוח להם לזכור, ולא זוכרים את הדברים האמיתיים.

יבגני סובה: לכן אנחנו נזכיר כל פעם, אדוני היושב-ראש, וזה תפקידנו.

יבגני סובה: והדבר האחרון – אין מנוס מהקמת ועדת חקירה ממלכתית לכל המחדלים.

יבגני סובה: לא צריך להתפאר במספרים שהשגתם תוך שבוע-שבועיים, כי הסגר השלישי, אדוני היושב-ראש, בדרך, וזה כנראה יקרה כבר בתחילת דצמבר.

יבגני סובה: ואנחנו יודעים מה יש בתחילת דצמבר.

יבגני סובה: תודה רבה.

חמד עמאר: תודה רבה לך.

חמד עמאר: יוסף ג'בארין – איננו; חבר הכנסת יצחק פינדרוס – מוותר; חברת הכנסת איילת שקד – איננה; חברת הכנסת מרב מיכאלי; חבר הכנסת סעיד אלחרומי; חברת הכנסת אורלי פרומן.

חמד עמאר: חבר הכנסת גדעון סער.

גדעון סער: אדוני היושב-ראש, כנסת נכבדה, אני חושב שבפעם הראשונה יצא לי להסכים עם דברים שאמרה כאן מעל הדוכן חברת הכנסת עאידה תומא סלימאן, בכל הנוגע למה שאמרה על העיר עכו.

גדעון סער: למען הגילוי הנאות – היום זה הכול עם גילוי נאות, אדוני היושב-ראש – יש לי דירה בעכו.

גדעון סער: אני לא נהנה מהטבת מס, כי אני תושב תל אביב על פי מרכז חיי ועל פי מרשם האוכלוסין, אבל למרות זאת ומטעמי זהירות יתרה, לפי עצת ממלאת מקום היועץ המשפטי של הבית, לא השתתפתי בהצבעה בוועדה.

גדעון סער: אבל – וגם זה לפי עצתה – אני אצביע כאן במליאה.

גדעון סער: צריך להבין דבר מאוד פשוט:

גדעון סער: הפער שנפער לפני כמה שנים בחוק שהכנסת חוקקה בין נהריה לבין עכו – פה אף אחד, חלילה, לא רוצה לפגוע בהטבות המס של נהריה – יצר הגירה שלילית מעכו, וזה דבר שצריך לבלום למען התפתחותה ועתידה של העיר.

גדעון סער: לפני כמעט 20 שנה הכנסת חוקקה חוק למען עכו, והעיר הזאת, תחת מנהיגותו של ראש העיר שמעון לנקרי, עשתה בשנים האחרונות דרך מאוד יפה.

גדעון סער: החוק הזה חשוב כדי להמשיך בתנופה של העיר, למען עתיד שבו ימומש מלוא הפוטנציאל הגלום בעיר הזאת, העיר ההיסטורית העתיקה הזאת, שהיא פנינה והיא עיר תיירות מובילה.

גדעון סער: בוודאי, אני משוכנע, שהיא תהיה כזאת גם בעתיד.

גדעון סער: אני רוצה לברך את חברת הכנסת מיכל שיר על היוזמה החשובה, ושמח שיש כאן אחדות דעות סביב הצורך בחקיקה הזאת עתה.

חמד עמאר: תודה רבה.

חמד עמאר: חבר הכנסת עידן רול.

חמד עמאר: חבר הכנסת אלכס קושניר, בבקשה.

אלכס קושניר: אדוני היושב-ראש, חבריי חברי הכנסת, כל אחד רוצה להיות אזרח של האוטונומיה החרדית.

אלכס קושניר: לא דרכון פורטוגלי, לא דרכון פולני, רק דרכון של האוטונומיה החרדית.

אלכס קושניר: למה?

אלכס קושניר: כי במדינת ישראל, כשאתה מגיע לגיל 18, המדינה פוקדת עליך להתגייס.

אלכס קושניר: כן, אף אחד לא שואל אותך אם בא לך או אם זה מתאים לך דווקא עכשיו.

אלכס קושניר: אבל באוטונומיה אתה פטור משירות צבאי.

אלכס קושניר: יותר מזה – בתור אזרח האוטונומיה החרדית, יש לך את הזכות לכעוס נורא על כך שמטריחים אותך להגיע עד לשערי הבקו"ם כדי לקבל את הפטור.

מיכאל מלכיאלי: למה ההסתה הזאת?

אלכס קושניר: גם חיי הסטודנט באוטונומיה החרדית שונים מחיים של סטודנט במדינת ישראל.

אלכס קושניר: לידע כללי, סטודנט חרדי נקרא אברך.

אלכס קושניר: האברך כמובן פטור מתשלום שכר הלימוד כמעט לחלוטין, ומדינת ישראל מסבסדת לו את לימודיו, את מגוריו, את ילדיו.

יצחק פינדרוס: – – –

מיכאל מלכיאלי: איפה אתה חי?

אלכס קושניר: תכל'ס, צודקים ראשי האוטונומיה.

אלכס קושניר: הם הבינו מזמן שהרופאים, המהנדסים, המדענים, הכלכלנים, המתכנתים, יכולים לגרום נזק לאוטונומיה.

אלכס קושניר: יותר מזה, ככל שהציבור יהיה משכיל פחות, ככה האוטונומיה תפרח יותר.

אלכס קושניר: כאזרח מדינת ישראל אתה צריך לצאת לעבוד, לשלם מיסים, לעשות מילואים.

אלכס קושניר: החובות האזרחיות הבסיסיות האלה הן רשות לאזרחי האוטונומיה.

אלכס קושניר: אזרחי מדינת ישראל צריכים להודות מקרב לב לאזרחי האוטונומיה ש-51% מהגברים החרדים יוצאים לעבודה, ש-1,222 מכלל אזרחי האוטונומיה התגייסו לצבא השנה.

אלכס קושניר: כי במדינה שלנו יש אזרחים סוג א' ואזרחים סוג ב'.

אלכס קושניר: גם עכשיו יש ילדים שיושבים בבית ויש ילדים שלומדים בתלמודי תורה, כי שר התורה, הרב קנייבסקי, פשוט הודיע לראש הממשלה שזה מה שיקרה.

אלכס קושניר: ראש הממשלה יצא לתקשורת, מלמל משהו לא ברור שמתוכנו אפשר היה להבין שהוא מתחנן לשר התורה שיבטל את הגזרה, אבל כמובן שר התורה נשאר באיתנו, וכל הסמכותיות והאסרטיביות של ראש הממשלה נעלמו כלא היו.

אלכס קושניר: ויותר מזה, שר האוצר של האוטונומיה החרדית, השר משה גפני, העביר היום כפרס על עמידה איתנה מול מוסדות מדינת ישראל עוד 73 מיליון שקלים למוסדות התורניים.

אלכס קושניר: אז לסיכום, אני חושב שהגיע הזמן שממשלת ישראל תחיל ריבונות על בני ברק, על מאה שערים, על מודיעין עילית, על ביתר עילית, על אלעד ועוד יישובים ושכונות של האוטונומיה.

אלכס קושניר: אני חושב שהגיע הזמן שייחתם הסכם כינון יחסים בין מדינת ישראל לאוטונומיה החרדית, הסכם שמושתת על שוויון, על הכרה הדדית, על ערבות הדדית ועל שותפות גורל.

אלכס קושניר: חבריי חברי הכנסת החרדים, קריאות הגנאי שלכם לא יעזרו, אתם יודעים שהתהליך התחיל.

אלכס קושניר: האוטונומיה שאתם בניתם הולכת להיעלם.

אלכס קושניר: גם הציבור החרדי, יש בו קולות של אנשים שנמאס להם להיות סגורים בתוך עצמם.

אלכס קושניר: והאנשים האלה פונים לא אליכם, הם פונים אלינו.

אלכס קושניר: הם, יחד עם כלל הציבור הישראלי, מבינים שהגיע הזמן לשים לזה גבול.

אלכס קושניר: הגיע הזמן לנתק אתכם מהשלטון, מהשררה.

אלכס קושניר: הגיע הזמן לשלוח אתכם לאופוזיציה.

אלכס קושניר: הגיע הזמן לחופש דת, הגיע הזמן לחופש מדת.

אלכס קושניר: פשוט הגיע הזמן.

יריב לוין: אני מזמין את חבר הכנסת אלעזר שטרן.

יריב לוין: בבקשה.

אלעזר שטרן: תודה, אדוני היושב-ראש.

אלעזר שטרן: עמיתיי חברי הכנסת, קודם כול אני צריך לומר – – –

יריב לוין: נא לשמור על השקט, בבקשה.

יריב לוין: נא לשמור על השקט שם מאחור.

יריב לוין: תודה.

אלעזר שטרן: תודה.

אלעזר שטרן: קודם כול, אני צריך לומר שכמובן אני תומך בחוק הזה, גם כתושב הגליל, וגם אני חושב שזה חוק נכון.

אלעזר שטרן: עכשיו, אם יורשה לי, לפי הצעתו של יושב-ראש הכנסת – ואני, אדוני היושב-ראש, מכבד אותך; אני לא יודע אם היית צריך להגיע או שאתה הגעת במיוחד.

אלעזר שטרן: בכל מקרה אני מאוד מעריך את זה – – –

יריב לוין: חבר הכנסת שטרן.

יריב לוין: אני מבקש שקט מאחור.

יריב לוין: מי שרוצה יכול לצאת.

יריב לוין: תודה.

אלעזר שטרן: יושב-ראש הכנסת, אבי נפטר לפני כעשרה ימים, בשמחת תורה, וכשיושב-ראש הכנסת התקשר לנחם אותי וביקש שאומר כמה מילים, אז הוא הציע לי להגיד את הדברים גם מעל הדוכן, אני מעריך את זה.

אלעזר שטרן: אני אגיד את הדברים שאמרתי ושכתבתי, אני מניח שלפחות לי יש מה ללמוד מהם.

אלעזר שטרן: הוריה של דורית רעייתי גרו כ-250 מטר מבית הוריי, אותה שכונה, דרום גבעתיים-רמת גן.

אלעזר שטרן: ידענו עליהם אבל לא הכרנו אותם, עד שאחיה אילן, שהיה לוחם שלי בצנחנים, נהרג.

אלעזר שטרן: שבועיים לאחר מכן הוריי הזמינו אותם לארוחת ליל שבת, כפי שהיו רגילים להזמין משפחות רבות בנסיבות מגוונות ושונות.

אלעזר שטרן: עמדנו ליד השולחן, וניגשתי לאבי שיברך אותי, כנהוג, בברכת הבנים.

אלעזר שטרן: אבי הרים את ראשו, הבחין בשלמה, אביה של דורית, ששכל את בנו רק שבועיים קודם לכן, הוריד את הראש וניגש לקדש על היין מבלי שבירך אותי.

אלעזר שטרן: מאז ועד יום מותו אבי לא בירך אותי כלל בברכת הבנים.

אלעזר שטרן: אני הבנתי, לא דיברתי על כך שנים.

אלעזר שטרן: מאוחר יותר הסתבר לי שגם דורית הבינה.

אלעזר שטרן: שמרנו את הסיפור הזה עד שדורית סיפרה אותו כחלק מההספד שנשאה בלוויה המצומצמת של אבי.

אלעזר שטרן: אבי נולד ב-1923 בדרום צ'כוסלובקיה למשפחה שמנתה 11 ילדים.

אלעזר שטרן: רוב משפחתו הושמדה בשואה.

אלעזר שטרן: את השואה התחיל אבי בגטאות, משם גויס לפעולות עבודה של הצבא ההונגרי, שם הועסקו בפירוק פצצות שזרקו האמריקאים והרוסים ולא התפוצצו, כמובן ללא הכשרה מקצועית.

אלעזר שטרן: בפלוגת העבודה הזאת היו יהודים ואסירים שנשפטו לשנים.

אלעזר שטרן: אלה ששרדו, אם היית אסיר, בתמורה לעבודתך – שוחררת; אם היית יהודי – נמסרת להמשך טיפול אצל הגרמנים.

אלעזר שטרן: כך בדיוק הגיע אבי למאוטהאוזן, מהקשים, אם לא הקשה מכולם, ממחנות המוות של הגרמנים.

אלעזר שטרן: ההגעה לשם הייתה בשלהי המלחמה, וכדי לחסוך תחמושת, ריכזו אותם הגרמנים – את כל היהודים יחד – והפציצו אותם במטוסים.

אלעזר שטרן: בודדים שרדו.

אלעזר שטרן: בין ערמה של גוויות שרד גם אבי, בין איברים וגוססים, כולם באותה ערמה.

אלעזר שטרן: את 17,000 הניצולים הוליכו הגרמנים בצעדת מוות למחנה גונסקירכן.

אלעזר שטרן: את הנאמר במגילת איכה, "ידי נשים רחמניות בשלו ילדיהן", לא הבנתי.

אלעזר שטרן: אולי לא רציתי להבין, לא רציתי להאמין, עד שאבי סיפר לי שבאותה צעדה ראה חבר עוצר ליד אחיו הגוסס, אבי ניסה להמריצו שיתקדם, כיוון שאם ימשיך לעמוד הגרמנים יירו בו.

אלעזר שטרן: אותו חבר ענה: אני רוצה שאחי ימות שלם.

אלעזר שטרן: הבנתי אז, כן, תופעה של אכילת בשר אדם הייתה גם שם.

אלעזר שטרן: בגונסקירכן, לשם הגיעו שלדי אדם, אבי במשקל של 45 ק"ג, השכיבו אותם או שהם נשכבו על גוויות, כיוון שהאדמה הייתה בוצית – מי ששכב על הבוץ לא הצליח לקום יותר.

אלעזר שטרן: טרם העלייה לארץ נשלח אבי על ידי גורמים ציוניים לעבור הכשרה בצבא הצ'כי על מנת להיות לוחם בצה"ל המוקם.

אלעזר שטרן: בצבא הצ'כי, כשגילו את כישוריו, ביקשו מאבי להישאר ולהתקדם, אבל אבי הסביר להם שמקימים מדינה.

אלעזר שטרן: שואלים אותי: איך הכירו הוריך.

אלעזר שטרן: אבי היה מהנדס בניין, ובאחד מהאתרים הציע לו אחד מחבריו לעבודה לחלוק איתו כריך.

אלעזר שטרן: אבי הודה לו בנימוס, הסביר שלא יאכל זאת כיוון שאינו יודע אם הכריך כשר או לא.

אלעזר שטרן: אותו חבר אמר לאבי: אם ככה, יש לי מישהי בשבילך.

אלעזר שטרן: כשהתקשר הרמטכ"ל אביב כוכבי לנחם אותי, סיפרתי לו שכשכתבנו את רוח צה"ל חשבתי שבמקום הערך "אמינות" צריך להיות "יושר".

אלעזר שטרן: אמינות, חשבתי, זה ביחסים שבין אדם לאדם אחר, בעיקר נוהלי דיווח; יושר זה אדם מול עצמו, יושר מכיל בתוכו גם אמינות.

אלעזר שטרן: הפרופסורים שהיו שותפים לכתיבת רוח צה"ל הסבירו לי שיושר זה דבר נשגב מכדי שיהיה אפשר לדרוש אותו מכל אדם.

אלעזר שטרן: נשארנו ברוח צה"ל עם אמינות.

אלעזר שטרן: אבי היה ישר.

אלעזר שטרן: אבי עבד כל חייו כמהנדס בחברת משה"ב – יש אנשים שכל חייהם עובדים באותו מקום – חלק מהתקופה ניהל את הפרויקטים הגדולים של החברה בירושלים.

אלעזר שטרן: שכנים, בעיקר בני נוער וסטודנטים, היו מתקשרים מדי ערב לבקש להצטרף לאבי בנסיעתו לירושלים.

אלעזר שטרן: לעיתים גם אני הצטרפתי, הייתי אז חצי ירושלמי.

אלעזר שטרן: ההסעה הייתה יוצאת ב-06:45.

אלעזר שטרן: אבי ירד לרכב עשר דקות קודם, ניקה את השמשות וחימם את המנוע, גם כשכבר היו מכוניות שלא היה צריך לחמם את המנוע.

אלעזר שטרן: ב-06:45, אבל על השנייה, אבי שחרר קלאץ' ונסע.

אלעזר שטרן: מי שאיחר אפילו בעשר שניות, ידע שהוא מפספס, גם אני יכולתי להיות בין המאחרים.

אלעזר שטרן: אבא שלי לא חיכה.

אלעזר שטרן: עד 06:45 זה זמן שלו, מ-06:45 זה זמן של משה"ב, אין לו זכות להתעכב.

אלעזר שטרן: ועכשיו, אדוני היושב-ראש, למה ששמנו את הדגש בשיחה שלנו.

אלעזר שטרן: את הדרך לירושלים בהשבעה הראשונה שלי כחבר כנסת העברנו בשקט.

אלעזר שטרן: אימי ישבה לידי, דורית ואבי מאחורה.

אלעזר שטרן: כשנכנסנו כאן למטה לכיכר ליד משרד האוצר, עם הפנייה שמאלה הרגשנו תזזיתיות באוטו.

אלעזר שטרן: אבא שלי התחיל לזוז.

אלעזר שטרן: דורית שחשה את הצמרמורת שבגופו שאלה אותו, הסתכלה עליו, ואבא שלי אומר לה: מי היה מאמין לראות את בניין כנסת ישראל?

אלעזר שטרן: מהמקום שאני הגעתי לכאן, לראות את משכן הכנסת של מדינת ישראל, ועוד במעמד הזה, אתם לא תבינו.

אלעזר שטרן: כשהתקשר אליי יושב-ראש הכנסת יריב לוין לנחם אותי, סיפרתי לו את הסיפור.

אלעזר שטרן: הוא ביקש, כפי שאמרתי, אם אני אוכל – לכבוד ייחשב לי, גם לזכותו של אבי – לומר את הדברים האלה כדי שיירשמו בפרוטוקול.

אלעזר שטרן: האם הדברים האלה יעזרו לנו, חברי הכנסת, להבין מהי באמת כנסת ישראל?

אלעזר שטרן: האם יש סיכוי שגם אנחנו נתרגש מהאחריות שמוטלת עלינו, מהיותנו חברים בבית הזה, מהמשמעות שלה?

אלעזר שטרן: עבורנו, העם היושב בציון ובתפוצות, האם אנחנו מבינים מה הייתה המשמעות לגבי דורות של חולמים ולוחמים?

אלעזר שטרן: לצערי, האתגר הזה הולך ונהיה קשה, אבל לאור מורשתם של הורינו כולנו, לנו אין זכות להתייאש.

אלעזר שטרן: לו יהי.

אלעזר שטרן: תודה, אדוני היושב-ראש.

יריב לוין: אני מודה לחבר הכנסת אלעזר שטרן על הדברים המרגשים והחשובים מאוד, וכמובן בשם הבית כולו משתתף בצערך.

יריב לוין: שלא תדע עוד צער.

יריב לוין: הדובר הבא, חבר הכנסת יעקב טסלר – איננו; חבר הכנסת עוזי דיין – איננו; חבר הכנסת שלמה קרעי – איננו; חבר הכנסת מיכאל מלכיאלי – איננו; חבר הכנסת אופיר סופר.

בצלאל סמוטריץ': – – –

יריב לוין: חבר הכנסת בצלאל סמוטריץ, אתה במקומו, בבקשה, ואופיר בסוף.

יריב לוין: בסדר גמור.

בצלאל סמוטריץ': אדוני היושב-ראש, חבריי השרים, חבריי חברי הכנסת, קודם כול, חבר הכנסת שטרן, כמובן, משתתפים בצערך.

בצלאל סמוטריץ': קצת לא פייר מה שעשית לנו, כי אחרי הצמרמורת, עכשיו צריך רגע לנשום עמוק ולחזור.

בצלאל סמוטריץ': מתוך הכרת מקומה ותפקידה וחשיבותה של כנסת ישראל בדורות הנפלאים שלנו, יש לנו אחריות גדולה לתיקון.

בצלאל סמוטריץ': סימבולי קצת, אדוני יושב-ראש הכנסת, שאתם מתחלפים איך שאני עולה לדבר על הדוכן.

בצלאל סמוטריץ': ואני שואל את עצמי, השר אמסלם, שמע רגע, תקשיב קטנה – איך אומרים אצלך?

בצלאל סמוטריץ': רגע, דקה – תקשיב דקה, מה עוד צריך לקרות כדי שפעם אחת, פעם אחת, תלמדו למשול, תקיימו את מה שהבטחתם לבוחרים שלכם, תנצלו את הרוב המוחץ שיש לכם בממשלה הזאת ובכנסת הזאת – כי הפריטטי הנורא והלא-דמוקרטי הזה, שבו הזנב מכשכש בכלב, וגוש של איזה 15, 17 מנדטים מנהל 53 – אני יודע, כמה שיש לכם – מהימין, תקיימו את שהבטחתם לבוחרים שלכם ותעשו רק את מה שאבי ניסנקורן מרשה לעצמו לעשות?

בצלאל סמוטריץ': איזה עוד הקלטות צריך לחשוף עמית סגל?

בצלאל סמוטריץ': איזה עוד תחקירים מטלטלים צריכים לחשוף אנשי התקשורת במדינת ישראל, כדי שפעם אחת – באמת, דודי, פעם אחת – תפסיקו לדבר ותתחילו לעשות?

בצלאל סמוטריץ': תשמע, שבוע שעבר עמד ראש הממשלה ונתן במסיבת עיתונאים, אחרי שפורסמו ההקלטות הבאמת-מטלטלות האלה, שמנדלבליט אומר: מחזיקים אותי בגרון, תופרים לי תיק – עומד ראש הממשלה ואומר: אין מנוס מלחקור חקירה בלתי תלויה את המערכת הזאת, כדי להחזיר את אמון הציבור במערכת ודמוקרטיה הישראלית.

בצלאל סמוטריץ': אז אמר.

בצלאל סמוטריץ': הבטחתם אתם, הליכוד – נכון, איפה מיקי זוהר?

בצלאל סמוטריץ': – הבטחתם אתם להעלות את ועדת החקירה הפרלמנטרית אחרי החגים.

בצלאל סמוטריץ': אנחנו כבר אחרי החגים, למי שלא יודע, ראש חודש חשוון, תכף נתחיל להגיד "ותן טל ומטר לברכה על פני האדמה".

בצלאל סמוטריץ': עכשיו, אם גם השמאל בממשלה היה מתנהג בלארג'יות – אבל לניסנקורן אין בעיה לשים לכם אצבע בעין, לדרוך עליכם, ולהחליט שהוא מתניע תהליך למינוי פרקליט מדינה כלבבו, בניגוד להסכמים הקואליציוניים, בניגוד להסכמות, על הראש שלכם, והוא יודע שאתם תגידו: זה גשם.

בצלאל סמוטריץ': ואתם פחדנים, דודי.

בצלאל סמוטריץ': אתה יודע מה?

בצלאל סמוטריץ': אתם משפילים את הימין.

בצלאל סמוטריץ': אתם משפילים את רוב העם הזה, שחשב שאתם תייצגו אותו, ששלח אתכם לכנסת ולממשלה כדי שלא תהיו סמרטוטי רצפה של ראש הממשלה האמיתי, של גנץ, של ניסנקורן.

בצלאל סמוטריץ': אני מעלה את ההצבעה שלי ביום רביעי הזה, כי באמת גדשה הסאה, כי ניגודי העניינים של שופטים ושל מנדלבליט עצמו – אתה מבין, הוא מכתיב הסדר ניגוד עניינים לנתניהו, כשהוא בעצמו עד הצוואר – הוא בקושי את האף מחזיק בחוץ, מחוץ לניגודי העניינים שהוא שקוע בהם עד למעלה.

חמד עמאר: נא לסיים, בבקשה.

בצלאל סמוטריץ': מה עוד צריך לקרות כדי שתגידו: ואללה, אנחנו הרוב, אנחנו נבחרנו, 53 – או 54, סליחה – 54 מול 17, אלה יחסי הכוחות בממשלה הזאת.

חמד עמאר: תודה רבה.

בצלאל סמוטריץ': פעם אחת תפסיקו להשפיל את הימין, את מצביעיו, את אנשיו, את ערכיו, תהיו נאמנים ותתחילו לשנות.

חמד עמאר: תודה רבה.

חמד עמאר: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: חבריי חברי הכנסת, חברת הכנסת מיכל שיר, אני לא רואה אותה פה באולם, אבל שיזמה את החוק הזה, שיזמתי אותו ביחד איתה – החוק הזה, חבריי חברי הכנסת, החוק הזה נולד בגלל עוול.

עודד פורר: הוא לא נולד בגלל שהממשלה עשתה את מה שהיא הייתה צריכה לעשות; הוא נולד בגלל שהממשלה לא עשתה את מה שהיא הייתה צריכה לעשות.

עודד פורר: כל מפת הטבות המס, שקרסה לה בשנה האחרונה, צריכה הייתה להיות מעודכנת על ידי הממשלה, והממשלה לא עשתה את זה.

עודד פורר: ובעיר עכו העניין הזה פוגע מאוד, דווקא כדי לשמור על צביונה המיוחד.

עודד פורר: כשניהלתי את ועדת הכספים הזמנית, כשעמדתי בראשות ועדת הכספים הזמנית, פנה אליי ממלא מקום ראש העיר זאב נוימן ואמר לי: משבר הקורונה פוגע שבעתיים בעיר כמו העיר עכו כשנלקחות ממנה הטבות המס.

עודד פורר: שוחחתי גם עם ראש העיר שמעון לנקרי, והחלטנו שנקדם הצעת חוק, כפי שהבטיח להם ראש הממשלה עוד שנה קודם לכן שהוא יעשה.

עודד פורר: ואכן מזה נולדה הצעת החוק הזו של חברת הכנסת מיכל שיר ושלי, שאני מקווה שתעבור היום.

עודד פורר: אבל, מיכל, אני חייב לומר לך שתי מילים: מיכל, עבדת קשה כדי שהחוק הזה יעבור היום בקריאה ראשונה, אבל זה רק אמצע הדרך.

עודד פורר: המבחן האמיתי שלנו, חברי הכנסת, והמבחן האמיתי של הממשלה יהיה בזה שהיא תאפשר לחוק הזה גם לעבור בקריאה שנייה ושלישית במהרה בימינו, ולא תמתח אותו עד בלי די, שבסוף הוא ייפול מכל מיני סיבות ביורוקרטיות.

עודד פורר: החוק הזה הוא חוק צודק, אין צודק ממנו, ואני מקווה שבעקבותיו תביא הממשלה אחת ולתמיד את מפת הטבות המס המלאה, שתסייע ליישובים בספר, ליישובים ששומרים על הגדרות שלנו ועל האזרחים שחיים שם.

עודד פורר: תודה, אדוני.

חמד עמאר: תודה רבה.

חמד עמאר: חבר הכנסת ינון אזולאי, בבקשה.

ינון אזולאי: אדוני היושב-ראש, כבוד השר, חבריי חברי הכנסת, ראשית, מיכל, יישר כוח על החוק החשוב שאת מעלה.

ינון אזולאי: אני, כתושב עכו, בשבילי זו גם סגירת מעגל, שמו"ר אבי הביא את זה בשנת 2001 – חברי הבית בוודאי זוכרים זאת – ולצערנו החוק פג באיזשהו שלב, ואת מביאה, ובשבילי זו גם התרגשות, ואני מקווה שבאמת הממשלה תעשה זאת ותמשיך איתו עד הסוף.

ינון אזולאי: ואם זה ייגמר עד כ"א במרחשוון, דבר שהוא קשה, אבל זה גם יהיה לעילוי נשמת מו"ר אבי, כ"ב במרחשוון.

ינון אזולאי: רק להגיד לכם, כתושב וכיליד עכו, כמי שגדל בעיר עכו, את החשיבות של חוק זה.

ינון אזולאי: החוק הזה בעצם בא ואומר להביא אוכלוסייה חזקה לעיר, כי ברגע שרק אוכלוסייה חלשה נמצאת, אנחנו משלמים על זה מחירים כבדים.

ינון אזולאי: אנחנו משלמים על זה מחירים כבדים ברחובות כשהפשע גובר, וכשיש פשע יש רעב, כשיש רעב – שעמום מביא לבטלה, ואז בעצם למדינה זה יעלה יותר.

ינון אזולאי: אני כתושב עכו גדלתי בעכו, גדלתי בצילו של הרב לופס, זכר צדיק וקדוש לברכה.

ינון אזולאי: חונכנו, ידענו שאצלו היה "לא תגורו מפני איש", אבל האהבה שלו לכל אדם באשר הוא אדם – אהב אותו, וככה חונכנו.

ינון אזולאי: השבוע אנחנו מציינים את פטירתו של מרן רבנו עובדיה יוסף, שבע שנים להסתלקותו.

ינון אזולאי: כאשר אבא שלי נבחר לכנסת הוא קרא לו ואמר לו: תדע לך, בעיר עכו יש לך תפקיד חשוב, מעבר לכך שאתה חבר כנסת ושליח ציבור; תפקיד שבו אתה צריך לאחד בין כל העם, תפקיד שאתה צריך לשמוע את החלש ולעזור לחלש.

ינון אזולאי: החזק יגיע אליך, אבל החלש – אתה צריך לקחת אותו, לחזק אותו.

ינון אזולאי: זה התפקיד שלך בעיר כמו עכו, עיר אשר באמת נמצאים בה מכל גווני הקשת: נמצאים בה יהודים וערבים, דתיים וחילוניים, חרדים ודתיים לאומיים, עיר לדוגמה ומופת.

ינון אזולאי: אני קורא לכל חבריי, באמת דווקא ביום כזה שיש הרבה מחלוקות לצערנו סביב ההנהגה, סביב הנגיף, כל אחד בא ועולה לפה ונותן – משלח את הרסן שלו.

ינון אזולאי: אולי באמת, ידידי אלעזר שטרן, שאני משתתף בצערך, עשית פה קצת רוגע, קצת רוגע בכל הג'ונגל שהלך פה.

ינון אזולאי: אתה יודע, מצד אחד אני בא ואני אומר: דיבר פה חבר כנסת מישראל ביתנו על החרדים, ואמרתי: אני אעלה ואני אחזיר.

ינון אזולאי: אבל אני אומר: אם זה שעליתי, ועוד אחד עולה ועושה את הרוגע הזה, זה יהיה לעילוי נשמת מו"ר אביך, כי אני חושב שבימים האלה אנחנו צריכים דווקא את האחדות, דווקא את הרוגע, דווקא את השקט, לראות איך אנחנו מחבקים את השני ולא אנחנו מחרחרים ריב ומפיצים שנאה.

ינון אזולאי: אם אנחנו נפיץ אהבה, תאמין לי שהכול כבר ייפתר לבד.

ינון אזולאי: תודה רבה.

חמד עמאר: תודה רבה.

חמד עמאר: חבר הכנסת יעקב אשר; חבר הכנסת רם בן ברק – מוותר; חבר הכנסת אוריאל בוסו; חברת הכנסת אוסנת הילה מארק; חבר הכנסת מאיר כהן – מוותר.

חמד עמאר: חבר הכנסת אופיר סופר.

חמד עמאר: אחרונת הדוברים אחריו, קטי קטרין שטרית – מוותרת?

חמד עמאר: שלוש דקות, בבקשה, אדוני.

אופיר סופר: אדוני היושב-ראש, חבריי חברי הכנסת, בפתח דבריי אני רוצה לברך את חברת הכנסת מיכל שיר ואת ראש העיר שמעון לנקרי על שיזמו ודחפו את החוק החשוב הזה, שבסוף מזכיר לנו שצריך ליישב את הגליל גם בימים אלו.

אופיר סופר: מכאן אני רוצה לדבר על המשבר שאנחנו נמצאים בו, על זה שאנחנו, ברוך השם, הצלחנו להוריד – ממשלת ישראל הצליחה להוריד את התחלואה, והיציאה מהסגר צריכה להיות יציאה מאוד מאוד זהירה ועם המון המון אחריות.

אופיר סופר: וכאן אני רוצה לדבר על זה שאנחנו נמצאים במשבר בריאותי, כלכלי, אבל גם משבר חינוכי.

אופיר סופר: ילדי ישראל נמצאים בתקופת המתנה של למעלה משבעה חודשים.

אופיר סופר: המושג "תקופת המתנה" מוכר לנו מתקופה אחרת, אבל הם בערך יושבים באותו מצב, חלקם סביב המסכים, ולא עושים יותר מדי, וזו סיטואציה שהיא לא פשוטה.

אופיר סופר: ומדוע כל כך חשוב לי לדבר על זה?

אופיר סופר: כי אנחנו לא עוסקים כאן בשעות הבייביסיטר, ואנחנו לא עוסקים כאן באמת באיך להניע את גלגלי המשק.

אופיר סופר: המושג "חינוך" במדינת ישראל בחודשים האחרונים הפך למנוע הצמיחה של גלגלי המשק, ואנחנו מוכרחים וחייבים לשנות את היחס לסוגיית החינוך במשבר הזה.

אופיר סופר: ואני, ברשותכם, רוצה לגעת בקצרה בשלוש נקודות מרכזיות: הנקודה הראשונה זה שאנחנו מוכרחים להניח הנחת יסוד ששנת הלימודים הקרובה לא תהיה שנה רגילה.

אופיר סופר: שנת הלימודים הקרובה לא יכולה להיות שנת לימודים רגילה, ואם היא תהיה רגילה אז הופתענו וחזרנו לאותה המתכונת שאנחנו יודעים לעבוד בה.

אופיר סופר: הנקודה השנייה שאני רוצה לדבר עליה, שבסוגיה החינוכית חשוב לא מעט – הרבה מעבר להקניית הידע, הרבה מעבר להשכלה – הקשר האישי והרגשי של המנהלים עם המורים, ובעיקר, בעיקר, בעיקר של המחנכים עם הילדים.

אופיר סופר: יש לקשר הזה משמעות מן המעלה הראשונה, ואנחנו חייבים ומוכרחים לדאוג שהוא יתקיים.

אופיר סופר: הנקודה השלישית, והיא עוסקת אולי בתפקידו של משרד החינוך בהקשר הזה, זה לתת קריאת כיוון, ומעבר לקריאת הכיוון שצריך לתת – –

חמד עמאר: נא לסכם.

אופיר סופר: אני מסיים.

אופיר סופר: – – לתת אוטונומיה ניהולית, ותפקידו של משרד החינוך בעיקר לאפשר את התהליך החינוכי שאותו ייצר כל מנהל בבית ספרו, כפי שאנחנו רואים שזה יכול, וכולנו מדברים על זה, שאוטונומיה לרשויות היא טובה, אז גם אוטונומיה למנהלי בתי ספר היא טובה ומצוינת.

חמד עמאר: תודה.

אופיר סופר: אני מסיים.

אופיר סופר: הסוגיה הזאת היא חשובה, העיסוק בסוגיה הזאת ולהעלות אותו על סדר-היום הוא חשוב, חשוב שזה ייעשה על ידי נבחרי הציבור, חשוב שזה ייעשה בתקשורת, וחשוב שזה יטופל בממשלת ישראל, תודה רבה.

חמד עמאר: תודה רבה.

חמד עמאר: חברת הכנסת קטי קטרין שטרית – איננה.

חמד עמאר: חברת הכנסת מיכל – מיכל, את רוצה לסכם?

חמד עמאר: בבקשה.

חמד עמאר: לא, כל מי שרוצה להצביע צריך לשבת במקומו, כל מי שרוצה להצביע, אני אחכה, כל מי שרוצה להצביע שיעלה, ישב במקומו.

חמד עמאר: אני לא אספור אף הצבעה של מי שיהיה למטה.

מיכל שיר סגמן: חבריי חברי הכנסת, אדוני היושב-ראש, אני ממש בקצרה רוצה להודות קודם כול לשותפיי לחוק, ואני מקווה שבזמן שאני מדברת גם הרוב הנדרש יגיע לכאן למליאה.

חמד עמאר: יש לך רוב, יש.

מיכל שיר סגמן: אני רוצה קודם כול להודות לראש העיר שמעון לנקרי, שנלחם ללא מורא למען התושבים של העיר עכו.

מיכל שיר סגמן: האיש הזה חדור מטרה לעזור לתושבים שלו ברמה בלתי רגילה.

מיכל שיר סגמן: גאווה לראות ראש עיר שעובד כל כך קשה למען התושבים.

מיכל שיר סגמן: אני רוצה להודות לידידי חבר הכנסת גדעון סער.

מיכל שיר סגמן: מה אני אגיד לכם, כנראה בלעדיו החוק הזה לא היה יוצא לפועל.

אחמד טיבי: בלי הרשימה המשותפת לא היה יוצא לפועל.

מיכל שיר סגמן: אחמד, אני רק התחלתי, חכה, תן לי.

מיכל שיר סגמן: לחבר הכנסת עודד פורר שחתום איתי על החוק והעיר עכו חשובה לו; כמובן, כמובן, לראש הממשלה נתניהו שנתן הבטחה בעת בחירות ועמד בה, ולשר האוצר.

מיכל שיר סגמן: תשמעו, הליך החקיקה הזה הוא ארוך ומייגע, לא פשוט בכלל עד שהגענו לקריאה ראשונה הזו.

מיכל שיר סגמן: לא סתם המליאה רועשת וגועשת, זה חוק שנגרר ונגרר לתיקון עוול שהיה צריך לקרות כבר מזמן.

מיכל שיר סגמן: עכו היא עיר מיוחדת ויפהפייה שמתגאה בדו-קיום שלה.

מיכל שיר סגמן: אני מאוד גאה שהחוק הראשון שלי כאן

מיכל שיר סגמן: בכנסת הוא חוק שמאחד את כל סיעות הבית.

מיכל שיר סגמן: בין אם זה בתמיכת הרשימה המשותפת, שאכפת לה מתושבי העיר עכו, ומסתכלים על כל אות ועל כל מילה בחוק.

איימן עודה: ללא המשותפת אין 50.

מיכל שיר סגמן: ללא המשותפת אין 50.

מיכל שיר סגמן: יש גם הקואליציה, אבל האכפתיות שלכם גם כלפי תושבי העיר ראויה לציון לחלוטין.

מיכל שיר סגמן: ובין אם מדובר על כל סיעות הבית מהאופוזיציה ומהקואליציה.

מיכל שיר סגמן: חברים, זאת גאווה דווקא בימים כאלה של פילוג שאנחנו חווים אותו, ואנחנו רואים את הסיעות החרדיות, אנחנו רואים את ש"ס, אנחנו רואים את יהדות התורה.

מיכל שיר סגמן: חבר'ה זה לא הולך ברגל לראות את כל סיעות הבית תומכות בחוק אחד.

מיכל שיר סגמן: בשם תושבי העיר עכו אני מודה לכם על תמיכתכם בחוק החשוב הזה ובתיקון העוול הזה, ומי ייתן והקריאה השנייה והשלישית יקרו מהר באותה תמיכה, אהבה ורצון טוב לתיקון העוול למען תושבי העיר עכו, תודה רבה.

חמד עמאר: תודה רבה, אנחנו עוברים – את יכולה להישאר כאן אני ספור אותך, את יכולה להישאר למטה, אני אספור אותך.

חמד עמאר: הצעת חוק ביטול פקודת מס הכנסה (הטבות מס יישוב עירוני מעורב) התש"ף

חמד עמאר: –2020, בקריאה ראשונה – נא להצביע, חברי הכנסת.

חמד עמאר: הצבעה מס' 2 בעד ההצעה להעביר את הצעת החוק לוועדה – 84 נגד – אין נמנעים – אין ההצעה להעביר את חוק ביטול פקודת מס הכנסה (הטבות מס יישוב עירוני מעורב) התש"ף

חמד עמאר: –2020, לוועדת הכספים נתקבלה.

חמד עמאר: בעד – 85, אחרי שאני מוסיף את חברת הכנסת מיכל.

חמד עמאר: אני אמרתי: מי שלא יושב במקומו אני לא אספור אותו.

חמד עמאר: אני לא יכול להוסיף אתכם לפרוטוקול.

חמד עמאר: לפרוטוקול, להוסיף את שניהם לפרוטוקול.

חמד עמאר: גם את חבר הכנסת אלקין לפרוטוקול וגם אותך לפרוטוקול.

חמד עמאר: זה התקנון, לא יכול להיות, מי שלא ישב במקום – אני אמרתי, לפרוטוקול.

חמד עמאר: פנינה תמנו שטה, השר אלקין, חבר הכנסת סמוטריץ –שלושתם לפרוטוקול.

חמד עמאר: הודעה ליושב-ראש ועדת הכנסת חבר הכנסת איתן גינזבורג, בבקשה.

): אדוני היושב-ראש, כנסת נכבדה, אני מתכבד להודיע על איוש חבר הכנסת – על איוש חברות במקומות הפנויים לסיעת יהדות התורה על ידי חבר הכנסת אליהו ברוכי בוועדות הכנסת הבאות: בוועדת הפנים והגנת הסביבה, בוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה ובוועדה המיוחדת להתמודדות עם סמים ואלכוהול.

): אין צורך בהצבעה, תודה רבה, אדוני.

חמד עמאר: הצעת החוק תעבור לוועדת הכספים להמשך הכנתה לקריאה שנייה ושלישית.

חמד עמאר: [רשומות (הצעות חוק, חוב' כ/844).

חמד עמאר: ]

חמד עמאר: << הצח >> הצעת חוק חוזה הביטוח (תיקון – הארכת תקופת ההתיישנות), התש"ף

חמד עמאר: –2020 << הצח >> [הצעת חוק פ/1666/23; נספחות.

חמד עמאר: ]

חמד עמאר: אנחנו עוברים להצעת חוק חוזה הביטוח (תיקון מס' 10) (הארכת תקופת ההתיישנות), התש"ף–2020, לקריאה ראשונה.

חמד עמאר: יציג את הצעת החוק חבר הכנסת אופיר כץ.

חמד עמאר: בבקשה, אדוני.

אופיר כץ: אדוני היושב-ראש, חבריי השרים, כנסת נכבדה, אני ניצב בפניכם היום להציג את הצעת החוק שהגשתי, הצעת חוק חוזה הביטוח, תיקון – הארכת תקופת התיישנות.

אופיר כץ: זו הצעת חוק חשובה, חברתית וצודקת, שתתקן עוול שנעשה לחלשים בחברה הישראלית.

אופיר כץ: חוק ההתיישנות מגדיר תקופת התיישנות בת שבע שנים ברוב התחומים שבהם ניתן להגיש תביעה לבית המשפט, אך במקרים של נכות, מחלה או ביטוח חיים, חוק חוזה הביטוח קובע תקופת התיישנות בת שלוש שנים בלבד.

אופיר כץ: תקופת ההתיישנות הקצרה פוגעת באופן קשה במבוטחים ובמיוחד במוחלשים שבהם.

אופיר כץ: אלו, שלא מכירים את זכויותיהם ודרכי המימוש, משלמים שנים ארוכות לחברות הביטוח, ובשעת צרתם הקשה ביותר לא מקבלים מענה.

אופיר כץ: תקופת ההתיישנות מתחילה להיספר מרגע שקמה למבוטח הזכות לתבוע את הביטוח, משמע מרגע גילוי המחלה או קביעת הנכות.

אופיר כץ: הדבר היחיד שעוצר את מרוץ ההתיישנות הוא הגשת התביעה לבית המשפט – לא לחברות הביטוח אלא רק לבית המשפט.

אופיר כץ: עלול להיווצר מצב אבסורדי שחברות הביטוח נוהגות בחוסר תום לב, מעכבות ומשתהות בזמן שהמבוטח בכלל לא ער לזה שתקופת ההתיישנות חולפת.

אופיר כץ: הגיעו אליי סיפורים רבים, מרתיחים, על סירובים בכתף קרה לסייע לאלו הזקוקים לכך יותר מכול, רק בשל תקופת ההתיישנות המקוצרת.

אופיר כץ: הצעת החוק שאני מגיש בפניכם היום מבקשת לתקן את העוול הזה, ולהאריך את תקופת ההתיישנות לחמש שנים.

אופיר כץ: בנוסף – לחייב את חברות הביטוח להתריע בפני המבוטחים פעמיים טרם סיום תקופת הזכאות לתביעה: שנה לפני כן, ושלושה חודשים לפני כן.

אופיר כץ: ההצעה תעזור למבוטחים המוחלשים למצות את זכויותיהם בצורה טובה יותר ותיצור צדק והוגנות.

אופיר כץ: אני מברך על כך שהצלחנו להביא את החוק להצבעה למרות המצב המורכב.

אופיר כץ: תודה.

אופיר כץ: ותודה לך, דודי חברי, על שעזרת לי לאורך כל הדרך לקדם את זה, תודה רבה.

אופיר כץ: ועוד מילה, ראיתי שחבריי שתמכו בוועדה, הצמידו את החוק שהם הגישו לחוק שלי.

אופיר כץ: אז אני רק מבקש מכם, בפעם הבאה שאתם מצמידים – בכיף, אהלן וסהלן, אבל תעזרו לי גם במאבקים.

אופיר כץ: היה לי חודש מאבקים מול האוצר, מול חברות הביטוח, לבד.

אופיר כץ: בפעם הבאה תעזרו גם במאבקים.

אופיר כץ: תודה רבה.

חמד עמאר: תודה רבה לך.

חמד עמאר: יש הצעת חוק מוצמדת של חבר הכנסת אוסאמה סעדי.

חמד עמאר: בבקשה, חבר הכנסת אוסאמה סעדי, עד שלוש דקות.

חמד עמאר: לאחר מכן נעבור לרשימת הדוברים.

אוסאמה סעדי: כבוד היושב-ראש, כבוד השר, חברי אופיר כץ, לפני שאדבר על הצעת החוק הזאת אני רוצה לברך את תושבי עכו (אומר בערבית: הערבים והיהודים) על הצעת החוק, שעברה ברוב גדול מאוד, 84 תומכים.

אוסאמה סעדי: כמובן שאנחנו, הרשימה המשותפת, היינו כאן בהתגייסות מלאה של 14 חברי כנסת שתמכו בהצעת החוק הזאת.

אוסאמה סעדי: כבוד היושב-ראש, הצעת החוק שלי ושל חבריי, אחמד טיבי וסונדוס סאלח – אנחנו הגשנו את הצעת החוק הזאת ואמרתי לך, אופיר, מהרגע שהעברת את הצעת החוק הטרומית וביקשת להאריך את זה לשבע שנים – כמובן שאנחנו ברשימה המשותפת תמכנו בהצעת החוק הזאת.

אוסאמה סעדי: אנחנו היינו גם בוועדות והייתי איתך בוועדה, נלחמנו וגם דיברתי עם שר המשפטים וגם עם חברות הביטוח.

אוסאמה סעדי: בסופו של יום, ההצעה המקורית שלך הייתה להאריך את זה לשבע שנים; ההצעה שלנו הייתה לחמש שנים, ובסופו של דבר התפשרת על חמש שנים.

אוסאמה סעדי: זאת ההצעה המקורית שלנו, אני חושב שזאת הצעה מאוזנת, היא שומרת ומגינה על זכויות הקבוצות החלשות.

אוסאמה סעדי: כי מי מחכה לתקופה המרבית להתיישנות?

אוסאמה סעדי: הקבוצות החלשות, הזקנים שיש להם ביטוח חיים.

אוסאמה סעדי: ואנחנו דיברנו על זה שביטוח חיים – לפעמים מחכים ובגלל הטיפולים הרפואיים עוברת התקופה של שלוש שנים, לכן אמרנו שאנחנו נאריך את זה.

אוסאמה סעדי: ובאמת, מדובר בהצעת חוק שהיא חברתית ביותר, שמגינה על זכויות המבוטחים.

אוסאמה סעדי: כמובן, זה לא עולה הרבה לחברות הביטוח, ואת זה הוכחנו גם בוועדה.

אוסאמה סעדי: ולכן, טוב שגם חברות הביטוח וגם המפקח על הביטוח באגף הביטוח ושוק ההון במשרד האוצר תומכים בהצעת החוק הזאת.

אוסאמה סעדי: כמובן שאנחנו נצמיד את זה, כי אני הגשתי הצעת חוק כזאת כבר בכנסת העשרים, ואנחנו, כאופוזיציה, השר אמסלם, עד שמגיע חבר כנסת מהקואליציה שדוחף את זה, אז כמובן אנחנו תומכים בזה.

אוסאמה סעדי: אנחנו לא באים ואומרים: אנחנו נגד כל הצעת חוק.

אוסאמה סעדי: ראיתם לפני כמה דקות, השר אמסלם, כשיש הצעת חוק – – –

דוד אמסלם: אם היית מעביר את זה בכנסת העשרים, מה היה עושה עכשיו חבר הכנסת אופיר כץ?

אוסאמה סעדי: בדיוק, מה היה עושה אופיר כץ?

אוסאמה סעדי: אני שמח מאוד שאנחנו מעבירים עוד הצעת חוק חברתית היום, חבריי ואני.

אוסאמה סעדי: אני מבקש, כבוד השר אמסלם, שנריץ את זה כי זה התעכב כבר הרבה זמן.

אוסאמה סעדי: צריך כבר להעביר את זה בקריאה שנייה ושלישית.

אוסאמה סעדי: תודה, ואני מבקש מכולכם לתמוך בהצעת החוק הזאת.

חמד עמאר: תודה רבה.

חמד עמאר: חבר הכנסת אחמד טיבי.

אחמד טיבי: מכובדיי, (אומר דברים בערבית: אני רוצה לברך את תושבי עכו היקרה על חוק הטבות המס, שעבר בתמיכה, בפעילות ובנוכחות מסיבית של חברי הכנסת מהרשימה המשותפת, בעיקר בוועדת הכספים, ופה בהצבעה.

אחמד טיבי: )

דוד אמסלם: תביא לנו את התרגום.

אחמד טיבי: אני רוצה לברך את תושבי עכו על העברת חוק הטבות המס, בתמיכת הרשימה המשותפת, גם בפעילות חרוצה בוועדת הכספים בעיקר, בתיקונים.

אחמד טיבי: מגיע לתושבי עכו, מגיע גם ליישובים אחרים, כפי שאמרתי, גם אעבלין, גם כאוכב אבו אל-היג'א, נמשיך לעבוד בנושא הזה.

אחמד טיבי: החוק שהציג חבר הכנסת אוסאמה סעדי, שיזם את החוק, חוק ההתיישנות בביטוח, היה צריך לעבור, אבל טוב שיש את אופיר.

אחמד טיבי: לכן אני שואל אותך כשר המקשר: האם עברה הצעת חוק פרטית של האופוזיציה מאז הכנסת הזאת ועד עכשיו?

דוד אמסלם: – – –

אחמד טיבי: זו ההצעה הראשונה.

אחמד טיבי: זה אומר הרבה על הכנסת הזאת, שלא נותנים לה לפעול, לא נותנים לה לחוקק חוקים.

אחמד טיבי: אנחנו מאוד רוצים לחוקק חוקים, מכובדי השר המקשר.

אחמד טיבי: תקיימו את הישיבות של ועדת השרים לענייני חקיקה, אנא מכם.

אחמד טיבי: תודה רבה.

חמד עמאר: תודה רבה לך.

חמד עמאר: חבר הכנסת אלי אבידר – איננו; חבר הכנסת מיקי לוי – מוותר; חבר הכנסת מתן כהנא – איננו; חבר הכנסת איציק פינדרוס – מוותר.

חמד עמאר: חבר הכנסת אלכס קושניר, שלוש דקות, בבקשה.

אלכס קושניר: כבוד היושב-ראש, חבריי חברי הכנסת, קודם כול אני באמת רוצה לברך את תושבי עכו – זה באמת צעד מאוד חשוב – אבל באותה נשימה אני רוצה לשאול: מה קורה עם תושבי אשקלון?

אלכס קושניר: מי שלא זוכר, אני אזכיר לו שראש הממשלה בנימין נתניהו הגיע ביולי 2019, בשיא מערכת הבחירות, והבטיח לתושבי אשקלון גם עדיפות א', גם מיגון וגם הטבות מס; אחריו, בערך בנובמבר, הגיע השר אריה דרעי ופשוט חזר על אותה הבטחה בדיוק; גם בקיץ, עכשיו, הגיע השר אלי כהן והבטיח את אותו הדבר.

אלכס קושניר: אז אני שואל את עצמי מתי הבטחות הבחירות שהבטיחו חברי הליכוד הולכות להתממש.

אלכס קושניר: תושבי אשקלון, למי שלא זוכר ולא יודע, חוטפים אש במשך כבר יותר מעשר שנים, וזו העיר המטווחת ביותר אחרי שדרות.

אלכס קושניר: וכל ההבטחות שלכם כנראה לא שוות הרבה, כי את הצעת החוק שלי הפלתם, והבטחתם החלטת ממשלה ולא קיימתם.

אלכס קושניר: אז אני שואל אותך, אדוני השר המקשר, האם יש לכם בתכנון מתישהו לקיים את ההבטחה עבור תושבי אשקלון?

אלכס קושניר: כי אין שום הבדל בן ילד שחוטף רקטה באשקלון לבין ילד שחוטף רקטה בנתיבות, למשל, כי שם יש את הטבות המס.

אלכס קושניר: לכן באמת אני קורא לכם לקיים את ההבטחה.

אלכס קושניר: הבטחתם אותה, זה אומר שבדקתם את יישומה, בדקתם שזה אפשרי, אז תקיימו אותה ותיתנו סוף-סוף בשורה לתושבי אשקלון.

אלכס קושניר: תודה רבה.

חמד עמאר: תודה רבה לך.

חמד עמאר: חבר הכנסת אבו שחאדה – מוותר; חבר הכנסת אוריאל בוסו – – –

אוריאל בוסו: מוותר.

חמד עמאר: חבר הכנסת אריאל קלנר – איננו; חבר הכנסת בצלאל סמוטריץ'; חבר הכנסת ווליד טאהא; חבר הכנסת ינון אזולאי; חבר הכנסת עופר כסיף – מוותר; חברת הכנסת מרב מיכאלי; חבר הכנסת יעקב טסלר; חבר הכנסת ניצן הורוביץ; חבר הכנסת סובה; חבר הכנסת מאיר כהן; חבר הכנסת עודד פורר; חברת הכנסת יוליה; חברת הכנסת קרן ברק; חבר הכנסת איימן ח'טיב יאסין – – –

קריאה: איימן לא – – –

קריאות: – – –

חמד עמאר: אימאן ח'טיב יאסין, סליחה, אימאן ח'טיב יאסין; חבר הכנסת ישראל אייכלר; תמר זנדברג; מיכאל מלכיאלי.

חמד עמאר: אורלי פרומן – מלכיאלי כאן?

חמד עמאר: עדיף לשאול מי רוצה לדבר, ואז.

חמד עמאר: שלוש דקות.

מיכאל מלכיאלי: תודה רבה, אדוני היושב-ראש.

מיכאל מלכיאלי: אדוני השר, חבריי חברי הכנסת, מחר בלילה זה יום האזכרה השביעי של הרב מרן הרב עובדיה יוסף, זכר צדיק וקדוש לברכה.

מיכאל מלכיאלי: דמותו של הרב עד היום חרוטה בליבנו כאיש המאחד, האדם הגדול הזה, שלא לחינם מיליון איש ליוו אותו בדרכו האחרונה.

סמי אבו שחאדה: הלוויה הגדולה בתולדות ישראל.

מיכאל מלכיאלי: הלוויה הגדולה בתולדות עם ישראל.

סמי אבו שחאדה: יותר גדול משל בן-גוריון.

קריאה: להבדיל.

מיכאל מלכיאלי: אני חושב שדמותו של הרב תיזכר פה עוד הרבה הרבה שנים כאיש של מהפכות, כאיש שהציבור הספרדי – בוודאי עולם התורה היה נראה אחרת בלעדי האיש הזה.

מיכאל מלכיאלי: והרבה דיברו על האדם הגדול, על 90 שנות תורה, 60 ספרים שהוא חיבר, 50,000 ילדי רשת החינוך התורני של ש"ס שבזכותו, על הפריפריה, על תנועת ש"ס.

מיכאל מלכיאלי: רק אני הייתי רוצה לשתף אתכם בסיפור קטן, שאולי מגמד את הדמות הגדולה, אבל אולי מלמד יותר מכול מי היה אותו איש: הייתי ילד, והלכתי להתפלל אצלו תפילת שחרית של שבת.

מיכאל מלכיאלי: הלכנו ברגל עד הר נוף, והגעתי להתפלל אצל הרב.

מיכאל מלכיאלי: אחרי התפילה בא אליו אדם, אומר לו: כבוד הרב, אני יחד עם אשתי פה, יש לנו צרה ורוצים לשתף את הרב.

מיכאל מלכיאלי: ילד סקרן לשמוע צרות של אחרים, אז באתי לשמוע מה הדיון.

מיכאל מלכיאלי: האישה באה לרב, אומרת לו: הרב, אני נשואה 21 שנה ואין לי ילדים.

מיכאל מלכיאלי: אין לי ספק שהרב, ממרום שנותיו, כבר שמע עשרות, אולי מאות סיפורים כאלה; עכשיו שבת אחרי התפילה, אישה, אין לה 21 שנה ילדים, ואני מסתכל על הרב לראות מה התגובה שלו – אדם בגיל 80, אבא למשפחה, סבא לנכדים, והוא פתאום פורץ בבכי כאילו אמרו לו את דבר האסון.

מיכאל מלכיאלי: בכי אי-אפשר לביים, בכי נוראי.

מיכאל מלכיאלי: אתה רואה את הרב שלך, מעל גיל 80, מתחיל לבכות, ואנשים ככה מרגישים לא בנוח, מביאים לו כיסא.

מיכאל מלכיאלי: והוא לא – הוא נשען על האבא, הוא מתחיל לבכות, והאבא מרגיש לא בנוח, והאימא, שגרמו לרב לבכות.

מיכאל מלכיאלי: הוא מתחיל לברך אותם: ה' יעזור לכם, איך אתם מתמודדים עם זה?

מיכאל מלכיאלי: והתחיל לעודד אותם.

מיכאל מלכיאלי: זה סיפור קטן, ואולי יש עוד סיפורים כאלה, אבל זה מראה על רגישות לצרה של הזולת.

מיכאל מלכיאלי: אדם שחש את הצרה של השני, "עמו אנכי בצרה".

מיכאל מלכיאלי: התורה אומרת שהקדוש ברוך הוא בחר את משה רבנו כי הוא הלך לכבש הקטן, הוא ראה אותו רץ למים, הוא הרים אותו.

מיכאל מלכיאלי: הוא אמר: מסכן הכבש, רץ את כל הדרך, איך הוא יחזור?

מיכאל מלכיאלי: אז משה הלך והרים את הכבש והחזיר אותו לעדר.

מיכאל מלכיאלי: המנהיג הגדול נמדד בהתייחסות שלו לאדם הקטן, והוא פרץ בבכי כי הוא ראה את הצרה, את המצוקה, של אותה אישה מסכנה ש-21 שנה היא בלי ילדים.

מיכאל מלכיאלי: הצוואה של הרב עובדיה יוסף, זיכרונו לברכה, לנו, לחברי הכנסת, לכולם, כנציגי ציבור: כשיש אדם חלש שמתקשר אליך וצריך את העזרה שלך, כל העולם שלו תלוי בצרה הזאת.

מיכאל מלכיאלי: אני חושב שאנחנו כולם מחר נדליק נר לזכרו של הרב.

מיכאל מלכיאלי: אני חושב שעוד הרבה שנים נתגעגע לדמות המאחדת הזאת, הכל-כך גדולה וכל כך חסרה.

מיכאל מלכיאלי: תודה רבה.

חמד עמאר: תודה רבה לך.

חמד עמאר: חברת הכנסת סונדוס סאלח.

סונדוס סאלח: כבוד היושב-ראש, חברי וחברות הכנסת, קודם כול ברכות לתושבי עכא על ההישג החשוב הזה, וגם ליוזמות וליוזמים.

סונדוס סאלח: אני אדבר על חוק הביטוח, התיישנות בביטוח הלאומי.

סונדוס סאלח: זה אחד החוקים המאוד-חשובים, במיוחד בחברה הערבית, מכיוון שיש פער בין ההסברה בחומרים, וגם בהנגשת המידע הקיים, גם במוקדי הביטוח הלאומי עצמם, גם בסניפים, גם באתרים לאזרחים הערבים דוברי השפה הערבית.

סונדוס סאלח: אז הפער הזה מייצר פער גם כן בהנגשה לשירות הזה ולזכות הזו.

סונדוס סאלח: חוק ההתיישנות מאפשר לאנשים רבים יותר לגשת לזכות הזו ולממש אותה ולקיים אותה, במיוחד נוכח ועל רקע המצוקה הכלכלית הקשה מאוד, ויאפשר ליותר נשים לממש את הזכות הזו.

סונדוס סאלח: תודה רבה.

סונדוס סאלח: שיהיה בהצלחה.

חמד עמאר: תודה.

חמד עמאר: חבר הכנסת יוסף ג'בארין.

חמד עמאר: סמי אבו שחאדה.

יוסף ג'בארין: למי קראת?

חמד עמאר: לסמי אבו שחאדה.

יוסף ג'בארין: אני אחר כך.

חמד עמאר: אתה אחריו.

יוסף ג'בארין: מבחוץ זה היה נשמע כמו השם שלי.

וליד טאהא: היושב-ראש – – – אנחנו רוצים לשתות מים.

חמד עמאר: יש לך מים.

וליד טאהא: – – –

חמד עמאר: חברים, אני ארשה להצביע מלמטה, אבל אם יש הרבה חברי כנסת אז לא.

סמי אבו שחאדה: בניגוד לתמיד.

חמד עמאר: אז כל אחד ישב במקום שלו ואז זה יהיה ממוחשב.

וליד טאהא: תשתה מים, היושב-ראש.

וליד טאהא: אמסלם, תתערב, מים רוצים לשתות.

סמי אבו שחאדה: כבוד היושב-ראש, חברות וחברי הכנסת, עדיין לא בטוחים פה בכנסת על מה חתמו בהסכם ההיסטורי הזה, כי היו שלושה הסכמים שונים בשפות שונות, וכבר באותו מעמד חגיגי היסטורי עומד פה ראש הממשלה ומפר את ההסכם.

סמי אבו שחאדה: אני מניח שאתם לא שמתם לב – כי הרוב גם הסכים בלי לקרוא את ההסכם – יש שם סעיף חשוב שלא ממשלת ישראל ובטח לא העומד בראשה יכולים לעמוד בו.

סמי אבו שחאדה: הסעיף החשוב הזה אומר שהממשלות שחתומות על ההסכם צריכות להפסיק שני דברים חשובים: אפליה והסתה.

סמי אבו שחאדה: טוב, איך תתמודד עם זה ממשלת ישראל?

סמי אבו שחאדה: איך תוכל ממשלת ישראל וזה שעומד בראשה לחיות בלי אפליה ובלי הסתה?

סמי אבו שחאדה: וכדי שיוכיח את מה שאני אומר, כבר באותו יום, יוצא אחרי הנאום ההיסטרי ונותן ציוץ מזעזע.

סמי אבו שחאדה: אלוף העולם בהסתה יוצא בעוד ציוץ נגד הרשימה המשותפת, ואחריו כל מקהלת הגזענים הקטנים מתחילים להסית נגד הרשימה המשותפת.

סמי אבו שחאדה: באותו יום, כשעדיין הם לא יודעים על מה חתמו, כבר הפרו את ההסכם.

סמי אבו שחאדה: כי ככל הנראה המגפה הזאת שנובעת מגזענות, לא רק כלפי הערבים והעם הפלסטיני, אלא כלפי הערבים בכלל, לא רק הערבים הפלסטינים.

סמי אבו שחאדה: לא במקרה יש ההתנשאות, היהירות והגזענות הזאת בגוף הטקסט, שמדבר שם על יחסי הכוחות במזרח התיכון בין הראש היהודי לכסף הערבי.

סמי אבו שחאדה: אנחנו רואים את זה גם ביחס כלפי האוכלוסייה הערבית בכל תחומי החיים ובחגיגה במקהלה הזאת של המסיתים כל הזמן נגד הרשימה המשותפת.

סמי אבו שחאדה: בניגוד למה שעושה ראש הממשלה ובניגוד למה שעושים כל הגזענים הקטנים האחרים במקהלה שלו, אנחנו במשותפת נמשיך להיאבק למען מדינת כל אזרחיה ולמען צדק, שוויון ודמוקרטיה לכל האזרחים.

סמי אבו שחאדה: תודה.

חמד עמאר: תודה רבה.

חמד עמאר: חבר הכנסת ג'בארין, בבקשה.

יוסף ג'בארין: תודה, כבוד היושב-ראש.

יוסף ג'בארין: חבריי חברי הכנסת, השר אמסלם, אני רוצה להעלות נושא, שלמרות הרגישות והחשיבות שלו עוד לא עלה בדיונים היום.

יוסף ג'בארין: זה הנושא של פיצויים לנפגעי גל השרפות שהיה לאחרונה בנוף הגליל, עין מאהל, אכסאל והאזור של נצרת, כמו גם פוריידיס, כפר קרע, אום אל-קוטוף.

יוסף ג'בארין: כאשר אני שומע ואני קורא שהממשלה מחליטה להקצות 25 מיליון שקל לפיצוי על הנזקים בנוף הגליל, שכמובן אנחנו לא רק שמברכים על זאת, אלא אנחנו ברשימה המשותפת היינו הראשונים גם לבקר שם, להזדהות עם העירייה, עם ראש העירייה רונן פלוט, עם סגן ראש העירייה ד"ר שוקרי עואודה, עם התושבים.

יוסף ג'בארין: ואנחנו גם ביקרנו בעין מאהל, ביקרנו באכסאל, היו נזקים גם בדבורייה, ביקרנו גם בפוריידיס, היינו בקשר גם עם המועצה המקומית בכפר קרע, ואני תוהה, כבוד השר: מדוע הפיצויים רק לנוף הגליל?

יוסף ג'בארין: מה עם הנזקים האחרים שנגרמו באותה שרפה, באותו גל של שרפות?

יוסף ג'בארין: אני גם רואה שבהחלטת הממשלה יש הקצאה של 21 מיליון על הנזקים לתושבים, ויש 4 מיליון שמוקצים ליצירת קווי חיץ, שבאמת כל כך נחוצים באזור הזה, כמו באזורים האחרים.

יוסף ג'בארין: קו חיץ זה ההפרדה בין היער לבין הבתים.

אופיר כץ: הם לא עזרו הפעם.

אופיר כץ: בגלל הרוח זה הגיע גם לבתים.

יוסף ג'בארין: נכון, אבל הפעם גם בתוך ה-25 מיליון הקצו 4 מיליון באופן מפורש כדי לחזק, לתגבר, אולי לעשות את ההתאמות הנדרשות בקו החיץ.

יוסף ג'בארין: ואלה בדיוק גם נקודות התורפה שאני ראיתי במו עיניי יחד עם ראש המועצה המקומית באכסאל, יחד עם ראש המועצה המקומית בעין מאהל.

יוסף ג'בארין: זו השיחה שהייתה לי גם עם ראש המועצה המקומית בכפר קרע, גם כשפגשתי את התושבים בפוריידיס.

יוסף ג'בארין: העניין הזה של קו חיץ הוא מאוד חשוב גם בכל האזורים הללו.

אופיר כץ: אילו נזקים היו שם?

יוסף ג'בארין: בעין מאהל הנזקים היו לעצי זית של עשרות דונמים; בתים פחות, אבל עצי זית – זה באזור עין מאהל.

יוסף ג'בארין: בפוריידיס אלה היו גם רכבים וגם חנויות – חנויות של חומרי בנייה, חנויות של ירקות.

יוסף ג'בארין: כל החנויות נשרפו יחד עם כמה רכבים.

סמי אבו שחאדה: ג'בארין, אתה טוען שאסונות טבע, בניגוד לממשלה, לא מבדילים בין יהודים לבין ערבים?

יוסף ג'בארין: חברי אבו שחאדה, אסונות טבע אכן לא מבדילים בין יהודים לערבים.

סמי אבו שחאדה: הם שונים מהממשלה, אדוני.

סמי אבו שחאדה: הם שונים מהממשלה.

יוסף ג'בארין: ולא מבדילים בין צפון לדרום ובין מרכז לפריפריה, וגם אנחנו ברשימה המשותפת, כשהזדעקנו להיות עם התושבים, גם אנחנו לא הבדלנו בין יהודים לערבים, ולכן היה חשוב לנו שגם האקט הממשלתי של ביצועים יכלול את כל הנפגעים – כל היישובים שנפגעו, כל התושבים וכל הרשויות המקומיות.

יוסף ג'בארין: אני מקווה שיש אוזן קשבת גם בקואליציה, כדי שתקדם את הנושא הזה.

יוסף ג'בארין: תודה רבה.

חמד עמאר: תודה רבה.

חמד עמאר: חבר הכנסת מנסור עבאס – –

מנסור עבאס: מוותר.

חמד עמאר: – – מוותר.

חמד עמאר: חבר הכנסת איימן אודה; סעיד אלחרומי; רם בן ברק; עמית הלוי; היבה יזבק; אופיר סופר; יוסף טייב – –

יוסף טייב: מוותר.

חמד עמאר: – – מוותר.

חמד עמאר: ג'אבר עסאקלה; עידן רול; איילת שקד; יואב סגלוביץ'; עוזי דיין; חבר הכנסת אנדרי; שלמה קרעי; אלעזר שטרן; קטי קטרין שטרית; יאיר גולן; יעקב אשר; חברת הכנסת טלי – מוותרת; אוסנת הילה מארק; קארין אלהרר.

חמד עמאר: אתה רוצה לסכם או שנלך להצבעה?

קריאה: הצבעה.

חמד עמאר: אנחנו מצביעים.

חמד עמאר: נא לשבת במקומכם, חברי הכנסת, כדי שאנחנו נוכל להצביע.

חמד עמאר: אנחנו הולכים להצבעה.

חמד עמאר: הצבעה מס' 3 בעד ההצעה להעביר את הצעת החוק לוועדה – 15 נגד – אין נמנעים – אין ההצעה להעביר את הצעת חוק חוזה הביטוח (תיקון מס' 10) (הארכת תקופת ההתיישנות), התש"ף

חמד עמאר: –2020, לוועדת הכספים נתקבלה.

חמד עמאר: בעד – 15, אין נמנעים, אין מתנגדים.

חמד עמאר: אני מוסיף את חבר הכנסת מנסור.

חמד עמאר: בעד – 16, חבר הכנסת יוסף ג'בארין, חבר הכנסת ווליד טאהא, חברת הכנסת מיכל, אופיר, חברת הכנסת מאי וחבר הכנסת מיקי לוי.

חמד עמאר: כמה יוצא לנו?

חמד עמאר: אימאן, לא הצלחת להצביע?

אימאן ח'טיב יאסין: בעד.

חמד עמאר: חברת הכנסת אימאן בעד.

קריאה: גם אני לא הצבעתי.

חמד עמאר: היית בפנים?

קריאה: כן.

חמד עמאר: גם אותה להוסיף, גם את חבר הכנסת אלכס קושניר להוסיף, כמה יצא?

חמד עמאר: הוספתי אותך, מאי גולן.

חמד עמאר: 25 בעד, אין מתנגדים, אין נמנעים.

חמד עמאר: הצעת החוק עברה בקריאה ראשונה ותועבר לוועדת הכספים להמשך הכנתה לקריאה שנייה ושלישית.

חמד עמאר: אנחנו מצביעים על הצעת החוק של חבר הכנסת אוסאמה סעדי.

חמד עמאר: חברי הכנסת, נא לשבת במקומכם.

חמד עמאר: אנחנו מצביעים שוב, על הצעת החוק של חבר הכנסת אוסאמה סעדי.

חמד עמאר: הצבעה מס' 4 בעד ההצעה להעביר את הצעת החוק לדיון מוקדם בוועדה – 16 נגד – אין נמנעים – אין ההצעה להעביר את הצעת חוק חוזה הביטוח (תיקון – הארכת תקופת ההתיישנות), התש"ף

חמד עמאר: –2020, לוועדת הכספים נתקבלה.

חמד עמאר: בעד – 16, אין נמנעים, אין מתנגדים.

חמד עמאר: אני מוסיף את חבר הכנסת אופיר כץ, חבר הכנסת יוסף ג'בארין, חברת הכנסת מיכל, חבר הכנסת ווליד טאהא, עוד מישהו?

סמי אבו שחאדה: סמי אבו שחאדה.

חמד עמאר: גם חבר הכנסת סמי אבו שחאדה.

חמד עמאר: כמה יצא?

חמד עמאר: 21 בעד, אין נמנעים.

חמד עמאר: הצעת החוק המוצמדת עברה בדיון מוקדם, ותועבר להמשך הכנתה בוועדת הכספים.

חמד עמאר: תם סדר-היום.

חמד עמאר: הישיבה הבאה תתקיים מחר, יום שלישי, ב' בחשוון התשפ"א, 20 באוקטובר 2020, בשעה 16:00.

חמד עמאר: ישיבה זו נעולה.